
Léegi jant bi so. Fi Singali toog ci buntu kër gi 
dend ak yaari rakkam yi, di Ndey Mboor ku jigéen 
ki, ak Yaroo Sago waxambaane bi, nit ñaa ngi koy 
jaale baayam bi fiy sog a jóge. Seen yaay moom, 
mu nga ca biir néegu teeru gan bi, di saal bi. | 
woroomi jigéen yaa ngi ko wër, mu toog toogaayu 
ku boroom këram di sog a dëddu, ba nit ñi ñëw di 
bokk tiis week moom. Singalee ngiy dégg ni ko nit ñi 
naan <Siggil ndigaales ak ni baatam di tontoo 
«siggileen seen wäll». Ni jaalesi dañu ñëw tibbsi 
seen cêr ci metit wi, ngir won waa kër gi ne 
éppalewuñu leen ci nagar wi leen dal. Waawaaw, 
noonu la dékkin deme. Dafay lal ëmm ak 
demalante, ba mujj raw mbokk ou deret sos. Looloo 
tax, ku ci ñàkk ku la jege, ba mu wuyuji Boroom bi, 
fàww ku ko mënti dégg ci dékkandoo yi, balaa menn 
mbokk di nuyoo, fekk na ñoom Du egsi, bay def lépp 
luy seen warugar. Te moo di taxawu way-ñàkk yi, te 
fimdeel leen ne kenn du leen seetaan ci ndogal 
googu leen ganesi. Moo tax it, nit ñaa ngiy wal niy 
mellent yuy watat pepp jme seen kër. Singali tontu 


naa tontu ba toqi. Gannaaw gi dafa mel ni sax 


xanaa dafa xàmmeetul nit ñi. Jaaratul ci sant yi, 
xanaa mel ni kuy ñurumtu. Ndekete fekk na booba, 
coono toogaay bu yàgg bi mu ne réjj dëju ci buntu 
kër gi, xam ne ku ñëw war ko fee fekk, ndax li muy 
taaw, jëmm ji rekk a fi nekk, waaye xel ma sore na 
lool mbooloo ma. Tekkiwul ne baayam bii fiy sog a 
jóge, ne kër a ngoog, moom Singali da cee amul aw ` 
naqar. Xam ngeen ne moos, ku ñàkk waa ji la jur, 
ak lu ngeen juboodikoo juboodikoo, dina metti ci 
yow te dinga ko metitlu. Waaye nag Singali lu mu 
mënal xelam ? Fii mu toog nii ci buntu kër gi ci 
diggu nit ñi ? Am na ñu yor kurus, ñee di waxtaan, 
ñeneen di xàqtaay ba téye gémmiñ. Jaxasoo gi 
bànneex jaxasoo ak naqar, ak ni dund ci boppam 
doye waar tax na ba lu ni mel du jaaxal ku am 
seetlu ni Singali. Du mere kenn ci déju baayam, su 
ku gisee muy waxtaane lu sore mbirum Àllaaxiraak i 
waaraate. Moom ñaata yoon la teewe déj, te fekk 
mu nga may nopp as waay su seytaane sol xel, ba 
muy nettali lu jaaduwul ci bés bu ni mel ? Su ca 
jógéwaan mënul woon weesu tuub, tey baalu 


Boroom bi. Moom mi xam sunug matadi. Soo 


SEENEN — 


bokkul ci ñu néew ñi Yàlla baaxe ba seppi leen d 
niti neen yi, ba yéege leen feneen fu kowe, te jege 
ko, rëbb bànneex rekk ngay xinte. Bakkan ay xëcc 
doom aadama, xiir ko ca, doonte sax yenn saa yi i 


caaxaani neen a ko sabab. 


Xéy na lii moo tax ba bés bii nga xam ne ñu 
bare bàyyi nañu seen itte ngir ñëw ne Singali <siggil 
ndigaale> te mu waroon leen a gën a teewlu, fekk 
xelam mayu ko fu mu yakk nàkkam, xanaa wéy di 
ko diri jëme démb, ba tontu bu baax nit ñi të ko. 
Moo ndax tal naa yedd boppam ? Ku sa xel fëkk 


ana ku la koy yedde ? Loo ci mën ? Moo ma ne ak 


loo ko mënal ? Yow kay doo def lu dul di nan-nani, 


topp ko, mu di la foye, fu ko neex jëme la. Doo 
wuuteek xale buy jéem a jàpp ab fowukaay bu ñu 
takk buum, te su demee ba koy jàpp, ñu xëcc ko, 
muy dawaat wuti ko. Walla xale naan mu ngiy jéem 
a jàpp lëppaa-lëpp buy tag ci garaboo garab. `Ni 
muy sargale nit ñi, su doon sagoom, kenn du ci sikk 


Singali. Doonte sax du ñàkk mu am ñu yaakaar ne 


warul te jaarul yoon, ndax li mu mel ni ku ci deful 
mbóosóoram. Xel daal mooy buuru doom aadama. 
Lu mu ko sant mu def, fu mu ko ommat jëme, mu ne 
ayca. Ak nu xel wa deme, yoonam newu ca ! Ak lu 
mu la fekk ngay def, su koy soob, mu dakkal ko, ne 
la yóot, boq la ci poqtaanam, yóbbu la téeméeri 
junniy at ca gannaaw, mbaa nàngami at yu limadiku 
ci kanam ! Su ko neexee, mu misaal loola i melo 
yoo xamul, masoo leen a gis. Su ko soobee, mu 
fent loola ëllëg ak sibbir, ba mu mel ni du woroo 
mukk ak ni nga ko nee jàkk. Waaw kon, Singali mii 
toog ci buntu kër gi, bés bii baayam wuyujee 
Boroomam, ana ku koy àtte ci nii mu nee sëmm, 
mel ni faalewul kenn, walla yëgul tus ci metit wii 
bawoo ca kow, ne tis, ne tasar ci boppu njaboot gi ? 
Ndeysaan nguneem xiisoon na. Démbam wuutewul 
woon ak leketu kaani gu mokk gu ñu xóoyale 
dàqaar, dëpp ci kanamu nit, mu di ko dëtëm te sañu 


koo bañ. 


Te ndeysaan nit, su doon sagoom, buy 


fàttaliku at ya jiitu, fekk muy ndaw, xelam ak xolam 

ubbeeku ne àddina ñoo ngoog, ngelawal bànneex 
rekk di upp ndànk jóge ca jamono jooja. Ngune dara 
teguwul ci ndoddam gannaaw po, féex ak yaakaar 
ne lépp jàmm a ko yenu. Tax na ba saa yu ca nit. 
tolloo du foog lu ñaaw, du gaaw a jëli ci xelam lu 
koy lor. Rafet njort ak xol bu féex, bañ a def sa paal 
ci lenn lu am solo, lii daal mooy mbubb mi ngune 


faral di solal boppam. 


Su dul woon loolu, dinga gis nit jaar ci metit 
yoo xam ne, bàmmeel sax du tax mu tàggook 
ñoom. Fekk na booba, dañuy jël at ya mu doonoon 
gune, bërën leen a bërën ci bépp xeetu tiis ak 
metital, ba ñu taq a taq, ba dara dootu leen mën a 
setal. Singali dafa gimmi rekk, nànd ne, ndaw sii di 
jabaru baayam, du ndeyam. Du ki nga xam ne moo 
ko uuf ci biiram, mu jaxasook deretam, ba na muy 
sukke bés mu juddu di liir bu tooy xepp. Baayam 
masu koo wax lu fi jële ndeyam. Opp a ko xéy bés 
ne cas, ub buntu àddinaam, jalax ko mu wéy wuyuji 
àllaaxira. Kenn masu koo dénk lenn ci ni ndeyam 


nekke woon ak baayam, ba ni mu deme. Su amoon 


sax i mbokk mbaa mbokki digaale yu ko leeralal 
mbir mi, ci ndey ji ko jur, nga ne waaw. Waaye dara 
! Lépp dafa lëndëm këruus ci bépp fànna bu aju ci 
ni ndeyu Singali nekke woon ak baayam. Moom 
qaal dafa fendi rekk di gis boppam ci kër gile mook 
jabaru baayam bii muy woowe yaay, te mujje xam 
ne juru ko. Ndaxam sax, dinanu di nettali, naan, 
léeg-léeg, nga gis jigéen ju baax ju uuf doomi 
jaambur, yor leen yor boo xam ne, doo ca gis benn 
sikk. 


Am na sax soxna yuy yoral seen boroom kër i 
doom yu ñu fekk ca kër ga, moo xam ñuy i jirim yu 
seen ndey dëddu, mbaa ñuy njaboot goo xam ne, 
toppatoo rekk lañu ciy am, duñu jéem a laaj sax ba 
xam lu leen fi indi. Dëgg la dinañu di joxoñ ngir wut 
firnde, genn ñàkk gënaatle giy feeñ ci yenn kër yi ci 
diggante doom yi. Doo mën a xàjjatle ñi jabaru 
boroom kër gi jur ci biiram ak ñeneen ñi fa seen 
yaay nekkul, fekk mu féeru ca allaaxira. Loolu lépp 
Singali daan na ko dégg, ba muy kale. Li ëpp lépp 


nettali la ci am, waaye li mu ci teg bëtam barewul. 

Daan na dem di fowi kër ñenn ci ñi mu bokkaloon d 
jàng ekool. Ñee woon na leen lool. Masul gis lu ñu 
leen daan booleek seen baay. Daawu fa fekke 
xuloo mbaa werante buy jolli. Xàmmee woon fa ña 
bokk jenn ndey ak ña bokkul lu dul benn baay daan 
na jafe. Muy ca góor ña mbaa jigéen ña, mag ay 
jiitu ràkk topp ca. Baay yor àtte bu aw yoon, ba 
kenn du mer mbaa di am looy jambat. Su Singali 
fowiwaan fu ni mel, daan na fa ne ngéej yàgg, ngir 
féexal xolam, ak di yaakaar ne jàmm jooju mu 
xelmati, dina wàlle mbaa mu wal, as tuut tuut ba 
àgg ci moom. Loolu de xanaa mooy, su ma mosul ci 
ñam wi it, safi naa su Ketu cin lu neex li gillee, ma 
noyyi, ba saay paxi bakkan for ci lu ñu sédd seen 
bopp. Singali daa na toog béréb, rongoñam di dal ci 
dénnam, mu naan moo ana fu mbokki ndeyam ne, 
doonte sax génn na àddina. Amul benn cammiñ bu 
mën a dégmaiti lu diis lii ñu dékke di ko teg, mu daw 
gaaw ñëw yenni ko ? Moom Singali nangu na sax 
ne jaadu na mu féetewoo liggéey yi gën a soxla 
doole ci kër gi, ndax li muy mag. Waaye, wax dégg 


Yalla, liggéey dafay am àpp ak waxtu. Bàyyi ba 

wastu jàngi ekool jot, ñu sog laa yónni ! Day woor 
ne su boobaa, fàww nga moy waxtuw jàngi. Te loolu 
doo ca séenu lu dul i yar yu jóge ci seen Muse ! 
Yàlla baax na bi Singali bokkee ci xale yi nangoo 
jàng, ndax ñooñu Muse dafa ëmb seen kersa ba du 
leen faral a dóor ngir ñooy royukaayi ñeneen ñi. Te 
it, dëkk bi yaatuwul, ñàkkul Muse dégmati vor bi 
jabaru baay ji yore Singali. Xam na it ne gune gi 
jàmbaar la ci njàng mi. Foo ko gis mu ngi yore 
téere, mbaa di laaj ñi ko jiitu kalaas, ndak bëgg yokk 
xam-xamam. Am na bés, fekk xale yi génn dogu 
noppalu ci suba si, Muse woo ko. Booba dafa seetlu 
ne suuxat bi Singali war di suuxat sas wi ñu ko sédd 
ci toolu ekool bi, mu ngi koy sàggane ba salaat si 
loyox, mel ni lu jëm ci loof. Te njàng mi nag dafa am 
lu ci wékku. Teel a xéy, suuxatsi tool bi ekool 
moom. Dellu ndékkiji, awaat yoonu ekool. Soo 
dëkkee fu sore, nga indiwaale loo ubbee sa biir, faf 
toog xaar ba ñu ubbi kalaas yi. Ndekete Singali 
balaa ñëw ekool, faww mu dem géttu pël ya wuti 
meew. Jabaru baayam dafa am i nag yu mu fa 


dénkaane. Suba su jot, Singali dina dem jëli meew, 

ñu rati jox ko mu indi ci kër gi, sog a jàngi ekool. Ak 
nag ni gétt gi soree ! Ca gannaaw dëkk bi la ne. Su 
ko Muse laajul woon dara sax, ci kumpa lay wéy. 
Du mën a natt fitna ji xale bi nekke. Te ba mu ko 
xamee it, néew na lu mu jariñ. Muse moom, ana luy 
yoonam ca na baayu Singali yoree doomam ba muy 
leñbat mbaa di am lu mu ciy wax ak a deñ kumpa ? 
Su ñu ko ci jannee mbaa wax ko ci lu ko neexul fu 
mu koy jooye ? La mu ca mënoon daal mooy woolu 
baayu Singali ca ekool ba, ngir séq waxtaan ak 
moom. Ba mu ñëwee it, waslu na ca àq, won ko ni. 
gune gi di defe cawarte ci njàng mi. Muse naxante 
naak baayu Singali, and ceek yiw ak teey ba jéem 
koo yëgal ne jamono xam-xam teru na. Nee na ko 
way-jur yu Yàlla baaxe ba ñu am njaboot gu nangoo 
jàng, nañu leen ci taxawu, di leen ci gën a soññ. 
Addina si ëllëg, ci xam-xam bu méngook jamonoy 
teewte lay wéeru. Ku mu fekkul nag nga fagaru, nar 
nga sonal sa bopp, sonal jaambur. Muse nag dafa 
ko wóor ne yem ci junj ak a wiiri la mën a jaar ba 


dimbali baayu Singali ngir mu gën a am taxawaay ci 


njangum doom ji. Jàngalekat bu baax bu bëgg 

liggéeyam te mokkal ko, fonk ko du mën a seetaan 
jagle bu nekk ci ab ndongo di yàqu ci neen. Du ko ` 
muñ, du ko mën a muñ sax lañu war a wax. Da 
naan tool bu naate nii, nar a jur am mbey mu nangu 
te taaru, duma ko fi bàyyi muy soppeeku Saxayaay. 
Fàww xam-xam Dë ruuj ko, jiwu ci ba joxe lépp 
njariñ lu jëm ci doom aadama. Muse daal fu mu 
mën a yem la yem. Baayu Singali du ñàkk mu jêle ci 
waxtaan wi ne jàngalekat bi fonk na ko, jox na ko 
cër, te yéene na doomam jêle njariñ ci njang mi. 
Ndaxam de baayu Singali, ci li mu yaakaar, mu ngiy 
géor-géorlu ci njängum Kale bi. Fexe na ba mu 
boole ekoolu Tubaab ak daaray Alxuraan. Lépp lu 
ndongo soxla, suy jang, dina ci taxaw ba mu am ko. 
Waxul nag ne lépp mat na. Loolu kenn amu ko. Def 
na daal ba fa dooleem yem. Mbirum Tubaab sorewu 
ci. Moo tax li muy def mooy léeg-léegmu laaj Singali 


mbaa mu ngiy géorgéorlu. 
Gune nag fàww ñu di ko jubbanti. Xéy na nag, 


su ndeyu Singali dundoon, yar beek taxawu bi gën 
a woyof. Waaye ndogalu Yàlla, jullit amul lu dul 


—rii 

nangu ko. Singali sax dafa war a sant Yàlla, ndax 
ndeyu jiitleem jii di Yaay Joor ni doomu boppam la 
ko jappe. Ba mu xàmmee ba léegi, masul ñëw ci 
moom tawat lu ñu ko def te muy tooñeel. Te xanaa 
lu ni mel, su xewoon du ko ump, moom mii di 
boroom kër gi. Céy Yàlla ! Éy su Singali doonoon 
xale buy nettali ! Waaw su defoon fu mu tollu di 
jambat ak a metitlu li mu nekke. Am na guddi gu 
ndekete Yaay Joor da koo teel a yee lool. Fekk 
weer waa ngi ne ràññ ci asamaan si. Suuf sedd 
guyy. Singali jëm gétt ga jêli meew. Mu ngiy kof- 
kofi. Mbedd mi ne selaw. Naka la génn dëkk bi, aw 
Dall wi ` lépp gën di selaw. Doo dégg lu dul i kuur 
yuy dal ci gënn yi, ca fu soree sore. Mu wóor la ne 
am na i jigéen yuy wol njël. Léeg-Iéeg aw saliir awu 
moroomam mbaa mu am mbott mu yëglu. Ba 
Singali yegsee ca gétt ga, ndekete samm baak waa 
këram kenn yeewoo gu ci. Seen wunti néegi ñax 
yaa ngi ñu yeew ak xànc. Kenn yënguwul. Foofu 
nag la Singai tiite. Mu ngi naan ci xelam, man kat 


ndekete Yaay Joor dafa juum ba teel ma yee te fekk 


waxtu wi xaajul jot. Noonu la deme tëdd ci buntu 

gétt gi, di xaar ba sàmm bi yeewu. Foofee la fore 
bët ba tuuti njekkar am. Ndax kat, bi sàmm bi jógee 
ba jëmsi ci nag yi, dafa fakkatalu ci lu ñuul lu banku. 
Noonu mu rocci jaasi ji xaat ne «kii kan 
la ? > Xanaa dafa yaakaar ne ab sàcc mbaa ab 
sàmbaa-bóoy bu narul lu baax moo ko doon téru. 
Singali moom it ne térét ci nelaw yu ñàkk yandoor yi 
mu newoon ne < man la Singali». Sàmm bi waaru ci 
nii mu teel a ñëwe. Xanaa baayam yëgu ko. Fii 
guddi gi tollu nu muy seetaane muy génn, naan mu 
ngay jëli meew ? Waxul seytaane yi mu mën a 
dajeel ba jommi, waaye leneen loo xalaat rekk mën 
na ko cee fekk. Yoon wi am na jaan, am na Im. Bu 
yàggul rekk rey nañu fi jànkalaar. Jélsi meew dafa 


jar di ñëw waxtu wu ni mel. 


Su gaawul woon àddu, ba feeñu sàmm bi, ba 
kooku bocci jaaseem dal ci kowam du fi indi jéyya ? 
Moom sax kale rekk la. Ku ko ci wax dara tooñ ko. 
Keroog daal la sàmm bi dimbali Singali. Dafa daldi 
dogal ne su waa kër baayam ménul xaar ni ñépp, 


ba fajar ji xar, ñuy sog a yônnee, dootul séddoo 

seeni nag. Su ñu yeboo dénk leen ñeneen. Singali 
xalaat ne, xanaa Muse su xamoon loolu ko dal 
guddi googu, kon du waaru ciy mbiram, ak a jaaxle 
ba naan mu ngi ci jem dara. Nañu ko seetaan 
rekk, te bàyyi kook Yàlla. Moom mi wax doom 
aadama ne bumu teggi tànkam ci yoonu mbaax, du 
bàyyi lu jaaduwul wéy di xew. Li gën a daw yaram, 
meew mi Singali di dëkke jëli, su ci mosee, day fekk 
Ndey Mboor sàcc may ko ci. Na fekk nag Yaay Joor 
yëgul tinul. Yaroo sago kay moo ciy def lu ko soob. 
Su ko neexee sax maye ci. Yaayam du ko wax 
dara. Seen baay nag moom nee na toppatoo yooyu 
du cëru boroom kër. Yu ñàkk faayda yooyii. Moom 
bés bu nit naan yaa ngi koy seedeloo, ak lu mënti 
xew, na fekk muy lu jar bàyyiloo ko itteem. Lu ko 
moy dinga fa jële jànni mbaa rësëti. Ndegem sax ca 
lay yem. Guddi googu ko sàmm ba woolulee 
Singali, du nettali mukk na mu def ba yegg ca gétt 
ga, ak la mu yëg yépp ca yoon wa. Yàlla baax na, 
ba du nit ku gaaw a tiit ak jàq. Te it ku am seetlu la. 


Dafa fekk rekk ne gune tollu ci at yooyii, fukki at 


mbaa ñu yées as tuut, nees koy yónnee waxtu wi 

jinne yeek rab yépp ne keww, walla ñu wëreeluji 
woon bay waaj a tëri ? Néeg weesuwul jëf ju ni mel. 
Xanaa book ñu tudde ko càggante. Ba Singali di 
génn kër ga jàppul ne bër setul. Ndax xel du nangu 
ne ab xale dees na ko yebal ci gétt gu nekk ca 
peggu dëkk ba, ca waxtu woowii te fekk sago lal ko. 
Ndeysaan, moo tax it ba mu jéggee jéego yu xaw a 
tane ba sore te dajewul ak lenn, xelmatiwul benn 
takkandeer la fitam door di rëpp-rëppi. Teewu ko 
ànd ak dal, tey tari lépp lu mu fàttaliku ciy saar. Li 
ko léeb yi daa nettali lépp ci àll bu ñàng ak rab ya fa 
mën bawoo ne jaas daldi ganey gëtam. Mu door 
xaat di leen janeer, ba ñu mel ni dëggantaan njugub 
mën naa romb, nga teg ko leneen lu wuuteek 
moom. Am looy dina sab ci garab, nga téen sa bët 
dajeek bosam bu réy boobii, nga jóge ca waat wàcc 
ne il nga gis du am looy, weesu na ko. Loolu nag du 
ragal. Jaaxle ak ñàkk pexe la gën a jege, ngir doo 
xamati nooy def. Sañoo bañ yónnent. Te it tàmm 
nga yoon wi. Xanaa kay li Yaay Joor juum ba yee la 
xaaju guddi. Waaw, baay moom fu mu ne woon ba 
loolii di xew ? Ñépp seedeel nañu ko faral di 

fanaane wird. Na mu def ba yégul dara ? Bi ñu lay 
yee, naan la nga jêli meew, xanaa data fekk baay 
tëddaat ba jappantewaat ak nelaw ? Mbir mi daal a 
ngoog. Kenn amu ci tont. Xéy na it kersa tax na ba 
kenn du ci jéem a jéexaat tont. Singali xalaat na ne, 
fee ndeyam ja féeru ca àllaaxira, moo ko wallu. 
Loolu rekk a war a tax ba sàmm bi xàmmee ko ba 
jaaseem ja xarul boppam, mbaa mu làggiloo ko, ba 
yóbbu tànk mbaa loxo. Ndaw lu jar sant Yàlla. 
Keroog daal ba Singali ñibbee jox Yaay Joor meew 
ma, nekku fa naan mu ngay nettali li ko teel a yee 
ba naroon a yóbbe. Su ko ci Yàlla xiiroon sax ana 
lan la koy nettli ca waa kër ga ? Wax joo gis, nopp 
buy taataan, tàbbal ci xel ak xol moo ko tax a jóg. 
Wax di sànni, ku sagoom tàggu rekk moo ko yeyoo. 
Xéy na su Singali dénkoon Ndey Mboor li ko dal, 
moom dina xam na mu koy dëfale. Kër gi moo fiy 
wone cawarte déglu ko ak di waxtaan ak moom. 
Teeyam, yar beek tegginam yéeme nañu. Yàlla 
sédd na ko laabiir ak yërmande. Li Singali di daj ci 


kër gi umpu ko. Njirim bii, li ko seen yaay dëkke di 


teg, mu ngi ne ci jàkk. Ndaxam de moo gën a yey ci 

toppatoo gu ànd ak ñiiblu. Ndey Mboor li ko jaaxal 
mooy li seen baay ñàkk a seetlu. Góor gi dafa deful 
paalam ci dara, walla day moytu def lu neexul seen 
yaay ? Doom kat du weesu fa ñu ko yemloo. Cëram 
jëmul ci naan mu ngay jàngal way-jur ya seen 


warugar. Bu yeboo waay ! 


Ndey Mboor nee data tàyyi ci nit mu dëkke di 
tonni jalu gàcce biy juuge ci kanamam te kenn 
yóbbewu ko ko, ku moy ndeyam jii di Yaay Joor. 
Waa gox bi yépp seede nañu ni muy toroxale seen 
mag jii di Singali. Moom mii di jigéenam gaaral na 
ko i mbubbam du benn du paar. Te loolu, su ko koy 
defal, su wutul fu mu làqu, su ko Yaay Joor di gis, 
bésam wex xàtt ak kaani. Dinañu ko jiiñ naaféq, 
naan ko lu teewoon Singali yëgle ne am na lu mu 
xotteekule. Loolu de mooy bëgg seen taawu baay 
sol sagar yu dem bay nekk gaalaali. Kon de mu 
nirook ku tàggook sagoom, bay doxantu ci ja yi. 
Yenn yi jarul tontu, ñaawalaate lay fàttali. Ndey 
Mboor rus na magam ju góor, moroomam yépp di 


sol lu baax, su ñuy jàngi, te moom ñu di ko 

wokkante. Du seetaan loolu. Bés ba Yaay Joor 
jiiñee Singali ne moo sàcc lamu wurusam, keroog 
amul lu gën a metti xolu Ndey Mboor. Tuuma ji nag 
leerul. Yaay Joor dafa ne rekk ba muy dugal lam bi 


ci boyetu wurusam Singalee fa nekkoon. 


Ndey Mboor du fàtte mukk ni way-jur yi woowe 
magam ju góor jile naan dañu koy laaj, mel ni 
xamuñu bu baax xale yi ci kër gi. Li gën a fuural 
naqaram mooy li seen baay daldi gëm xaat li seen 
ndey wax. Te wax dëog Yälla, soo yoree i doom ñu 
yaroo ci genn kër, saa yoo yeewoo gis leen, xanaa 
loo ñàkk ñàkk seetlu du tee dinga for boog lu mu 
néew néew as tuut ci seen jikko. Ndaxam jikko 
malaanu suturaam du ko muur lu yàgg. Loo làq làq, 
buy yàgg tuuti rekk, mu feeñal boppam. Te kat kenn 
du génne jikko ca fa mu làqu. Moom ci boppam 
mooy tàyyi, toqi, xawa dee ci tàngoor, ba faf ne 
ñuxéet, génne boppam ba ñépp ne mu ngoog nag. 
Keroog la ñépp di xam na waa ja mel tigi. Kenn 
dootu ko umple. Kon kay boroom kër di kilifa, tey 


yar waa këram, di leen sämm ak a wann, ngir ñu 

tegu ci yoon nu fa nit mel, war na koo xam. Ndey 
Mboor nee na li ko wóor te wóor ñépp mooy lu fa 
réer, benn loxo jëlu ko, lu dul bob Yaroo Sago. 
Tàmm naa yor xaalis di foye. Baayam dina ko may 


lu mu dul doye dara. 


Ndeyam dina ko ñuuxal ci poosam weccit wu 
tollook lu magum jëmm di soxla yenn saa yi, te du 
ko mën a am. Su jël di am ak randal, Yaroo Sagoo 
ci gën a jekk. Ana ku ko fi gën a tàmm xaalis ? Ku 
ko fi gën a soxla ? Baay ak Yaay Joor ñu ngi mel ni 
ñu fàtte. Yaroo Sago jàppuñu ko fi ci mbedd mi, 
muy kimmi yàmba ? Keroog li Baay bare i xame ci 
dëkk bi moo tax doom ji fanaanul polis, ndax seen 
ndimbal. Du mu ngi nii jàngul tus te teewul su 
demee ekool ñay jaay lekk ca bunt ba ñépp a ko 
xàmmee ! Yaroo Sago day jiitu, gàngoor wër ko 
muy jënd lu ko neex, di maye, Ndey Mboor xam na 
ne ba mbir mi xewee keroog Yaay Joor miy ndeyam 
mere na ko lool, waaye ndokk ! Moom du fekke loo 
xam ne jaay doole mbaa parparloo ko lal, mu di ci 
and. Ba mu jiitale ab alkaati, naan ko na seet 

Singali ba yulli poos yi, la Ndey Mboor nee lii ëppati 
na. Gii wuññi sutura ! Moo tax dafa daldi ne na 
alkaati bi seet néeg xale yu góor yi. Noonu ñu bëgg 
a yem ci pàntare bi Singali bokk ak yaari ginaar yuy 
bóof ci ron-lal gi te mënalu leen dara. Ndax kat ñoo 
ko jëkk a def ngunu, bi ñuy laata wax Singali mu 


féete fa. Looloo taxoon sax kooku it di xeeñ dunq. 


Moroom yi mu daan jàngandool ñoo ko seetlu 
woon ne paàtt. Kenn ci ñoom masul naan yàbbi ci 
wàllu naan yaa ngi kafe lu ci jëm. Alkaati bi yëkkati 
na pajaas bi ñu ñawe lu mel ni xottu saaku ba noppi 
roof ci i bant yuy nirook xat yu wow, waaye gisul 
dara. Ndey Mboor muñ ko muñ mënatu koo muñ, 
ne ko bumu fàtte néeg Yaroo Sago. Yaay Joor dem 
ba di ci teg dara, jëkkër ji jàpp ci Yàlla, ne waawaaw 
nañu seet fu ne. Bi alkaati bi duggee néeg Yaroo 
Sago gis na bu baax ni mu wuuteek fa Singali tudde 
néegam. Fii am na lal bu baax, ak matla bu mucc 
ayib, ak darab, ba ci ngegenaay. Am na sax taabal 


ak siis bu nit mën a toog tiim ko di jàng. Ndey 


Mboor dafa ànd ak alkaati bi, ñu bokk di seet. Lu ne 

ñu yëkkati. Alkaati bi ne cas luy mel ni kaye bu réy, 
bu kayit yu bare tegu woon, lam bi ne putt ci suuf. 
Ku ne xool sa moroom. Ndey Mboor ne alkaati bi 
waxoon naa la ñu seet fépp bañ a bàyyi benn néeg. 
Nu génn fekk way-jur yi taxaw. Alkaati bi ne, su 
boroom néeg bi ñëwee, fàww mu wuyuji polis. Baay 
xamati ne, bii yoon, su yoon tegee loxo Yaroo Sago, 
du ci am menn pexe, lu moy bàyyi ko ñu yar ko. 
Noonu mu topp alkaati bi, di ko mocc ba ca mbedd 
ma. Ba kooku doyalee ci tinu bi dafa mujje naan ko 


< Réew mii kenn xamul lu mu bëgg. Dangeen 
di woote njub, tey xàllal njubadi. Fileek maslaa jógu 
fi, mbaa mu wàññeeku, fileek tinu jógu fi, mbaa mu 
dellu gannaaw, njublan, sàcc, wuruj du fi xaaj a 


toxoo». 


Alkaati ba dafa leen jéppi ba ne wërëñ bàyyi 
leen ak Yälla. Xel maa nga ko naan «xale bii ñu 
béggoon a teg lu diis lii ci kowam, Yälla dina leen 
alite bés ak moom. Goor gi xawma wan waaso la 


bokk. Muy yénn-yénni, rekk topp jabaram jii. 

Diguma leen tus. Su ma komiseer nee ma jëlsi seen 
doom jii aw tànki sànku, dinaa ci sawar lool. Ñii ñu 
jar a won yoon lañu.> Alkaati bi xam na ne moom 
rekk mooy wéetoo xultoom Di muy xultu. Moom 
donn ak naqaram. Dafa ko wóor ne, su baayu xale 
bi bokkee ci ñi ñu ràññee ci réew mi, mbir mi du jur 
dara, du mujje fenn. Li alkaati bi di ñaan kay, mooy 
àqu kii ñu doon jiiñ dal leen. Moom mii yàgg polis 
yëg na ne seen doom jooju ñuy nëbbal ku wattuwul 
fileek i at ca kanam dina tàbbi ci jëyya ju gën a réy. 
Yéenewu ko ko. Ñaanalu ko ko, waaye su ko caabi 
féetee gannaaw bés, du ko bett. Ku fendeegul 
jógtee randal, su màggee du mat a wax. Ku 
wattuwul, dootul teggi tankam ci yoonu caay-caay. 
Yàlla baax na sax bi mu ko fi fekkul. Nde kon, li muy 
rus way-jur yi yépp ak li ñuy teew, soo moytuwul mu 
ub kaabaab gi te du ko tey. Dafa cay jóge kay di 
baalu, waaye ci saa si moom, fàww sa loxo xasan. 
Wax dëgg nee nañu leen alkaati waruñoo dox di 
dóoraate. Yoon aaye na ko. Wax nañu leen ko ba 
tàyyi. Jàppal yóbbu jébbal yoon, mu def ca la mu 


tëral. Xel ma ne ko, ndaw lu yomba wax te jafee 

def ! Te it nag, ñi xéy naan bu kenn dóore ci polis yi, 
fan lañu ne woon démb, ba bàyyi alkaati yi ñuy làggi 


ci dóore ? 


Nguur gu falu seetaan say alkaati ñuy dóor ña 
farul ak yow. Loolu ñu ngi ko donne ca moomeelu 
Tubaab ya. Nit ci boppam moo laaj ñu yaraat ko. 
Loolooy tax mu fonk boppam, xam ne wuute naak 
bàyyima. Su koy xam, daldi teg bépp doom aadama 
fa mu teg boppam. Mer mi alkaati bi àndal moo tax 
lii lépp xel maa ngi koy rabat ci bi muy dellu polis. 
Am na ci i baat yu mu fore woon ci rajo bi, fekk 
benn doomu réew mi moo ci doon waxtaan. Turu 
boroom xam-xam boobu réer na ko, waaye booba 


ba tey alkaati baa ngi jéem a téye loxoom. 


Waaye kat xale bii def jëf ju ñaaw jii ba noppi 
daw kër baayam, Yàlla baax na ba fekku ko fi. Ndax 
kat, ni ko Wolof Njaay dëggale, tàmm laago la. 
Xanaa ñaan Yàlla mu wàññeeku ba ba muy deñ. 
Keroog Ndey Mboor xam na ne, su ko ndey ji 


mënaloon lu raw xeelu ak gaaral dina ko def, waaye 


et 

moom yoonam newu ci. Wolof nee lu dul dëgg du 
yàgg. Ban a yàgg, soo ci jégulee, xanaa ne yàcc 
naan wéer nga lépp ci àtte Yälla te jéemoo ci lenn, 
weesu yàgg lay def. Day sax ba bejjaaw. Xelu Ndey 
Mboor daje naak mom alkaati bi. Mu ngi ko naan ku 
yebu ragal ëllëgu Yaroo Sago. Nii mu jógtee te 
ndeyam bëggul ku tibb tib bu tàng teg ci loxoom, 
baayam yaakaar ne bëgg doom, mooy lu mu jàambat 
nga yóotu jox ko, wóor na ne dina yeewu bés, mere 
ku ko deful dara. Gune, ag ndawam bag bu tooy la. 
Way-jur ya ñoo koy tobbil. Moom nag, mooy ji 
mbaax ak lépp lu war ci nekkinam. Na fekk nag mu 
tënku ci faaydaay boppam ju jom dékku ak dogu gu 
dul toqi. Yoon nag du ñàkk dég ak ndàgg, waaye 
mbaax ga ngay séenu moo lay tax a muñ metit, ba 
nga àgg caak ëmm. Kuy wut a baax du jikkowoo lu 
bakkan joxoñ rekk, mu jublu , te fekk xel seggu ko 
ba nangu ko. Moo tax mbaax du génn ëttu nite. 
Ñooñu ñaar, bu ñu lëngoowul it, duñu tàggoo, mbaa 
soreyoo. Yaroo Sago mii dina matt bés baaraamam, 


wiccax. Su keroogee, dina sikk way-jur, te ndaxam 


de won nañu ko mbëggeel. Wolof Njaay nee soo 

yareedikoo, la nga yor moomoo ko. Ka yaru te yorul 
moo moom la nga vor Ndak da lay yeeru ba la nga 
yor wadd, moom ma yaru for ko. Yow ma yareediku 


te yoroon dootoo mujj yor. 


x xX 
Déj baa ngi wéy ba tey, fi Singali toog ci buntu kër 
gi. Timis a ngiy waaj a jot. Am na ñuy laaj i satala 
ngir jàpp. Ñenn ñii jàpp nañu, bay xaar waxtu julli, 

` ba delloo Boroom bi njukkal. Noonu benn bäjjanu 
Singali génne fa jigéen ña toog, ñëw ba ci buntu kër 
gi, naan dafay gërëmaate. Ndaw saa ngiy beg a 
xuus ci ni Singali xettalee baayam ak ni mu 
dimbalee mbokkam yi, ba ci jaambur yi sax. Moo ku 
ko waxloo ? Su fi nekkee naan mu ngiy sulli démb 
fàww wax ji ëpp. Nar na fee wax ba wax lu 
waxuwul. Te kon mën naa wunniloo ab góom. Am 
na-ñu umplewul nguneg Singali te teew ci déj bi. 
Xam nañu ne Yàlla ak liy aar njirim ñoo ko sàmm ba 
mu egsi fii. Nde kon kenn waxatu ko. Ni mu téyee 


woon kër baayam gii xamees na ko. Rakkam yi ak 

seen ndey jii di Yaay Joor jooytuwuñu woon dara. 
Kenn mënu fee taxaw di gérémaate te xel du dem ci 
démb. Xéy na looloo tax Singali mel ni kuy fénati. 
Walla nga vam ne mu nga wéy di janeer. Meneen 
mbokk mu jigéen daal moo ñëw xëcc ndànk lafu 
mbubbu ki doon kebetu, ànd ak moom ca biir kër 
ga. Singalee nga wéy di toog fa mu toog. Xanaa 
dina jóg waajal timis ji ni ñépp ? Bés bu réye nii xel 
xalaatul muy faat waktu. Noonu la jóge mu am ku 
jte, ñu daldi julli. Mbaa bi muy käbbar fekk na 
xelam dellusi ? Woor na ne teewlu na li mu doon 
julli ? Loolu nag Yälla rekk a ko xam. Diggante bi 
muy gis na mu nekke woon démb, ba cay féey, ba 
mu mel ni ci moom ne ba léegi mu nga ca, ak ni mu 
war a génne ca démb jooja, ba xam ne léegi tàbbi 
na ci jeneen jamono, ju laaj leneen lu wuuteek topp 
sa janeer di wéy, kenn xaju ci. Kon daal rafet njort a 
fi sës, tey yaakaar ne bés boobii jullig timis gog 
Singali wér na, ngir yéene jaak teewlu na ko. Li doy 
waat mooy li kenn ñibbeegul. Nit ñii mu gis woor na 
ko ne fàww ñu xaar reer. Te kat ku ci dogul wor, fan 


viy ñëw yépp fi la ñuy añe. Ndeysaan. Dafa mel ni 

ñenn ñi dara indiwu leen lu moy lekk lekk gu ñu géj 
a am ci seen kër yi. Singalee gën a xam loolu. 
Waaye data bëgg ñu jox gëdda baayam bii fi sog a 
jóge. Nisaram mooy wonewaale ne ku ko jar a defal 
la. Gannaaw Yàlla taxawu na ko, ba mu ngi nii léegi 
mujje foo xam ne kenn foogu ko woon, fàww mu 
sant ko. Ni Singaliy sante Yàlla mooy mu leyal nit 
ñu bare ñii teewe déju baayam bi, di taafantoo jaale 
te fekk xamuñu woon sax ki fi jóge. Xamuñu it benn : 
mbokkam. Näkkul, am ci ñoom, ñu doon romb gis 
nag yiy yeewe ci buntu kër gi, ñu laajte, ñu ne leen 
déj a fi am, ñu daldi jàädd Boom it, ñëw bokk ci tiis 
wi. Fii ci kër baayam gii mu yaroo te tabaxaatal ko 
ko ba kenn xàmmeetu ko, Singaleek jabaram ak i 
doomam ñooy toppatoo lépp. Bu kenn yaakaar ne 
wut lu mu bäkkoo tax muy Jet Jiitalul it xalaatu 
feyyul démb. Digganteem ak baayam buumu njureel 
ga masul dog. Léeg-léeg sax muy jéem a wutal 
Yaay Joor ay lay. Naan yéene woon mu baax ba 
yenu moo taxoon yar ba metti. Du tey, mu ngi ni 
jêle jaloore ju réy ci coldaarug Tubaab ya. Su ko 


neexee mu simmi jublu liggéeyu boppam, ngir 

dajale na xaalis bu takku. Xéy na bés, mu ubbi 
jaayukaayu téere ak i yéenekaay. Ndak sax mu wéy 


di yokk xam-xamam. 


Ba mu ca tolloo, ku sawaroon la cim njàng. 
Woroomam yépp seede nañu ko. Da daan bég su 
tiimaan i téere yu yees. Ndeysaan, sooy ubbi xët yi 
ñuy daw ndànk ci sa loxo. Ak ni la xetu kayit gu 
bees gi di ëmbe. Yow rekk yaa mën a natt ni mu 


tollu ci yow. Ax ! Yow rekk yaay yëg li muy def ci 


yow. Booba daawu tubaab mbaa ànkar lees daa 


binde. Xet ga it sooful woon. Li ëpp ca mbir ya téere 
ya daa indi soreyoo woon nañu lool ak lu aju ci 
réewi Afrig. Waaye Singali moom neexaayu ni ko 
mbind miy nettalee la daa topp ba cay jaayu. Léeg- 
léeg i baati woy yu bawoo ca bindkat yu mag ya 
bokk ca Tugal di gane noppam, bay awu ci xolam te 
du ko tey. Mbind mu aw yoon, te nga dégg bu baax 
làmmiñ wa mu jaar, soo ko tiimee, faww mu am lu 
mu yëngal ci yow. Tax na ba maasug Singali gi la 


ñu jàngoon ba ñuy kale ba léegi fàttewuñu ci lenn. 

Dafay am i saa ab nase bu bawoo ci Corneille mbaa 
Racine balle cim xelam, daldi wal wuti xolam, àkki 
gémmiñam, ba su koy tari du ko tey. Singali 
bëggoon na lool gën a sore cim njangam. Waaye 
yor bu metti ak dakkal li mu daan daj moo tax ba, ba 
solug coldaaram egsee, ñaanul gàppug négandiku 
ngir mottali am njàngam. Dafa weesu solu daldi 
ràngaase fukki at ak juróom. Looloo ko gënaloon li 
ko Yaay Joor daan teg ci kër gi, te baayam mel ni 
ku ko yëgul. Woroomam yu bare dañoo waaru 
woon. Ndax ñoom ñàkk pexe rekk moo taxoon ñuy 
muñ weer yooyii Tubaab bi daan leen sol-loo yërey 
kiirange te sañu ñu ko woon bañ. Li leen gënoon a 
jaaxal ci ni Singali tànne toog ci kiirange gi, booba 
ñu ngiy laam-laamee xare biy waaj a tàkk diggante 
Farás ak Almaañ. Te Singali xamoon na bu baax ne 
suy ràngaase, bokk ca soldaar ya ñuy yóbbu ñu 
wallu ji Farás. Keroog ba ñu ko nangulee fukki at 
yeek juróom, féex gi mu féex tële naa toog di ko 
nettali. Ca réewam la doyle woon. Nammoon naa 
gis beneen asamaan, geneen géej, yeneen nit, 


waaso ak niteel. Dëgg la, coldaar metti na. Noppi 

wéy ci dogal doonte ànduloo ci. Def lu ñu la sant te 
fekk neexu la. Nit du bàyyima, ba ñu koy tàggat, ba 
fu ñu ko jëmloo, mu jëm. Ba Yàlla sàkkee nit, boole 
kook ràññee la wuuteek mépp mbindeef. Xelam doy 
na ko. Moo koy seggloo lu jaadu ak lu jaaduwul, lu 
nangulu ak lu nanguluwul. Coldaar nag kilifaay 
wuutu sa gis-gis. Moo naan la fii la, walla nii la. Te 
doo ca teg baat. Loolu warul yomb. Ca njalbéen 
Singali daan na bës xolam. Jàng na na muy awe ca 
yoonu coldaar ga te du wor boppam. Gannaaw gi la 
soppeeku, ba mel ni moroom yi, dib soldaar bu xam 
liggéeyam te naw kilifiéef. Noonu muy jot yokkute, | 
di yéeg ndànk ndànk. Bi xare boobu jeexee, mu | 
dem bob Endosiin, jége fa teg ci bu Alseeri. Fu mu 
ci tollu, wéy di yénnee baayam ndimbal. Daawul 
Gite Yaay Joor ak jigéenam bi di Ndey Mboor. 


Kooku li ko lor mooy li ñu daa wax naan njängum 


jigéen jarul soreel. Sertifikaa bi mu am ci ekoolu 
Tubaab ya tax na weesuwul liggéey bi ko meeri bi 
wutal. Fexeel nañu ko, ba mu jàngee tuuti paj, 


dispäñseer bu muy jàppleek a tegu ca doktoor ba. 

x x 

Lu tuuti li Ndey Mboor di feyyeeku weer jariñu 
ko dara. Du mu ngi nii dem séy ak jenn waay juy 
wooye boppam ab sériñ. Gannaaw téye kurus ou 
réy, liggéeyul dara. Su dajale woon i xale sax di 
leen jàngal Alxuraan ak diine ñu ne tan. Xanaa 
sériñu tariyaax la gén a niru. Singali jéemul jiixaat 
mbiram. Dafa gâtteñlu ci moom. Waxoon na ko 
jigéen bi. Booba mu nga woon Alseeri. Mënul woon 
weesu laaj jigéenam lu waay siy liggéey. Ba mu ko 
leeralalee ne ab sériñ la, ci la ko Singali nee loolu 
du liggéey. Yaay Joor kay moo yaakaaroon ne 
ngéor si boroom barke la. Defe woon na ne dina 
indiwaale bayre ci kër gi. Ndak kat nee na niti politig 
yi lay ñaanal, ñu di ko fey. Gannaaw ñooñu niru 
nañu ñuy faral a vor, kon kay ku leen di ñaanal ñu di 
la fey waruloo ñàkk dara. Yaay Joor nattul woon ne 
liggéeyu niti politig wuüte na lool ak yeneen liggéey 
yi. Danga naan ku lu muy liggéey ñu ne la ab minise 


la. Kii nag ? Nu ne la kii ab fajkat la. Politig du tus. 

Lang yu bare ñooy ség ab géew, di jekkuwante. Ku 
ci jekku sa moroom, ba nangu la mu yoroon, daldi 
fal sam ndëtëm, ku siggi yooy. Yow mi yéeg ci jal bi 
yaak say ñoñ, lu leen neex def. Dangeen di yaakaar 
ne xanaa réew mi ñépp bokkuñu ko. Xanaa cosaan 
ak maam yi fàkkuñu ko. Xanaa bokkuñu yëkkati ko 
ak di sìmm ba mu yegsi fii tey ? Jàpp ngeen ne 
lépp léegi la xew ? Ndegem yorug politig moo amul 
reen yu sax fu dëgër, kenn waxul sëriñ bu 
yaakaaram wéeruwul lu dul lu ko niti politig mën a 
indil. Singali metitlu na séyub jigéenam bi. Su ci 
mënoon dara, dina ko tas. Waaye ku ko fi jéemoon 
ñu mbamb la. Naan la dangay xeex diine, ndax 
gëmoo dara. Li reelu sax mooy ñi ci ragalaale may 
gi sëriñ bi am. Nee nañooy ku jaarul fi mu joxoñ, mu 
sàbbi la. Sa àddina doxe fa yàqu. Su ko Boroom bi 
mayoon boobu sañ-sañ moos, du dem d def 
mbirum tariyaax, mel ni mën naa soppi ndogal. 
Singali de moom gaawul yéemu. Xamul nag lu tax. 
Xéy na li mu yàgg a tukki, ak lu bare li mu gis, li mu 
teewe ci metit, ak dee gu ñaaw, i gaañu-gaañu ci 


xare yi mu fekke, moo tax. Li wóor daal, jëkkëru 

jigéenam bile jàppewu ko lu dul ku jaaxaan, say 
mbokki soxna di la dundal. Lu ciy pexe ? Nit ñi ku 


yebu seetaan leen. Gannaaw foolu la seen xel yem. 


Nañu des ak seeni niti politig ak seeni 
ñaanalkat. Ndeysaan, te kat teguñu leen fenn. Ku 
yebu bayyi leen ñuy fent, di teg ci seen kanam, ñuy 
wéy di ko gëm-gëmlu te gëmuñu ci tus. Nit ki Yàlla 
fonk ba def ko doom aadama, sédd ko xel, xalaat ak 

| xàmmee, su taamoo yem ci ëmm ji rekk, ku yebu 
ne ko géew baa ngoog. Loolii donn lees ci mën. 
Singali gàddu na njabooti Ndey Mboor. Xirtal na 
leen cim njang. Am na ci ñoom, ñu muy feyal ci 
daaraay làbbe yi, noir sakku taxawu bu amul sikk. 
Dafa bëgg, ëllëg ak sibbir, coono bii seen ndey di 
daj wàññeeku. Amul lenn lu war a ànd ak am njang 
te seen nijaay taxawu ci. Fi Singali yéene woon egg 
cim njang te amul muuram, fàww mu xàllal doom 
yeek jarbaat yi ba ñu joti fa. Naw na fi xam-xam 
mën a y6bbu nit. Soo naree sag xàmmee woyofal 
say mbir, ba loo jublu, sam xel fàkkal la aw yoon wu 


lay tee gaañu, dangay jital xam-xam. Moo lay teg ci 

ràññee ba moytuloo la kàmbu réer. Singali yëg na 
ne, su njàngam gënoon a sore, lii mu am ci coldaar 
gi, ak li ko mbokk yi naw lépp, ndaxam kon dina ko 
ëpp. Jëkkëru Ndey Mboor àndul woon ci mu dugal 
doom yu jigéen yi ekoolu Tubaab, Alseeri la 
bataaxal ba fekk Singali. Dañu seetlu ne loolu du 
sol ci ñoom lu moy yàqu ak yàqaale xeet wi. Ndax 
kat jigéen, ñooy reeni xeet ak réew. Su ñu yàqoo, 
lépp fënëx, ba dara dootu fa taxaw. Su jigéeni réew 
yàqoo, réew ma màbb na. Dina taxaw nag, waaye 
booy laal mu ne jànjan, ni garab gu max jekku ba 
ngëlën ñëw roofu ko. Bataaxalu sëriñ bi biral na ne 
jigéen yi jang ci daaraay Tubaab weesuwuñu 
toppandoo aaday jaambur ak roy lu seen yoon 
nekkul. Te jigéen mooy takkandeeru réew. Na mu 
mel, la réew ma mel. Gannaaw mooy meññu 
yaakaaru réew ma, war na sax fu dëgër. Jikkoom 


mooy yëbb ca melow nit ña sosoo ca réew ma. 


Ba tax na, gannaaw mooy jur ba noppi mooy 
jëkk a samm, moom la gune di jëkk a teg bët. Lu mu 
gis mu def ko, da naan aayul, noonu la war a deme. 

Kale boobu mooy doon bànqaas bay law ëllëg ba 


indi leneen. Wax dëgg, su amoon dogal ciy 
doomam duñu leen yóbbu ci njàngum -nasaraan. 
Duñu fa jële dara, lu dul xeebloo leen seen cosaan, 
seen baaxi maam, ak na seen niteel gise àddina. 
Doom yu góor yi sax ñàkk pexe donn a tax muy 
seetaan ñuy jàngi ekoolu Tubaab ; yu jigéen yi nag, 
gisul lu ko jar. Singali tontuwul bataaxal ba ca saa 
sa. Da doon daw meram waxloo ko lu ëpp, ba mu 
ciy am kersa ëllëg, su dajeek goroom, mbàa mu di 
ko réccu. Xelam dimbali na ko ba mu naq meram, 
ngir mu bañ a futti. Ba mu amee i fan la sog a tontu 
sëriñ bi. Li mu doore moo di amul jenn diine ju aaye 
jigéen xam-xam. Ku seet démb, gis ne mbóoti xam- 
xam jigéen Dee ko daan yor ci Afrig. Te loolooy wéy 
ba léegi. Singali weddiwul ne am nay roy-dàq. 
Ñàkkul i jigéen ñu njàngum tubaab yàq seen jikko. 
Ñooñu dañoo jàng rekk yem ci. Ñi jàng ba mu mokk 
rumbux xam nañu ne bala ngaa toppandoo aaday 
jaambur ba mu di la gënal sa jos, day fekk nga ñee 
ca jaambur ba nangu ne moo la féete kow. Jigéen 
ñi xam yoon wu leer wi leen seenum njàng xàllal la 
ñu donn ci lu baax ca maam ya gisuñu lu leen jaral 
ñu jënde ko leneen. Ku ràññee du jaawatle wuute 

ak gënante. Amul lenn lu jar nit taxaw xool boppam 
te du ko xàmmee. Singali gisul lu war a tax nga seet 
sa bopp, xool fi nga jóge ak fi nga jaar te boo nee kii 
kan la, beneen baat boo donnewul ca maam ya 
wuyu la. Na Ndey Mboor doore yar bi ci kër gi. Na 
reeni melow réew mi sax ci gune yu góor yi ak yu 
jigéen ñi. Njàng mi weesuwul leeral yoonu àddina 
ak jamono. Teg mbir yi ci lépp luy gaaw a ubbi wunti 
itte yi. Singali daal wax na soxlaam ci yiw, yar, ak 
teggin, ba bi sëriñ bi jangloo bataaxal bi, data ne 
Ndey Mboor, su yeboo bind ñépp. Xamul nag ne, ak 
leneen lu mu waxoon it, jabar ji dogu woon na ci 
yóbbu doom yi mat a dugg yépp ekool. Moo ku ñu 
yor sax looy taamoo ? Ndey Mboor mii muñ a muñ 
ba kenn xàmmeetu ko, dina fi toog di ñàkk faayda 
ba sagaru jëkkëram jii naan ko nii walla naa. Yàlla 
na ko Yàlla baal sax, ndax li mu xalaat baatu sagaru 
jëkkër. Gàtt xel kat dafa weesuwul lii. 


Yow ñu ngi la muur malaanam sutura, nga nar 
koo muril sa bopp, sànni ko ca ñag ba. Boroom kër 
gu sa soxna du xéy ba xalaat tàllal la loxo di laaj lu 


mu def ci cin li, ak ni ngeen jaboote, doo toog yem 


wéy di yor sa kurus. Sa nijaayu doom yéene leen 

njang mu baax, ba jël xaalis bu takku féetale leen, 
doo ci sant Yàlla, xanaa di am loo ciy teg ? Ndey 
Mboor nee Yàlla xam lu muy def, ba mu tàbbalee ci 
xelu jëkkër ji wax ju jaadu jii mu mujje. Su dul woon 
loolu, naroon na ne su yeboo seen séy yem fa. Dafa 
yàgg a wéy di muñ, du jàmbat, du ñaxtu. Lu mu for 
ci liggéeyam bi, def ci kër gi. Kon kat, su sëriñ bi 
jéemulee féexal xolam, mu xéy jébbal ko buumam. 
Ndokk, su gisulee keneen ku ko wékkaat buum ! 
Doy na! Yenn séy yi tur wee fi ne rekk. Kenn 
ñaanalu ko sa doom ju jigéen. Foo tollu, yaa ngi 
dan-dani. Doo tàyyi, doo toqi. Ñu di la naxe i doom 
yu nar a tekki ëllëg ak sibbir, soo muñee. Naan la 
jabar lu séy ba gën a metti, mu gën di yaakaar 
njaboot gu barkeel. Loolooy tax bés bu jëmee mag, 
i doomam duñu ñàkk mukk lu ñu ko taxawoo. 
Ndeysaan, loolu tax na jigéen ñaa ngi ñoddee ñoddi 
i baag yu diis ci pindu teen yu xóot a xóot, ba seeni 


yoxo dëkke futt. 


Jigéen ñi taxani nañoo taxan ba seeni téstën 
teg i àkk. Jigéen ñi bojj nañoo bojj, jéeri nañoo jéeri 

xetax ba tax na seeni gët du jóg ci wànnent. Ndey 
Mboor xam na ne dundam xaw naa tane bob 
mbokki jigéeni kow gi, ndax li mu jàng lu mu néew 
néew. Liggéeyam ci réewi taax gën naa woyof lool, 
su ko nattee ca la mbokki kow ga di daj. Sant na 
Yàlla, bi mu amee cammifi lu mel ni Singali. Njariñ li 
mu jële ci coldaar gi, te di ko bokk ak njaboot gi, 
wàññi na tawat yu bare. Wuute na lool ak Yaroo 
Sago. Kooku, ba mu xàmmee loxo ndeyjoor ak bu 
càmmooñ ba léegi, amalul kenn njariñ. Doore ko ci 
boppam, ba ci mbokk yi, waxuñu jaambur nag. Lu 
jitu ba mu sàccee lamu ndeyam ja ba léegi jégul ci 
di def lu yar bu baax sib. Li Ndey Mboor doon ragal 
moo mujj am. Ëllëgu doomu ndeyam jooju dafa wéy 
di wex xàtt. Daw njàng la nekke woon ci ekoolu 


Tubaab yi. Dem géej nappi junqóob, ak di xool tefes 


moo ko gënaloon. Jiital nañu Yaroo Sago ba tàyyi. 
Bàyyi ba gis ku sóobu di sangu mu ñëw di lëñbët 


poosi yëre ya ca tefes lañu ko daan jàppe. Léeg- 
léeg mu jële ciy door mbaa ñu yendal ko polis. Ba 
Singali daan yónnee xaalis naroon na cee boole 
Yaroo Sago. Ndey Mboor a ko ci génne. Su fekkoon 
ne day fowe xaalis bi yem ci, ñu ne tan, waaye kay 
xanaa di jublu lépp luy xëcc jëme ci mbon. Bañoon 

yokkal Singali fitna fa mu ne, moo taxoon daawuñu 
ko limal kaso yu bare yi Yaroo Sago dëkke di dugg. 
Gannaaw gi yematul ci yendu mbaa fanaan kër 
komiseer. Ba mu demee bay siif, di këf, tey saytu 
gànnaay, la yoon xam ne kii kat caay-caayam mat 
na sëkk. Foofu maslaa xajatu fa. Jàmmu mbooloo, 
su ko kenn rekk mbaa lim bu néew naree yàq, jar 
na, lu mu xiis xiis, nit ña jêg ca. Ndeysaan, ba ñu 
jëkkee tëj Yaroo Sago kaso, way-jur yeek Ndey 
Mboor ñépp dañu yaakaaroon ne nattu buy romb la 
rekk. Njaboot gi yépp a ci jàpp, waat ne ku ne dina 
def kemtalaayu kàttanam ba Yaroo Sago du wéetoo 
metit wi ñëw gàllu ci loosam. Daan nañu ko seeti fa 
ñu ko téye. Ndey Mboor toggal na ko yóbbu, di ko 
toppatoo. Mbokk dafa di aw siddit, kenn mënu koo 
dagg ba mu ne tàppit dog. Yaakaar yépp daje woon 
nañu ci Yaroo Sago soppeeku, ba soppi doxalinam. 
Fu nit tollu di ko ñaanal. Way-jur yi yemuñu ci, xam- 
xamu sëriñ ak mbirum aaday démb lañu boole ngir 
sàkku, su Yaroo Sago génnee ci mbugal mii, Yàlla 
dimbali ko, xiir ko ci lu baax. 


Ndax sax mu teggi tànkam ci yoonu cànkute 


gil mu ko teg ! Moom ci boppam saa yu janook ` 


ñoom di giñ ak a waat naan xalaat samp kër, doon 

kilifa ni ñépp mooy mébétam. Kenn gënu koo xam li 
war ci moom. Baat yii nag Ndey Mboor benn nopp 
rekk la leen daan dégloo. Way-jur yi ñoom gëmoon 
nañu ko. Xér gi ñu xér ci seen doom, daa na tax mu 
mel ni yoon waru ko woon a jàpp. Jëf ji mu def dañu 
koy sofental mbaa di wut aw lay. Léeg-léeg ñuy 
joxoñ ñeneen ñu def lu gën a ñaaw, tey daagu ci 
réew mi. Kenn waxu leen dara. Yombul way-jur di 
gis sikku doom ja. Bët ba mu koy xoole wuute naak 
bob jaambur. Su àndul ak sago fu doom ja tisóolee 
mu ne ko yaaram kàllaa. Su ñeneen ñi bakkee 
Yaroo Sago waa ju sóobu ci yoonu yàqute ba nar 
cee sax, Yaay Joor moom ak jëkker ji yoonu leer 
lañu ko fàkkal. Te nag seen doom ji, li mu tànn 
wuute naak seen yéene. Réccuwul, waññeekuwul 
ñaan Boroom bi xel mu ko tàbbal ci yoonu njub. Nit 
dina làggi ci jëf, ba dootul yëg ne lees sib la. Gis- 
gisam ak bob yeneen doomu Aadama yi dootuñu 
méngoo. Yaroo Sago mujj na dëkke jëyya ak teyeef 
ba tàmm ko. Faf àddinaam tëju ci. Daa na am i at 
kenn dootul xam ci moom dara. Benn dég-dég du 


bawoo ci moom. Su ko defee way-jur yi di duñ-duñi, 

fu ne ñu dugg fa, lu ne ñu jéem. Ku ñu yaakaar ne 
am nga baat ci réew mi, ñu lagg seeti la. Toogaanu 
ba tàyyi. Ñenn ñi di leen tanqamlu, ñeneen ñi di 
leen jëw. Nu daal ñoo gàtt xel. Seen doom di 
magum jëmm. Di ku ràññee. Dara jotu ko. Ñu jóge 
fale ñëw di sonal nit ñi. Su ñu toppul woon seen 
doom di nab-nabal, di ko tàmmal lu mu def ñu ànd 
ci, doonte awul yoon, kon tey duñu ne fii di lëjal 
seen àddina. Ana luy ndeyu bàyyi nit mu jalgati 
yoon, na mu ko neexe te ànd ak sagoom, nga sog a 
jóg di wër, def tànk ni barngalu maabo ? Waaw, 
xanaa yoon dañu ko fi teg rekk, te boo amee 
taxawu, doo ñàkk poot boo jaar, ba rëcc àtte ba war 
ci yow, soo ko xëttee ? Réew muy wéy di aw ciy 
tànk yu ni mel, ku xam fu muy teeri ? Bopp sa bopp 
rekk ? Fexeel daal ba kenn du loru ci ñi sës ci yow. 
Ña ca des sa yoon ! Su yeboo réew mépp ne bëpp 
ci suuf te fekk sa waa kër mucc! Loolu mooy 
xalaatu waa ju nitadi. Soo seetaanee ba lépp yàqu, 
nooy rawe yaak sa waa kër ? Yoon dafa wuyu 
turam. Màndargaal na boppam. Réew mee koy 


xàllal boppam, nit ña ànd ca tëralin wa. Ñépp a cay 

jaar. Kenn waru koo teggi. Ñépp a cay yem cër. 
Booba day fekk nit ña seet seen bopp, seet fa ñu 
jóge ak fan lañu fas yéenee jublu, su ñu bëggee 
seen nekkin wuuteek wow bàyyima ci kow suuf. Nit 
ñu séq am pénc, fàww ñu bokk saxal i sàrt yu 
bawoo ci xel ak aada te wéeru ci seen gis-gisu 
àddina, ca la ñuy yaakaare gën a jege mucc ayib. 
Doom Aadama matul. Bare xadar gaaw a gis 
boppam, ràcc jëmale kanamam, jikko yi mu bokk ak 
moroomam moo tax seenug séqoo pénc du yomb. 
Nii way-juri Yaroo Sago yi di juun-juunee di sàkku 
ndimbal ci seen doom ji, ñàkkul ñu leen ciy xalab. 
Dige ak wax ju neex lañu daa jële ci ñi ëpp ci ñi ñu 
daan seeti. Bu ñu fay jóge, nit ña dellu ca seeni itte. 
Li Yaroo Sago lim ciy kaso, way-jur yi xamuñu ko. 
Léeg-léeg mu am ku ñëw ne leen dégg nañu ko 
béréb sàngam. Lu mu defati rekk lañu ciy teg. Du 
wóor kenn. Su ko defee, ñu wéy di nàttable. Ñii di 
yokk, ñee di wann, Ku ci ñeme Yalla sax di waat 
wàcc ne fekke na bésub layoo ba. Am na bés menn 
moroomu Yaroo Sago gàddoo fa bataaxal bu ko 


saa waay yóbbantewaale, fekk muy génne ca fa ñu 

leen dence woon. Yaroo Sagoo ngay nuyoo ak a 
metitlu na mu fa nekke. Boobu yoon, ñu nga ko 
jàppe woon fu sore. Foofa ñu ko tëj, bés bu jot ñu 
génne leen ñu dem ca tan ba di gas xorom sa. 
Liggéey boobu, soo ca yàggee, say yoxo ak say 
tànk dootuñu ko fekke. Ñooñu caabi féete gannaaw 
ak lu ñu tooñ tooñ kenn warul fàtte ne i doom 
aadama lañu. Yenn xiis yu jéggi dayo yi, mala sax 
àttanu ko, sàkkantumaak nit njaay ak i noppam. 
Jant bi day tegu ci xorom si, leer gi naan melxet di 
yàq bët. Ñi caabi féete gannaaw ne ca diggi tan ba 
di gas ak a tibb xorom. Ndax seen liggéey boobu 
amal na réew mi njariñ ? Li ñuy siiwal, naan xorom 
si ñuy dajale réewum Tubaab ya la ëm dégg la 


walla ? Am na ñu deseetul téstën. Am na ñu seent 


wWaaraam bañatee banku. Am na Du dee te seeni 
mbokk yéguñu ko. Ku yebu sax xalaat ne Yaroo 
Sago oppam jii mu niise nii te dëkke sëqat fa la ko 
jêle. Bi mu fñibbisee bii yoon, data mel ni danaram 


wäññeeku na. 

Tàmmatul toog. Dinay dem, waaye lu mu 
guddi guddi mu tërsi. Ci peron bi lay yem. Dafay 
fekk mu ne ci boppam, ba mbir mi ëpp ko doole. 
Foo tollu dégg xaran yi. Dënn bi di àddu ni tawu 


waxset ci kow xaddu seng. 


Ni xaalisu Singali yokke taaru kër gi, yoonu 
Yaroo Sago nekku ci. Li muy dugg ci néeg yi 
barewul. Li ci épp, ci ëtt bi lay toog mbaa mu feggu 
nale ca weti mbaaru xar yi. Dëkkandoo yu bare 
géjoon nañu ko gis ba laajteetuñu ko. Am na ñoo 
xam ne déju baayam bi sax xàmmeewuñu ko. 

Fi mu toog ci ban bi dend ak waa kër gi waxul, 
jógul, yënguwul. Mu ngi sëngéem. Kawar gaa ngi 
sëq lipp. Su yëgloo rekk dafa fekk mu mar tóx. Ci 
lay defe diis, ba xaw a sore buntu kër ga, làqu tuuti, 
kimmi ba xolam sedd, mu dellusiwaat. Opp ji mu 
bañ a faj, nee na su yeboo baayam bañ koo raw. 


Waxu ko kenn waaye li ko dal neexu ko. 


Moo goën a ràññee fi ko nit ñi teg. Gis na bu 


baax ñi koy nuyoo cati baaraam. Te tane nañu ñiy 

xool-xool-lu feneen, ba bañ koc jox loxo. Ndaxam 
nii loxoom dëgëre këcc teewu ko bokk ci kër gi. 
Kilifa gii fi jóge te moom déj bi, kenn gënu ko doon 
doomam. Moo ! Su ko nit ñi nuyuwul, lu mu koy 
wàññi ! Xanaa du looloo ko gënal. Kel maa ngi ko 
naan ` «Gisleen ni ñu jiitlee, ku nekk ci Boom wutoo 
lu moy ñuuxu Singali. Ku ko ciy jox loxo, bëgg mu | 
siggi ba xool la bu baax, ba seppali la, ngir mu 
seppi la, ba xàmmee la ci nit ñi. Céy gii wuijje ci 
naaféq ! Ittewoowuñu lu dul mu sompal ku nekk as 
tuut ci alalam. Niti tey ñoo ñàkk jom. Wen lañu rekk. 
Fu tooy, ñu naaw, jubal fa naan wiiw wiiw. Koo ci 
gis mu ngay tudd Yälla te Boom ñépp xaalis lañuy 
jaamu. Bu jékk wäcce kaamil, jaamu Yälla ak wut 
tuyaaba, sàkkuwaale ngërëmëm lañu ci daa wut. 
Léegi loolu sax soppeeku na. Koo ciy wax 
yërmande Yàlla te xaalis teguwu ca du la déglu te 
njàngum alxuraan ja dina yàqu. Siisante sax dina ci 
feeñ. Ñenn ñi seen tari jar na seetaat. Du ñàkk ñuy 
yàkkamtee jeexal kaamil bi ba faf yem ci ñurumtu. 
Doo dégg bu baax ñuy teqale baat yi ngir namm 


gaaw a tëj njàng mi ba wéy beneen déj. Waaw 


Wäi — 


47 


Yaroo Sago gis na loolu ba tàyyi. Moo tax du 
nangu kenn di ko jaay dara, walla naan yaa ngi koy 
yedd. Li ko dal ab nattu la rekk. Xéy na bés Boroom 
bi génne ko ci. Su aju woon ci coobareem, mu am 
liggéey bu jaar yoon, bu barkeel ba moom itam, mu 
samp kër, yor njabootam, uuf leen. Xam ngeen ne 
moos, nii mu tooge woon amalul baayam benn 
njariñ, di ko seetaan muy tuñ-tuñi ba ni mu génne 
àddina, neexu ko. Nde kon ngeen jàpp ne xanaa du 
nit ni ñépp. Ni njureel mel ak fi ndey tollu ci doom, 
xam ngeen kenn du ko tey di tàngal xolam. Wóoy 
nattu ! Céy waay nattu ! Yaroo Sago yëg na bu 
baax ne jigéenam bii di Ndey Mboor ak jarbaatam yi 
ñépp a génn ci moom. Ndeysaan waa ju ñu natt ni 
loolu mel ci moom. Nii ñu ko ñàkke jox gëdda ! 
Déedéet. Jarbaat yi ñoom mënu leen sikke loolu. 
Fonk nañu ko. Su leen yónnee, ñu dem te dinañu 
koy nuyu. Am na ci ñi féete ndaw, ñu mu ciy tëyeel 
ñuy tari, su ñu jógee ekool. Waaye saa yu ci seen 
yaay tegee bët, daldi leen di woo. Bëggul ñuy jege 


seen nijaay. Ndaxam de deret jiy daw ci ñoom mooy 


daw ciy sidditam. Kon, tee seen ndey bàyyi lu ñaaw 

li muy def. Du li moo tax Yaroo Sago jàpp ne du 
faral di dugg ci néeg yi. Xam na lu waral muy yem ci 
ëtt bi. Dafa wóorul. Léegi mu am fi lu réer, xel daldi 
daw xaat jëm ci moom. Te moos, fii mu tollu ciy at 
ñaanul caabi di ko féeteeti gannaaw. Bés bu jot, mu 
di ko muslu. Léegi kay, mébétam yépp mooy 
Boroom bi génne ko ci opp jii, te su naree wuyuji 
wooteem, mu defe ko ci kër gi, ngir mu am ku ko 
taxawu. Newul kenn dara, waaye jamono yile yépp 
xelam loolii lay rabat. Tax na ba dootul sore. Lu mu 
guddee, du ko tee jofsi ni aw nag wu sàmm bërgal. 
Li tax waa kër gi war a sant Yàlla, mooy li mu lanul 
ci àll. Bànneex bi ko dese mooy, su ko Yaay Joor 
woowee suba, ba mu yéeg ci peron bi fekki ko 
néegam, ñu bokk ndékki. At yi mu tollu teewul su 
toogeek yaayam, bay xelli kafeem téye dogu 
mburoom, dafay melaat ni ba mu amee juróomi at. 
Mu ngiy gisaat boppam, ba muy sol xaftaan bu tuuti 


ak caayaam ju ndaw, toog tiim koppam di soos. 


Ni ko yaay ja daan daggale ci bëer bi ak ci 
formaas, mbaa di tibb ci sokkolaa, di ko raataleel 

lépp, day teewaat ci kananam. Saa yu génnaan ca 
fa ñu ko dencaan, ba feeñaat ci kër gi, yaay ji du ko 
ci laaj dara, mbaa di junj lu ci jëm. Du ko wax it 
coono bi muy daj mook baayam, te lépp di bawoo 


ciy mbiram. 


Yaroo Sago moom ndékki li muy séq ak Yaay 
Joor fajal na ko lu bare. Dina ko fàtteloo gaaral yeek 
xeelu yi ak xoolu jéppi yi jóge ci ñeneen ñi, tey ànd 
ak ciipatu. Li yaayam xalaat ci moom ak ni mu ko 


jàppe wecci na loolu lépp. 


Weg gi mu weg yaayam, ak fu kowe fi mu ko 
teg, tax na du dugg néegam ndékkiji te fexewul ba 
tàggook xetu sigaaret, mbaa leneen lu ko narul 
neex. Xéy na looloo yóbbu Yaroo Sago ci farataal 
macc tangal, boroosu, ak di soccu, doonte yagg 
nekk ca fa ñu ko dencoon indil na ko ñàkk gëñ yu 
bare. 

Ak nu sikkam mën di tollu teewul mu def ci 


xelam ne warul am benn mbindeef mu muy teg fu 


kowee ni fi mu teg yaayam. Soxlawul mu di ko 


ú 


bàkkoo ak a yëgle, dafa di lu war donn. Moo ndax 
Sax nit mën naa natt yëg giy jêge ci moom jëm ci 
ndeyam ? Mbaa am na ku yor kàttan walla mën- 
mën, xam-xam bu ko may mu naan mu ngay jéem a 
melal liy bawoo ci doom aadama jokkle kook 
ndeyam ? Déewallaay. Kenn doful bay dige di ko 
jéem. Dangeen di seet Yaroo Sago ak li ko nit ñiy 
teg ku ñàng, ku ñemee tegoo lu metti, ku am fitu 
dékku lu ne. Te boo ko gisee ni mu tooge ci wetu 
yaayam, nekkaat ngune su tuuti, lu mu joxoñ mu 
dagg, ci ngeen di xam rekk ne buum gi dox 
diggante ndey ak doom, Yalla mi ko sàkk donn moo 
ko xam. Baagante bi Yaroo Sago dëkke diggante 
kër gi ak béréb yu bare yi ko caabi daan féete 
gannaaw, taxoon na baay bi tàmmatul woon di bokk 
ak moom ndékki. Xolam mayatu ko woon muy wéy 
di fénati, mel ni ku umple woon fa doom ja daa jóge 
bay dellusi. Te it soppeeku bi Yaroo Sago soppeeku 
ci melo, ba xàmmee ko di jafe ñu bare, daa na 
yóbbe baay bi i jooyi xol yu mu daawul tawate fenn. 
Bànneex bi mu séentu woon ci li muy wéetoo 


ndékki mook yaayam demeetul na woon. 

Ba muy ndaw kat la gënoon a neex, ndax 
baay it da daan teew. Ndey Mboor sax, su 
taafantoowulaan yër bu mu war a yër i téere ci 
waañ wi, balaa daan jàngi ekool, daan na ko fekke. 

Yaroo Sago du fàtte mukk kafceer bu rafet bi 
yaayam daan sottee kafe gi, muy xer-xeri, dem bay 
ñuul te ñuulul kukk, xanaa am fu ciy xaw niru tuuti 
wurus. Ni mu daa def ci noppam da daa ànd ak 
taaru jéri bi ko Yaay Joor daan jéri, mu indi xet gu 
neex, gu koy topp ba ekool. Yaroo Sago ne moo ! 
Nu ndoxum kafe kese mën a defe nit lu ni mel ? 

Mu ngi naan soo wattuwul li ëmb lépp ba tax 
neexaayu ndékki li jéggi dayo mu ngi jóge ci uufu gi 
muy uufuwaale ci teewaayu ndeyam, di gis yoxoom 
ak cëlmaayam, na mu leen daan séenoo ba muy liir, 
téen di xoole. Ndeysaan xéy na lilee tax xelam 
masul jóge ci jataayu suba yooyii mu daa séq ak 
ndeyam. 

. Ni mu sëllëxe suuf ci cerey àddinaam, bu 
kenn yaakaar ne reewande la, walla teyeef. Aka 
neexoon mu jange ni woroomam yi jànge. Lan la | 


mën ci ni ko Yälla binde ? Tëju la àttanul. Ni ñu 

daan dugge kalaas, suba ba ngoon, diisoon na lool 
ci moom, te xamul lu tax. Su nekkaan ci biir, du tee 
xelam yépp a nga woon ca biti. Noonu la das 
gisewaat fa mu nekkoon di fo, ba muy laata dugg 
kalaas. Loolu yóbbe na ko i door ba tàyyi. Jamono 
jooja amoon na i jàngalekat vu boole woon var bi ak 
Sol xam-xam ci boppu gune gi. Way-jur yi Boom it, li 
leen aada gëmloo woon mooy xam-xam balaa am 


barke, nga daj lu metti, ba nga koy sàkku. Lu 


njängin wa yomb, mokkal ba du aw yoon. Fàww mu 
am sikk, mbaa lu ca mell Ndongo daan na taamu la 
ko Muse di teg ca ekool ba, su ko naree dendaleek 
la koy xaar ca kër ga, su ko jàngalekat ba booleek 
baay. Yaroo Sago tële woon na lool naj xolam, toog 
ci biir kalaas, muñ ba ñibbi jot. Ñu ne déet, mu faf di 
daw jàng. Te soo xasee ne yaa ngiy daw jàng, 
dootoo ci dellu gannaaw. Péex mi ci biti, picc yu 
rafet yi, garab yu sëq yi ñoo lay xiir ci firi say paxi 
bakkan, ne ndénd bi maa ngi nii. Soo nee Yaroo 
Sago daara alxuraan kenn du la tëj, ngir cib ëtt lay 
ne, te ndaxam doo fa toog, mu wut lu mu làyyi. | 


Ndongo yu mag yi sëriñ bi féetale njàngalem xale yi 

dañuy soxor ba mu ëpp. Ndeysaan, xel demul naan 
yaa ngay egge sëriñ bi noggatu googuy léjal ñu 
ndaw ñi. Yaroo Sago du fàtte ni ko benn magum 
daara mas a def. Gag gu mu gag ci tari saaram rekk 
tax mu sànni ko kubéeru defukaayu daa. Na loolu 
réyeek na mu diise, su ko daloon xaañ ko. Ca la fa 
jógee, ba ni ko baayam toxale jeneen daara. Fekk 
xel ma nekkatu ca. Mos na péexum mbedd mi, ba 
miin ko. Su jógee boq i téere ekool, ndekete demul 
fenn. Su ko ci Yàlla xiiree, mu laaj kopparu àllarba 
yu mu ne daara ja la jëm, ndekete yóo lépp gerte 


caaf lay mujje. 


Yaroo Sago ni mu xére ci géej, kenn mënu 
koo wax. Li yàq njangam, kumpa gi géej ëmb bokk 
na ci li ko ko yóbbe. Du sax ne dafay dem sóobu di 
féey. Loolu barewul li mu koy def. Xanaa kay toog 
janook mbeex mi di ko xool, mu di ko xool. Moom 
noonu la ko gise. Ndox mii ne màww, ba fu sa bët 
yem. Mu nga nale fale muy dajeek asamaan. Su ko 


neexee, riir mbaa ne cell ni ku fi nekkul. Jaaxal na 


Yaroo Sago. Xamul kan mooy suubal géej ak ci 

man mbànd la melo yii di bawoo. Dina daloo baxa 
bu dem bay sàcc guddi te du ca yegg, mu daldi 
baaw bay waaj a naat, ñu ne déet waay, mu faf def 
nganj. Gannax gaa nga ree, gëñ ya ne pettaaw, 
mbete ciiñam njege buy sog a jamu. Yaroo Sago 
daa na toog ciy doj di xool géej muy bàyyi puurit miy 
wal di dem ak a dikk niy waaraam yu yor uppukaay. 
Lii moo waral njàngum Yaroo Sago bënnul. Ak ni 
mu ame xel ak seetlu. Ndaw may gu yàqu ! Ku 
xayma la mu naroon a jur ? Lees ci xam ? Su 
jàngoon, dem Tugal lan fa it, lu njàng miy jariñ réew 
mi ? Yàlla rekk a xam li ubu ci këllu ku ne. Jooytu 


beek jéem a xam du yóbbe fenn. Koo gis Boroom 


bee ko yattal këllam. Xalaat yii la Yaroo Sago di séq 
ak boppam, suy càmbar yoon wi mu jaar ba egsi fii, 
ak li mu ko indil. Li ko dese mooy wàkkiirlu, tey 
ñaan bañ a teggeeti njub. Léegi mu ngiy jéem a aw 
tànki soppeeku, ngir won nit ñi ne mook ñoom a 


yem, seen doxalin wuutewul. 


Bi baayam di laata génn àddina, Yaroo Sago | 


tàmbali woon na dem ca jàkka ja. Sorewul lool kër 

ga. Jàppoon na ne, su yàggee dem ci mbooloo mi, 
nit ñi dinañu ko boole ci seen bopp. Loolu moo leen 
di jeñ ci ñu di ko woo, ngir mu taxawal baayam ci 
lépp luy faayda, su fekkee Singali nekku fa. Te 
kooku njabootam gale ca këram war na koo doy 
soxla. Wax dëgg, moom mii di Yaroo Sago, moo 
yelloo ñu di ko woo. Mooy doom ju góor ci kër gi te 
nit ñi dañu war a bàyyi fastante sikkim. Xanaa, 
balaa ñuy dem di woo jëkkëru Ndey Mboor, ñu woo 
ko, moom. Sëriñ bi dafa jóox ci kër gi, waaye ab 
jaambur la. Wuute naak moom mii fi deret boole. 
Yaroo Sago bayyi na julliji ca jakka ja, ndax gëdda 
ba ñuy jox goro ba, te mu sore lool fi ñu ko teg. Bu 
yeboo ! Xanaa jëkkëru Ndey Mboor ñeneen ñi lay 
sëlëm. Bett na ko ba tàyyi muy teg ci lotëri, te loolu 
diine da koy tere.. Dafa ko mujje soppi tàppaas, 
naan Yaroo Sago < Lan la ? Maa tey. Sa yoon 
nekku ci. Sama digganteek Yalla la. > Goro bi daal 
da koo xool rekk, ne patt japp njaamburam. Ba léegi 
waxu ko kenn, ndak nee na yoonam newu ci. Li 
mbir mi ur nag mooy fa la sëriñ bi jóge jox ko 


gëddaam. Léeg-léeg sax, su xale yi yéexee ci seen 

yónnenti nijaay, moom moo leen di soow. Ndey 
Mboor seetlu na ni jékkër ji soppeekoo, suy wax ak 
cammiñ li. Jéemul xam lu tax, ngir li mu gâtteñlu ci 
lépp lu laal ci Yaroo Sago. Ndaxam de kii di sënn bi 
xam na ne, yaari gôori jabar ji, mag jeek rakk ji, 
woor na ko ne, ñàkk pexe donn a waral seen jigéen 
biy wéy di doon soxnaam, ku jëli woon na mu gise 
mbir mi, dinga waaru. Cim mbetteel mu réy ngay 


daanu. 


Bi Kelefaa di sog a ñëw ci dëkk bi, déggoom 
ak nit ñi demewul woon noonu. Xéy rekk, ne jaas fu 
ñu la foogewul, ni ngelawal mb6oyo ! Céy ku ko | 
waxoon ne dina bàyyi bés tooli maamam ya ak 
nañu nangoo te romb ayib ! Ne fii tey, ci réewu taax 
di daj lu ne, ak di dégg lu la neexul. Li koy gën a 
récculoo toogaayam ci réewu taax mooy siis gi ko 
Denn ñiy siis ak dékke di ko fàttali ne fekku fi baax. 
Waa béréb bi noo gati xel. Nooy yaakaare ne ku 
gisewul àddina ni nga ko gise rekk, yaa ko gën a | 
yeewu ? Xeebaate ci ñàkk vam lay sosoo. Defe ne | 


koo séen mu nga ne ngéej juddoo saw tund, ngir 

bokk ci nit ñi. Te sa xel du ci werante sax, doy na 
waar ! Kelefaa nee, moom de, newul kenn mu tudde 
ko sëriñ bi. Kenn mënu fee waat ne janoo naak yow 
ñaan la baat boobu. Tànkam de yóbbuwu ko béréb, 
mu taxaw fa di xaacu naan dawsileen maay boroom 
leer yi. Du weddi nag ne moom de, wax dëgg, ku 
jàng la. Weesu na jàng Alxuraan, ba wàcc ko ñetti 
yoon. Bàkku taxul mu di ko wax, waaye xeeti xam- 
xam yu bare la mokkal. Ci yaaram, di araab, la ko 
jaare. Ndeysaan. Ñi génne ci daaray Tubaab yi 
làggiloo nañu leen ci gëm ne ku jàngul frase xamoo 
tus. Yow daal li ñu la féetaleel mooy rëdd yu ñuul yu 
raglu, yoo xam ne ràññee mbóoti xaatim rekk moo 
la cay génne. Bul fa nekk naan yaa ngiy wut loo teg 
ci seen loxo ciw lay. Soxlawoo di wone ne gannaaw 
daaray cosaan yu yàgg yi ci réew mi, jiitu fi fuuf yoy 
Tubaab yi, génnoon nga dem bitim réew, 
yokkujiwaat ci yeneeni béréb yu ràññeeku ci xam- 
xam. Lii moo tax ba, bi Singali yëgee ne Ndey 
Mboor ñu ngi koy may jëkkër, amul lu mu waxul ci 


séy bi. Te kat dara waralu ko, lu dul baatu sëriñ bi 


mu dégg ne moom lañu koy may. Kelefaa nee 

bataaxal ba ko Singali yénnee ci lämmiñu frase, ba 
mu ko jängloo, taxul mu mere ko ci. Kelefaa xalaat 
ne ndaxam de li Tubaab bi béggoon mooy li am. 
Fexe na ba képp ku mu nàmpal ba feral la, leneen 
lu dul soowum weenam woowii dootoo ko sex, ba 
mu am ci yow cafko. Ndeysaan ! Singali li muy 
baax, ak ni mu yeewoo, teewul xelam du am sikki- 
sakka ci di féetale sënn bi ci ñi seenum njàng 


tekkeedi ci lu aju ci àddina ju fendi ci jamonoy tey. 


Kelefaa xam na Misra, jaar Sordani, jànge na Siri, 
door di ñibbisi. Daara ju Mag ji la waroon nekk tey, 
di sol xam-xamu xayma ci boppi ndongo yi. Moo 
gën a gis ne, su ne woon mu ngay gëm-gëmlu ne li 


ndeyu àtte réew mi dogal ne njàng yépp ak làmmiñ 


woo ko mën di jaare, ñoo yem dayo, i reetaan ak i 
kekkantoo la fay jêle. Bañ nañu ko ba, biro boo 
dugg, boo tubaab-tubaabluwul, kenn du la faale. Ki 
ñu teg ku nite, te ànd ak jamono mooy ki tàngoor 
wiy ñaqloo, ngir yërey tubaab yi mu sol, caaxoñu 
bay siit. Daggitu ndimo loolii ñuy wooye karawaat di | 
lang, yeew put gi, saamandaay lämmiñu xaju | 


 mbéoyo. At yii sax, mel na ni yaakaar kaw naa feeñ 

ci mbir mi naroon a yàq réew mi, xeeb sa bopp 
weesuwul nangu ne ni keneen jàppe àddina mooy li 
xel and. Yow nag, ca say maam ba léegi, doo tus, 
tekkiwoo dara, nga ne waawaaw, ndaw luy dëgg ! 
Ñu takk say gët, teg la ci weneen yoon, ne la bu ko 
wàcc, seetal ci man, di ma top, di ma toppandoo, ci 
lépp, soo bëggee bokk ci ñi nite tigi. Sëriñ bi nee na, 
soo xasee wuyu woote boobee, keroog ngay won 
gannaaw lépp luy yow ci sa bopp, lépp luy daw ci 
saw yaram. Dangay daldi dog bépp buum gu la daa 
jokkaleek say ñoñ ca démb ba tey jii. Noonee ngay 
fàkke sab pàkk ci wetu kilifaay Tubaab yooyee la 
dul jox lu moy gëddag surga, ndegem sax dinga ca 
yegg. Nguurug Tubaab, di Frase yi fi jóge-jógelu, te 
gén fi ne faax ba léegi, dafa yulli ñi mu jàngal, ba 
mboxos, mbaa mbuusi neen yi des fi, mu sol ci nag 
boppam. Lii moo tax, koo ci gis, su amee lu mu 
bëgg wéorlu mbaa lu muy dénkaane, walla muy 
leerlu, du jublu fenn fu moy Pari. Kelefaa xalaat ne 
moo, ñu mel nii, su ñu ko xeebee, lu mu koy wàññi ! 


Moom de, ak lu mu bon bon, mu ngiy wéy di doon li 


mu doon. Doomu Afrig. Te baat boobii dafa ko 

ràññee, xam bu baax lu mu tekki. Gisul lu ko jaral 
mu di ko wecceek leneen. Umplewul nag ne, ñiy 
tarbiyu Tubaab yi, ñoom it, am nañu lu ñuy féetale 
ñi jange ci daara Alxuraan ak yaaram. Li ñu leen di 
jëwe mooy dañoo nangoo suufeel seen bopp lool, ci 
kanamu Naar yi. Defe ne ku làkkul araab doo tus. 
Jël gis-gisu diine lislaam, jaawatle-kook aaday Naar 
yi, ba lépp lu Naar def, nga roy ba raw ko ca. 
Doonte nga yem ci diine ji nga bokk ak ñenn ci 
ñoom, déedéet. Yow kay dangay xér a xér ba lu 
xew fa ñoom, nga ne ku deful noonu, sa jaamu 
Yàlla des na, mbaa jàdd na yoon. Te doo seet sax 
ne kéew gaak ndono la, ñoo jiiñ ña dëkke foofee 
ñuy defe noonee. 

Li ci gën a doy waar mooy li nga dul nangoo 
weccee xalaat ci mbir mi. Ndaxam boroom xam- 
xam dafa war ne ngéej ku ko laaj lu mu xamul, ba 
mu daw sàkkujiwaat yokk xam-xamam ngir mën laa 
tontu. Du def ku ko laaj mu jaawatle kook diinatug 
suufeel. Moone diinat gu jublu gëstu aayul, ki ñëw di 


laaj li ko tax di laaj, romb na sa jëmm ak sab dayo. 


Ñaar ñooñii du leen gis sax, itteem newul foofu. Su 

doon loolu rekk, ak di natt sa tolluwaay ca tund wa, 
ak a naw lim bu yéeme ba la fa gëm, kon mu faf 
toog. Xam-xam bi bàyyi nit ñu baree bare, daw 
làqusi ci yow, ba ñu nawe la ko, ba naan laajleen 
diw, xam-xam boobii la Yàlla wormaal, màggal ko, 


ba tax muy xiir ndiiraan li fëx wutalsi la. 


Bés bu fa xam-xam toxoo, mbaa jikko, nga 
ñàkk a yéwén ba téye ko, kon nit ñi bàyyi laak sa 
jëmm ju ne ñumm, te tus newu ca. Kelefaa, li mu 
jiital ci xam-xam mooy gëstu, fu mu dégg it beneen 
gis-gis bu wuuteek bosam, fàww mu jéem koo deñ 
kumpa. Bokkul ci ñooñu nga xam ne, ku gisewul ni | 
ñoom, ñu def la noon. Ku leen laaj ci mbooloo, def 
nga ay. Dañuy gaaw xaat boole laak farandoo ya 
leen wër, ñu di la tëkku. Su ñu yemee ca loola, nga 
sant Yàlla. Ndax mën naa dem ba jur ay dóori 


satoo. Ci rekk, loo xam ne, danga ne téere sàngam, 


ni mu gise mbir sàngam ci diine, am na keneen ku 
gisinam xaw a wuuteek loolu. Lii kay, su doon réew 


moo xam ne, ña fay woote xam-xam, ñu ràññee 


lañu, du leen jaral xuloo ak i werante. Ku nekk dafay 

déglu moroomam. Laaj ko fan la tibbe. Mu leeralal 
ko ko. Moom it mu def noonu. Lii mooy jur weccee 
xalaat gu mbooloo ma mën jariñoo. Boroom xam- 


xam doo wut mbër mu ngembu di dëkk moroomam 


cib géew, te wutu ci lu weesu jéllam. eem du 
bàkku naan maa fi mën, duma seen moroom. Xam- 
xam ba mu teg bët, di ko gëstook a xóotal, te yéene 
ñépp jot ci, moom rekk lay tal, ba faf fàtte boppam. 


Moo tax puukare mënu koo ommat, jëme feneen. 


Kelefaa de, ku ko wut a suufeel, mbaa di ko 
won xeebeel, defe ne dina ko yoqiloo, walla di ko 
waññi ci yoon wi mu sóobu, na la wóor ne yëgu la 
sax. Moom daal, dafa wéy di jàppe diineem, ni mu 
yaakaare ne njàngam ak seetloom, ak niteem, 
noonu lañu ko wonee. Kenn du ko dégg muy siiwal 
lu xelu doom aadama nanguwul. Bokkul ci ñi naw 
araab tax lu ñu ca jange ne noonu la. Dem gi mu 
dem ci réew yi làkk woowii yore, tax na, du weddi 
mukk ni xeetu Araab jàppe nit ku ñuul. Fi mu ko teg, 
li mu rawe bàyyima sorewul. Xéy na tàmm gi ñu 


tàmmoon di gis i jaam di bawoo Afrig, ñu daan leen 

yilif, di leen sant te duñu sañ a bañ, moo tax ñu 
maasaale ko ci nit ñu ñuul ñépp. Mu mel ni daal 
ñoom, ci daw ci soxlay ñi juddoo ci berkelle moo 
leen tax a ñëw ci àddina. Jéemuñoo vam ci démb 
tus. Jéexaatuñu ba xam lu waral weexuñu tàll ni 
meew, xanaa tikk walla dem bay ñuul te di ko bañ. 
Gànnaar gii sax, beydaan ba fa gën a suufe, 
yaakaar na ne buur ba ca Jolof sax moom mooy 
sangam. Dëgg gii mu noy, te ñeme koo wak fu ne, 
tax na ba Kelefaa, mbooloo yu bare duñu ko ca 


woo; waaye nee na ndokk. 


Moom daal wootewul dara. Nii mu nekke kër 
goroom, ba ñu di ko fi siis, mu di fi dégg lu ne, te di 
ko muñ, indiwu fi boppam. Tukki, di wër, ak di yokk 
xam-xam, di leerlu, looloo ko xëcc ba ci dëkk bii. 
Dañu ko boole woon ak waa kër gi. Dal bi mu fi dal 
fa la jóge. Xanaa, lu Yàlla tudd, nde naru fi woon 
yàgg. Li mu nisaroon mooy buy miin di toxu, wuti 
feneen fu mu ne. Waaye, saa yu nee mu ngiy dem, 


Yaay Joor ne ko mukk. Toogal di nu wéttali, kër gi 


góor gu màgg gi rekk, di baayu xale yi moo fi nekk. 


NE 

Jamono jooja Yaroo Sago mii, di ko yakk lu mel ni 
xeme, kenn xamul fu mu ne ; walla bu ko ñépp 
xamee it, làmmiñ du ko bëgg a tudd.. Singali moom 
ne ca xarey réew Tubaab ya. Kelefaa gis kër gii ne 
yàmbalan, xool Yaay Joor mook doomam ju jigéen 
di Ndey Mboor, mu yërëm leen. Noona la nee naa 


toog tuuti, am fi i fan. 


Fan yooyii de, ñoo mujj soppeeku ba nekk i 
weer weer. Weer ya def i ati at. Booba ba léegi. Lii 
moos du àtte Yàlla ? Bi ñu xëyee bés, laaj ko ndax 
bëggul ñu may ko Ndey Mboor, mu nekk soxnaam, 
ngir dëkk bu yàgg bi mu fi dëkk dal na seen xel, te 
jikkoom doy na leen, lu mu tontu woon lu moy waaw 
def mbirum baadoolo. Ndey Mboor it yebu ci lool nib 
baay faal bu bët sébbee toolu sëriñam. Njaboot gu 
juddoo ci séy bu deme nii, lu mu ci mën lu dul di 
ñaan mu barkeel, te seen ëllëg jublu yéwén ? 
Kelefaa nee Yàlla bu kenn jaar ci lii muy daj ci dëkk 
kër goro. Maslaa fi ne rekk, waaye dara gënu koo 
metti. Suba soo xéyee, mu am ku la won, ci waa kër 


gi ne, bokkuloo fi, walla firndeel la ne, bul fàtte ne 

dañu laa xajal donn, waaye amoo fi lenn looy dogal. 
Su amee ci sa càmmiñi jabar, ku la ci dëkke di toof, 
doo def lu dul di wéy di moytu. Defe ngeen ne nii 
Yaroo Sago di ko jëmale reewandeem neex na ko ? 
Léeg-léeg Kelefaa dem bay gedd, su ca tolloo, 
xelam daldi ko yedd. Naan ko : tee moo seet ci waa 
kër gi, kool fi mu leen féete, bañ a topp Yaroo Sago 


mii Depp bérgal. Boroom kër gi, di goroom, fi mu ko 


teg war na koo doy xanaa. Moom lay diisoo!, ci lu 
baree bare. Ndeysaan. Dafa seetlu ne, dafay am i 
bés, boroom kër gi mel ni fàww mu am baat vu mu 
dénk nit, mel ni ku ko soxla lool. Noonu, su ñu 
reeree ba noppi, mu ne Kelefaa na ko gunge ñu 
doxantuji ba reesal seen reer. Xam naa, ku dem, 


booba day fekk mu dajalee dajale ba fàww mu am 


ku taataan li ci xolam te fees ko dell. Ndak kat, géor 
su dee boroom kër guy jm mag, ba lu mu xalaat 
xelam delloo ko ca gannaaw a gannaaw, äddina ci | 
boppam, diisaay donn la koy won. Moo tax muy | 
soxla, léeg-léeg mu am ku muy diisool. Moo ! Ndax | 


sax mênees na koo tudde diisoo ? Diisoo kat, soo 


ko déggee, day fekk ñaar ñi séq waxtaan wi, ku ci 

nekk day yulli sa xalaat, ñu teg ko ci seen kanam. 
Ku ne di leeralal sa moroom li sa xel indi. Ngeen 
bokk di tànn, ci xalaat yooyii ngeen tiim, li ci am 
njariñ. Ku nekk ci yéen, dina def lu mu mën, ngir 
tànn la mu yaakaar ne moo gën, te am maanaa, 
jaar yoon, nite, mu teg ko ci loxol moroom ma. Kii di 
baayu Yaroo Sago nag moom, xol bi dafa daan 
fees, ba mu mel ni li ko itteeloon, mooy rekk am ku 
ko dékku, ba mu ne la yulleet li xolam ëmb. Su 
Kelefaa àndaan ak goro bi ci guddig leer, ba ñu fekk 
ab ban bu kenn newul, ci bérébu féexlukaay, ba ñu 
toog fa di noppalu ci dox bi, su ko ci Yalla xiiree ca 
la baayu Ndey Mboor di bàyyeeku, di nettali i jaar- 
jaaram ba ni mu sance kër. Kelefaa du ko dog, da 
koy déglu ak yar bu teggin lal. Ndak dafa daan yëg 
ne, wax jii boroom kër gi di wax, du am jot rekk 
mbaa bëgg a mbel-mbeli. Day fekk mu aajowoo ko 
lool. Nit dina tollu foo xam ne, su ubbiwul 
gémmiñam, mbaa mu bind, su wattuwul tàggook 
sagoom. Moo tax Kelefaa amul benn mbetteel bi ko 


baayu Ndey Mboor nettalee li tax Singali naqari 


deret, yenn saa yi boog. 

Ñaanaale na ko it, bumu ko topp, ndax ni mu 
gise woon séyam beek jigéenam bi. Njirim la. Te 
daanaka, ba ndeyam di dëddu, perantal rekk la 
woon. Ba maamam ju jigéen di dund, tey ki jur 
yaayam, yore woon na ko. Ndekete, bi baayam 
takkee Yaay Joor la ko dem jëli indi, jox ko ko, ñu 
bokk nekk d kër gi. Bi muy gune gu tuuti, xamul, 
mënul, wax dëgg Yàlla, booba Yaay Joor yore woon 
na ko, di ko toppatoo ak a nab-nabal; ku ñëw 
dangay yaakaar ne moo ko jur. Moom mii, gërëm na 
koo gërëm, ba gërëm ko fu mu fekkewul. Bi xale bi 
door di màgg tuuti, te fekk Yaay Joor jur i doom, la 
' seetlu ne, wax dëgg, xaw na am lu mu soppi ci ni 
mu daan toppatoo Singali. Teewul mu xalaat ne, aa 
xéy na, li muy jigéen ju ndaw, te am xaat yaari 


doom, yu mu war booleek Singali, warul yomb. Du 


ñàkk mu am lu-wäññeeku ca xér gaak farlu ga 


waroon ci ki gën a féete mag ci xale yi. Moom miy 
seen baay, masul naan mu ngiy jéem a yedd 


soxnaam, walla di seetlu ne mu ngiy tàbbal luy 


nirook gênaatle ci diggante Singaleek doomi 


Kin. 

boppam yi. Dafa xam ne su fénatiwul woon, dafa 
koy jural wax ju dul jeex. Ndegem sax, kon jabar ji 
du ko def teyeef, teg Singali lu gën a xiis, te du ci 
am menn pexe. Bokki ndeyu Singali yi, ñu bare ci 
ñoom, daan nañu ko sikk, naan amul faayda, dafa 
ragal Yaay Joor; fee di ci teg moo ko jiital. 
Woroomi làmmiñ yu ñaaw yi njambaas ci léeg-léeg 
mu ne ko Yàlla nuyu na la, ngir dab bànneexam. 
Ana nu muy sàggane bay bayyi jabaram di sonal 
doomam, di ko soxore, mu teg ci bëtam, ba noppi 
ne cell, ñemewul yàbbi tufli ci ? Mbaa sax lii moo ko 


tey ? Mbaa du Yaay Joor dafa yóbbu turam cib 


sëriñu tariyaax, liggéeylu koo liggéewlu ba, su 
jëloon buum yeew ci baat bi sax, mu topp ci ? Moo ! 
Lii nees koy tudde ? Mbëggeel ? Am ndof la ? 
Mbokkam yu jigéen ñaa ngiy wéy di siiwal ni ñu ko 
xaaree ba yokk ci ne ñépp a mel noonu. Lii lépp 
baayu Ndey Mboor nee na Kelefaa, ba ko nit ñay 
wax, umplewu ca dara. Yóbbante, waxu gaaral, ak 
jëw yépp daa na ca jot. Kersa gu réy la ca daa jële, 
ndax kat weddiwul ne la ca ëpp lépp dëgg la. 


Waaye li nit ñi yaakaar ak a wuuteek li am ! Mënul 

woon lu dul di nëbbu, di boqal Singali tuuti weccit, 
ngir mu am lu mu feccalee biiram, su demee jàngi. 
Yëgoon na sax ne daan na jàngi te du ndékki yenn 
saa yi. Boroom kër moomul dëkke di werante ak a 
dàggasanteek soxnaam. Li mu daan xalaat kay 
mooy du ñàkk, lu metti li Singali di jaar ommat ko, 
jëme ci yoonu fas jom, ba mën a tekki ëllëg ak 
sibbir. Ndax kat moom mii sax, ba muy ndaw, loolu 
lañu daan dëkkal ciy noppam. Góor lu muy gën di 
dëgg ciy xal, ëllëgam gën di sedd. Yar bu xiis du ko 
wann) dara. Da koy tàggat, ba mu xam nu muy 
dékkoo metit. Wóor na ko ne, su Singali amee fitu 
sóobu ci xarey Tubaab yooyii, ba di ca am ndam, ba 
di ca jot i màndargay jaloore yu ñu koy tappal, vor 
bu xiis ba ko ndeyu jiitleem yoroon am na ci yoon. 
Xam naa nag ku ko dégg moom mii di baayam muy 
waxe ni, danga naan day wut aw lay donn. 
Yappandi rekk. Amul fulla, amul faayda. Bàyyi ab 
njirim, di sa doom, sa jabar di ko bundxataal, nga ne 
yànn di xullee. Di fekke lépp, te jéemoo ci tus. Ñu 


ne déet, nga faf di wut a xool nooy woyofale mbir mi 


mel ni ku koy sofental. Yow kay, soo yeboo, nanga 

ne yaa ngi bokk ci góor ñooñii nga xam ne duñu ne 
mbuu, duñu ne mbaa. Lu seen jabar dogal, ñu ne 
noonu la. Yenn yi rafetul. Li wóor daal, xale bi du 
fàtte mukk nii nga koy seetaane tey baayam, ñu 
jàppe ko ni bàyyima. Te bàyyima sax léeg-léeg nit 


am ci moom tuuti yërmande. 


Lii Singali nekke, kenn xamul noo koy tudde. 
Baayu Ndey Mboor lépp lu nit ñi daa ñurumtu ci 
moom, nettali na ko Kelefaa. Am na baat yu mu 
daanul dégg. Teewul xelam daana daw lu soree 
sore ngir jëli leen. Ndax kat, nit dina la xool, yenn 
xoolin yi, mbaa mu nuyu la yenn nuyoo yi, nga daldi 
nànd lu mu ca jublu. Dinga fekk sa waa gox ci 
waxtaanukaay, nga jub leen, yegsi, gis ca na ñuy 
defaruwaateek a xoolantee, mu wóor la ne ci yow 
lahu ne woon. Di wak ci sa càggante ak sa fiakk 
worma. Ñu nga naan waroon nga seet ci démb, ba 
ndeyu Singali nekkeek yow, di dund. Xanaa sa 
yaram dawul ca teraanga ja la way-juram ya ji ? Su 


dul woon dara sax, war ngaa rus ñuy dégg ne seen 


sët a ngi ne sa kër di sonn, di torox, ba raw ab 

yelwaankat, yow nga ne vim nib janj. Baayu Ndey 
Mboor firndeel na ne jigéenam yaa daan gën di wêr 
di yàq deram. Lu ñu ko yàbbi xeeb ko. Ñi ci gën a 
waane su ñu dajewaan ak Singali dinañu ko laaj a 
laaj ba xale bi jaaxle. Su Kelefaa daan déglu goro bi 
te ànd ceek teey ak tekk, dafa ko daan yërëmaale 
ne cell nag. Nopp bi mu soxla woon a tàbbal 
njambatam ba féex, la ko daa dékk rekk, bàyyikook 
sagoom. Xelu Kelefaa nag daan na wax ne, wax 
dëgg Yalla, nekkinu nit ci kow suuf metti na lool. 
Xool-leen kilifa gu tollu ni sama goro ak daraja ji mu 
am, ak ni ko nit ñiy yaakaare, ak li ñuy séentu ci 
moom lépp, teewu koo wutsi wall ci man mu tuuti 
mii te tekkeedi. Kam na xéll ne, li mu may dénk 
mënuma ci dara. Li ci épp sax wéy na ba noppi, 
ndax démb la xewoon. Singali mii mu may nettali i 
mbiram, léegi dootul kale ` màgg na, ba tey mu nga 
nale ca réewi Tubaab ya, di bokk ca seeni xare. 
Waaw, kon, lan moo waral sama goro bii, di baayu 
Ndey Mboor, soxla toog fii ci mbedd mi, di ma 


nettali fi mu jaar mook doomam joojii, ak soxnaam 


sii di Yaay Joor ? Gannaaw liy xew xew na ba 


o 


noppi, waxaat ko lu muy jariñ ? Xanaa kay, dafa 

fekk ne nit, su ko wóoree ne wàcc na yoon wa mu 
waroon a jaar, bés bu ko fàttalikoo, du jur leneen lu 
moy metit. Xéy na metit woowii, li koy wàññi mooy 
wax ji, ak baamtu gi. Xanaa boog looloo tax. Ne su 
dul woon wéetaay ak diis gi jaar-jaar yi diis, du fekk 
koo xam ne du daraam lu dul ab goro, jékkéru 
doomam, kersa gu réy waroon dox seen diggante, 
muy wàcc ba maaseek moom, di ko nettali ni mu 


lajje ci sammonteek i wareefam 


Déedéet yow itam Kelefaa, yan wareef ? 


Moom jur na doom ju góor, muy taawam. Ndey ja 


génn àddina, mu takk soxna, jox ko xale bi ngir mu 
def ko ni ki mu jur. Te nag amul keneen ku mu mën 
a jox doomam ku moy jabaram. Yaakaaram mooy 
mu jàppe ko ni doom ju génne ci biiram. Moom kat 
bokkul ci ñiy jël seen doom di dénkaane ci yeneeni 
mbokk. Xalaatoon na ne du ñàkk Yaay Joor am lu 
mu xaw a tële ci war gise xale bi ni doom ju mu jural 
boppam. Waaye nag séentuwul woon ne dina dem 


ba di ko teg yenn yi. Yàlla sax mujj naa àtte. 


o- 

Singali góor-góorlu na ba yéesul ciy 
moroomam. Fas na jom ba tekki. Won na baayam 
lu mu koy puukarewoo. Te loolu la doom di ñaan. 
Ku mu doon sa sago, say way-jur duñu la xool ëllëg 
di sëgg. Kii mooy baayu diw, walla kii mooy ndeyu 
diw, te kookee ñuy wax, ñépp ne siiw jur ko, walla 
boog, kenn du ko séexloo jur, aa loolu kat lu jar a 
sante Yalla la. Kelefaa daan na toog d déglu goro 
bu góor bi, ba li mu koy rus Iépp, du tee dina ko 
fàttali ne tëri jot na, ndax suuf saa ngiy jëm ci sedd. 


X 


Bésub dei bi amul lu nit tal, lu weesu toppatoo 
ñi jaalesi. Loolu tax na ba doo gis ni waxtu wiy 
waaxoo, jóge diggi bëccëg, wuti ngoon. Ni timis 
yegsee bett na ñépp, waaye booba fekk na nit ñi 
wàññeeku as lëf. Desoon nag ñi kenn mënul teree 
tàmbaambaalu, su ñu demee ci xew. Moo xam muy 
ndaje mu naqar tax a jóg, mbaa muy mu bànneex 


yëkkati. Bu mu ci mën di doon, dafa am rekk nit ñu, 


fu ñu teew, ñoo fay mujje. Danga naan, xanaa, xéy 

na, taxawu boroom xew gaa tax, ak jàpple ko ca 
liggéey baak yu ni deme. Dée wallaay, xanaa kay 
tàmm donn. Seen njariñ néew na fa ci li ci ëpp, su 
weesoo toog di xoole, mbaa yor waxtaan wa. Loo 
yëkkati ciy xew-xew, ñu gën la koo xam. Dinañu 
dog nit, fekk miinuñu ko, xamuñu sax bu baax la 
muy wax. Seen yoon du ca ne. Li leen itteel daal, 
mooy ñu déglu leen. Li ñu bégg ` nañu aakimoo 
ceetaan maak nopp yépp. Ñàkkul ne li ñuy wut 
génnul limu gët ya ne leen jàkk ak déglu ga. 
Seenug pey a ngoog, doy na leen. Toog béréb, lu 
ñu ne xewoon na, nga ne yaa ko fekke, mbaa xam 
nga ku ko teewe woon, mbir mu ñu junj, nga am 
baat boo ca sànni, am na daal ñu ko mën lool. Am 
na nag ñu bëgg teewe lu ni mel, walla su ñu ko dul 
teewe it, ku leen ci laaj seen xalaat duñu ci gis 
menn ngaañ. Nee nañooy loolu, su neexalul xew it, 
yàqu ko. Ay nit mënuñoo dajaloo béréb, di xoole ba 
jant so, te duñu lal waxtaan. Li ci gën a yéeme, doo 
fa teew te boolewuñu la ci waxtaan wi, ak loo 
maandu maandu. Ak loo dawale sa bët, ka yor wax 


ja, léeg-léeg mu ne la jàkk, mel ni kuy xaar nga 


— 

yëngal bopp. Yaakaar na ne topp nga wax ja, fa mu 
ko doore, ba na mu koy teeraleji ak fa mu koy 
teeraleji. 

Doon jaambur cim ndaje, lu jafe la. Kelefaa 
yàkkamti woon na nit ñi yewweeku, ba ñibbi, ba mu 
delloo toogu yi ñu àbboon ak ndés yi, ngir kër yi 
delluwaat ci selaw. Ndekete li muy namm loolu ci 
xelam, teewul bi ñépp dooree di wal di wéy, 
wéetaay dugg ko. Ndeysaan mu natt nag fi ko goro 
bi tollu woon, ak fi mu ko tegoon. Lii moo yebaloon 
doxantu ya ñu daa bokk, fëx jóge démb, àkksi ko. 
Noonu la ko janeer roofoo woon, fëkk yóbbu fu 
soree sore. Kelefaa vam na ne léegi, bi goro bu 
góor bi dëddoo, Singali mooy daldi doon boroom 
dogal ci lépp lu ëmb njaboot gi. Mbaa dina ko 
muñale ni ko baayu Ndey Mboor daan defe ? Mbaa 
dina fénati, gëmm fatuus ci ni mu tëlee sammonteek 
wareefam ci yorum jabar ji ? Mbaa Singali dina 
jéem a aw ci tanki baayam ba japp làmmiñam, bañ 


di dugg ci séyam, bay leñbët ni mu téyee jigéenam 


bi ? Kelefaa jàq na, xel maa ngiy werante. Ragal na 


mu sulli la leen boole woon démb, ba mu xeebee 

nekkinam, ba di ko desee wóolu ci na.mu fas 
yéenee samp kër mook Ndey Mboor. Mën naa am it 
ne xéy na léegi na Singali gise woon àddina 
soppeeku na. Yàgg gi mu yàgg all, ak mbir yu bare 
yi mu teewe, dinañu ragg xelam, ba sol beneen gis- 
gis tax mu ràññee ne ndekete amul lu sax. Loo 
teewe tey, day romb dem. Réew yaak xeet yu bare 
ya te wuute, weccante xalaat ga mu ca daa jèle ca 
biir coldaar ga, lii lépp dina am leneen lu mu ko ural 
lu waral dootul wéy di mel na woon. Ndaxam sax 
de, Kelefaa, su amee tuuti seetlu, dina gis ne 
Singali ma ko bindoon bataaxal bu ñagas booba mu 
doon nàññe séyam baak Ndey Mboor, wuute naak 
cammiñu jabaram jii muy gis, bi mu ñibbisee. Dégg 
la, seen diggante mook Singali taxu koo rattax. 
Waaye Kelefaa dafa yem ci féetale ko ci kersa giy 
faral a dox diggantey goro te aada meññ ko. Li ñu 
yeex a xame it, ñàkkul mu sabab li waral seen 
weccee xalaat guy jur waxtaan bay egg ci laamisoo 
néew lool. Daan na def rekk, yenn saa yi, léeg-léeg, 


baayu Ndey Mboor bàyyi ba lu mel ni tabaski mbaa 


korite, mu boole njaboot gépp ci ëttu kër gi. Day 

fekk Singalil ànd ak soxnaam ak i doomam, ñu ñëw 
nuyoosi. Xew-xew yooyii la baayu Ndey Mboor 
daan jaare, ba lal waxtaan. Te lenn donn la ca jublu 
woon. Rëdd yoonu bennoo ak déggoo te mu war a 
dox diggantey mbokk yu deret boole, mbaa kóllëre. 
Tey jii, bi mu dëddoo, bàyyi leen ak mb àddina, 
mbaa daal dinañu wéy di jaar fa mu jaaroon ? 
Moom Kelefaa dina def lu mu mën, noir gën a xäll 
yoon woowii fi baayu Ndey Mboor bàyyi. Du yem ci 
di ci jaar. Dafa ciy soññ njaboot gi ko Yàlla jox mook 
soxnaam. Xam na ne, baayu Ndey Mboor mii fi 
jóge, aw sas la leen bàyyeel. Sas nag, li mu laaj, 
mooy nga bey, ba mu woor ne def nga sa warugar, 
nga sog a wéer sab gopp. Te kat doo wéer sa gopp 
rekk, won sa tool gannaaw. Dangay def, léeg-léeg, 
nga toppaat fa nga jaaroon, di seet ba xam ndax 
amul menn ñax mu fa des, nga buddil ko sa bopp. 
Yaakaar na ne it, xanaa Singali du wàcc yoon wi 
leen seen kilifa gi won. Te sax moom miy doom, 
moo gën a yey ci sàmmonteek moom. Kelefaa 


moom séy donn a ko boole ci mbir mi. Dëgg la, 


kenn warul tudd séy, di ci teg donn. Rawatina, su ci 

njaboot juddoo. Teewul muy wéy di xalaat ne, jéego 
yi ànd ak dogu gu wér pénn, ngir faaydaal ni mu 
ware, li leen baayu Ndey Mboor dénk, wax dëgg, ci 
Singali lees koy gën a séenoo. Kooku sax, tàggoo 


na sànq ba ànd ak waa këram ñibbi. 


Léegi kay Kelefaa yëg na ne kiliftéef gaa ngi 
ciy yoxoom. Ndegem Yaroo Sago dina ko ci bayyi. 
Yàlla bumu wéy di ko tàppaas, ca na mu ko tamme 


woon a defe. Fu mu tollu, di ko fàttali ne kër gi kër 


baayam la. Kelefaa nag du ko topp. Dafay seet ci 
jabaram ju baax jii. Ndax kat sàng na ko malaanum 
sutura. Jox na ko it cëru jëkkër. Du sàggan it ci di 
màndargaal saa su ne gëdda gi mu war a sédd 
boroom këram. Doxalin wii daal, moo suuxat seen 
diggante, ba dimbali Kelefaa mu am sagos muñ siis 
gi ko Yaroo Sago dëkke di won. Kenn waxul nag 
kàddu yu ñaaw yi mu koy jëmale saa yu ko ci rab yi 
xiiree. Nit ñi fatu nañu bu yàgg, te Kelefaa mënul 
fexe ba tàbbi néegam. Mu ngi wéy di toog ci biti 
rekk. Xelam mayu ko ëmm. Lu ne, mu ngi koy xëcc 


di indi. Ëllëgam de la ne fàww mu lëñbët ko. Day 


EEN 

seet ba xam ndax day dëkk ci kër goro yi walla ndax 
dafay toxu. Waaw mbaa loolu dina sotti ? Yaakaarul 
ne su nee day dem wuti feneen Ndey Mboor du ko 
ne moom du fi bàyyi yaayam muy wéet? Toxu jëm 
fan sax ? Ndax xalaat na coono beek pey gi ? 
Doom yi nag, nu mu leen di def, ñoom ñi màgge 
seen kër maam ba miin ko ? Tee Kelefaa xaar ba 
xam ndax dinañu ko wax dara. Dafa mën a nisar li 
Singali nar, te mooy taaw ! Kelefaa umplewul ne 
baayu Ndey Mboor rekk moo fi doonoon cëslaayam. 
Li ko wóor mooy Singali du dogal mukk lu naqari 
Ndey Mboor. Te moom Kelefaa ràññee na ne, lu ko 
nagari, nagari na Ndey Mboor. Yällaa leen teg ci : 
yoonu juboo ak déggoo. Lu tollu ni bën-bënu puso 
masu leen a boole, ba ñuy xuloo waxatumaak 
tongoo. Te loolu, xalaat na ne, ci mbaaxu ndaw si 
la. Su yeboo daal rafet njort, jàpp ci Yàlla, te xam ne 
baayu Ndey Mboor dem na te dootul dellusi. Ku 
nekk ak sa bés. Noonu la Kelefaa fatoo, dugg 
néegam, tëri, fekki soxnaam. Ndekete kookoo ngi 


yor kurusam di wéy di ñaanal baayam bi tàggoo 


wuyuji Boroomam. 

Ba Singali bawoo kër baayam ca déj ba, yegsi 
këram, naka la jabar jaak doom ya tëdd, moom dafa 


dem toog ci ëtt bi. Amu fa sax ab diir, faf ne naa jóg 


doxantuji tuuti. Noonu, mu tëj buntu kër gi, ne 
mbedd yi maa ngi. Xamul lu ko ci xiir. Céy ndaw 
mbir mu yéeme ! Dafa mel ni tànkam yee koy 


ommat jëme béréb, xel mi sog di ràññee foofee fan 


la. Mu nga topp ni tànk yiy tenkam-tenkamee, ñu di 


ko xëcc, mu yoraale kurusam di tudd Yàlla. Ndax 
kat yàgg réewi jaambur ya, ak jege nasaraan ya 
taxu ko woon a sàggane diineem. Waxul nag ne 
masu faa def lu ko yoonam tere, walla naan mu 
ngay nax boppam bay waat ne daanu fa nuur ci 
bàkkaar. Def na kem kàttanam ci ndimbalu Yàlla ba 
yàqul boppam te waccul diine ji ko way-juram 
tegoon. Loolu tax na mu aw xàllu njub ak jubal gi ko 


daaj ci jaamu Yàlla. Singalee ngi wéy di dox ndànk 

tey ñaanaaleel baayam bii leen won gannaaw. 
Léegi nag, moom miy taaw, yëg na ne lépp tegu na 
ciy waggam. Ñépp dinañu ne tekk di seet, ba gis na 
muy def ak ndonol baayam bii sog a dem. Moom 
noppam daa na for i jëw yuy dawe ca mbokk ya di 
ko àkksi. Am ñuy wax ne dafay góor-góorlu rekk, 
waaye jikkoy tubaab yu bare yëbb nañu ci kowam te 
Kamu ko. Nu muy nekkeek nasaraan yooyii 
nàngami at, ñoom ñooñii seen aada wéeru ci bopp 
sa bopp te du ca am as tuut lu ko taq ? Njaambure 
gu ëpp gi, ak beru bu metti bi, ak di laaj kuy ñëw sa 
kër d yëglu, loolii lépp ci roy tubaab donn la bawoo. 
Ana nooy nekkeek say mbokk, ngeen daje ci menn 
maam, deret boole leen, nga xéy di leen sàkkal fu 
ñu la war a yem ? Bul fàtte ne gënoo leen. Deret ji 
leen lëkkale jenn la. Yoon yi ngeen jaar ñoo wuute 
rekk ci àddina. Kii dafa jang mbaa mu am wërsëg. 
Kale jàngul, jotu ca, walla njàngam bënnul, mbaa 
liggéeyam amul barke. Loolu warul tax ab ñag dok 
seen diggante, mel ni dara boolewu leen, bokkatu 


leen lenn. Kii di goneet-goneeti, jêl ab sagar yeew ci 


putam, bàyyi muy lang. Kale moom sàmmonteek la 

gén ca la maam batale, tax su ñëwee nga 


dummóoyu, mbaa tanqamlu, walla sax nga yónnee 


ne nekkoo fi. Xanaa kay Singali kenn ñemewu koo 
boole ci ñooñii nit ñiy nàññ. Xéy na it ne, bi mu 
jógee all ba ñibbisi, li muy góor-góorlu di fésal ne 
moom mii mooy ka demoon, dara soppeekuwul ci 
deminam, teewul mbokk yi wéy di wax lu leen neex. 
Su yeboo sax nag. Nit ñi kat, sooy wut lu leen neex 
ba lor sa bopp, yaa koy yëg. Lor sa bopp weesuwul 
di wut lu neex nit ña, ba dugg ci lu lay sóob ci 
naqar. Naqar a ngi yem ci di magum jëmm, moom 
sa bopp, moom sa alal, ñeneen jóge fale naan ñoo 
lay digal li baax ci yow. Dem ba yaakaar ne ñoo war 
a xàll yoon wi ngay jaar. Taafantoo maam yi ak 
deret ji leen boole warul tax ñuy tibb kaani di xëpp ci 
sa àddina. Maslaa, wut lu neex mbooloo ma, sàkku 
seen waaw-góor ba def loo mënul, mbaa dugg ci ` 
loo dul génn. Singali data dog wor ci li muy dégg 
lépp. Li loolu tekki mooy bañ a dégg walla bañ cee 
def paal. Mu ngiy topp yoonu boppam, tey teg waa 


këram fi mu yaakaar ne moo leen amal njariñ. 

Loxoom du jóg ci dimbali mbokk yi. Taxaw ci seeni 
itte du ko bäyyi. Te nag bu paar ak ñett yég. Du ci | 
wonewu, du ko puukarewoo. Ndaje xew-xew yi | | 
faaydawu mu teewe ko. Kon gisul lu desati. Amul | 
nag jot gu muy wëre fu nekk mu ne fa naam 
daraame, ngir wut yaa baax. Baati gannaaw 
xaaxaam la, ñépp lay taq. Kenn waru koo bañ. 
Singali jëli bu yàgg li ko mbokk ñemewul wax te mu 
wóor ko ne gënalu leen. Dafa teerseek jabar ju fi 
bokkul. Wax dëgg, ñoo ko waroon a takkal. Xanaa 
ñu xam mbokk yi, walla fu mu bokk, fan la 
fàqeekoo. Waaye as ndaw su kenn xamul. Jóge 
coldaar ga ca réewi Tubaab ya, indiwaale lu tollu ni 
jabar ! Singali daal yoonu boppam wii boolewu ci 
kenn. Caaxaanewu ko. Dara réeru ko ci réew mi. 
Xam na jikko ñenn ñi. Du leen miinloo njabootam. 
Mbokk yi, li ñu ci am mooy gis nañu ne jabar ji nit ku 
ñuul la. Am na ñu naan tuub na. Ñenn ñi ne 
soxlawul tuub, ndax waa Jibuti la te ñooñu jullit 
lañu. Ñee di werante, di waat naan ndaw si 
Guwaadalub la bokk. Singali boolewu ci wak. Ku ko 


jege, te mu séq kook yow, dinga xam ñi ci des nag 

yoonam ! Toppatoowul ñi deñ kumpa di xaw rey. Ku 
mu neex yakkal ko ci gaalu xaj, su ci lekkul mu doy. 
Li muy doxantu lépp, xel maa ngi koy dellu di won fi 
mu jaar ak nit ñi, bi mu ñibbisee ba léegi. Yaakaar 
na nag ne am na lu mu ci saafara. Noonu ati 
nguneem akksi ko. Mu janook ni baayam daan def 
lu mu mën, ngir di dabu metital gi Yaay Joor daan 
teg ci njirim ba won. Singali du fàtte mukk fi ko xetu 
kafe yemoon suba su jot. Ni mu daan ñoromtaane 
bakkanam. Ndax kat, daan na upp furno ba mu boy, 
gis kafceer bi, ni muy def ci kow xal yi, dégg kafe gi 
ni muy riire, suy sotteeku ci taas yi, su siggee, séen 
melo wi, muy xelmati tàkkusaanu suuf, su jant 
demee bay waaj a so, te fekk sore so. Ba noppi mu 
yem noonu ci kafe gi. Kenn du ko ci seetlu sax, 


sàkkantumaak di ko ci may. Su cere desaan muy 


noonu, su dara desul it, mu jël saagam, daw jàngi 
balaa weesu waxtuw jàngi. Am na bés, wax dëgg, 
Singali yêrêm na baayam. Keroog kat, mu nga naan 
ci xelam, way-jur wa jéngu na def jëfu kilifa, walla 
sidditu njureel jéo ko ca. Dibéer la woon, ñuy 


ndékki. Singali toog feggu nale, tiim taasu sexaw, 


85 


yor dogu mburoom. Yaroo Sago di rëdd mburoom 
ak bëer, yóotu paaka, ne tappit formaas boole ca, 
sog a xëcc kafeem. Jékkee-jékki rekk, baayu Ndey 
Mboor ne bërét, jël bëer ak formaas jox Singali, 
dellu toogiwaat fa mu nekkoon. Ndey Mboor xool 
Singali, Kolam sedd, mu daldi muuñ te teyu ko. 
Yaay Joor ciipatu, ba picc yi tag ci garab gi ci biti, 
defe ne ñoo ko moom, daldi tontu. Kenn waxul. 
Keroog la Singali naw baayam, te yërëm ko ngir 
xam ne li mu nekke metti na. Ni mu bëgge yeneen 
doom yi la ko bëgge, waaye fàww mu sóoraale jikko 
jabar ji. Li ko war, mooy mu jox ko cëram, maslaak 
moom, bañ koo def lu ko naqari. Singali du sikk 
baayam mukk. Ci ni mu koy xoole lay gise ni njureel 


mel ci xolam. 


Mook baay yépp a yem. Kenn rawu ko ci 
cofeel gu jëm ci doom. Singali am na xel, ràññee 
na. Du bëmëx baayam cig kamb. Li mu bëgg a wax 
leer na ko. Mooy du ko jeñ ci tànn diggante x 
soxnaam ak i doomam, mbaa moom miy njirim. Nay 


fénati rekk, tey jang bu baax, tey wut tekki ëllëg. 

Su neexee Yàlla, su lépp àntoo, dina fàtte lu 
metti li mu daj. Ku ko newoon bés Yaay Joor dina 
toog, àddina wër ko, mu di ko gërëm bay jooy, mu 
weddi la, walla mu ne danga koy ñaawal. Tey de, 
dafa wax a wax ba fàtte ne warul woon yëkkatee 
noonu baatam, ngir ténj gi muy door a dugg. Xanaa 


daal yëf yi du teyeef ! Céy lii ci ngërëm gu mu 


jagleel Singali ! Mu ngi koy bàkke jëf yu réy te rafet, 
yokk ci ne yemalewu ko woon ci baayam bii dëddu. 
Lépp la yenu ci soxlas jarbaat yeek rakk yi. Du 
nangoo tanqamlu benn njàmbat. Moom Yàay Joor 
dafa mujj di artu waa kër gi, bëgg ñu am xel tuuti 
nag, di nëbb yenn tawat yi. Daan na dëkkal ci seeni 
nopp ñuy moytu di waxtaane yenn itte yi ci seen 
kanamu mag jile. Ndax kat, Singali du ko mën a 
muñ. Lu mu ci for, defe ne war na cee taxaw ba mu 
faju. Fu ne lay doñ-doñi, def ko ittey, boppam, te 


balaa amati jàmm, wutal ko bunt. Waa kër gi 


waruñoo fàtte ne moom itam yor na njabootam te 
gàddu seen lépp. Bu ñu wéeru rekk ci mbaaxam ak 


tolluwaayu alalam. 

Yaay Joor jaaraat na ci xaalis bi Singali daan 
yónnee diirub li mu nekk bitim réew. Ku nekk am na 
lu mu la ci féetale woon. Am na bés bu, kenn ci 
xaritam yi, mu nekkaloon ci coldaar ga, bawoo 
Tugal indiwaale yóbbante bu jëm ci Yaay Joor ak 
Ndey Mboor. Ay takkaayi wurus la woon. Moom de 
wax dëgg Yàlla, réccuwul vor ba mu ko yoroon. 
Ndeysaan, ba ko ko baayam di dénk, as ngune su 
tuut la woon. Xàmmeewul woon ndeyjoor ak 
cammoof. Foofee la ko daldi door di uuf ak di tette, 
ba lii Yàlla def tey. Waawaaw, moom kay sant 
Boroom bee ko war. Yaay Joor wóor na ko ne du 
tumurànke. Singali mii baayam - dem wuyuji 
boroomam du tey la xam wareefam ci moom. 
Ndegem ba fi baayam nekkee, la loxoom masul jêg 
ci kër gi, sàkkantumaak léegi, bi mu wonee àddina 

‘gannaaw. Amul jenn njàqare, suy séentu 
éllégam. Baayu xale yi de defaroon na gannaawam 
ba su demee, njaboot gi du tasaaroo. Démb la 
Singali wone ne fa baayam tegoon tänkam la teg 


tànkam ndax mooy taaw te mat na ko sékk. Du ci 


yàq dara. Lu baayam mas a joxoñ ci warugaram 

digganteem ak rakkam yi, ak moom mii di seen 
ndey, dina ci taxaw temm. Yaay Joor nee moo gën 


a xam ne Singali bëggul kuy feeñal lu baax li mu 


dëkke. Su yeboo mu mere ko. Moom dafa nëpp li 
mu ko yéene ba tàyyi, ba mbir mi diis ci moom, 


fàww mu biral ko. 


Yoon wi mu war a jaar nag mooy jëkke wax li 
mu mas di wéy di leen defal, sog a mën a leeral li 
mu ko yéene lépp. Nees di gërëme nit te fésaloo li 
mu la ji ba noppi ? Xanaa Yaay Joor data fatte ne, 
ci déj la ne ? Koo xam ne sa boroom kër a ngiy sog 
a jóge ci àddina, soo xasee muuru ba tàllal say 
tànk, fekk nga toog yor sa kurus, say mbokk yu 
jigéen ak i xarit wër la, li aada laaj mooy nga téye sa 
làmmiñ. Te it, soo déggee gërëmaate, dafa fekk ab 
jaambur ji la teranga, waaye xanaa kenn waxul lu 
jóge ci lu war. Su Yàlla defee Singali di taaw ci góor 
gi fi bawoo wuyuji Boroom bi, te wërsëgam may ko 
lu mu faje aajoy mbokkam, su ko defeé kay, wax 
amu ci yoon. Waaw faf nag Yaay Joor di soxnas 


baayam, ba noppi yore woon ko, mook i doom yi mu 


WE 

jur, di leen yar, su ko Singali defalul, ku muy defal ? 
Di kebetu nii rekk ba mel ni ku ko teyul ! Mbir maa 
ngi bëgg ëpp loxo. Nees di def ? Soxnas baayam 
kilifaam la. Yar ak teggin moo mas di dox seen 
diggante. Xel xalaatul ne mu ngay dem fekki ko fa 
mu toog, naan ko doy na. Wóor na it ne su Singali 
ñaanoon benn mag mu jigéen ne ko mu yegg ca 
Yaay Joor, ne ko nii mbaa nee, nit ñi mën nañu koo 
yokk a yokk ba fu ñu ko nettalee, naan da doon 


ñàkke kersa jabaru baayam. 


Kenn du yem ci li mu wax. Dañu naan xool- 
leen rekk. Kii kat, su defoon Yaay Joor ndeyam, du 
wone yareediku gu tollu ni yónni nit di ko noppiloo ci 
biir mbooloo. Sàllaaw, soo gisee ndeysaan ba ndaw 
la egsee ca biir nit ña, ba ne Yaay Joor mbel-mbel ji 
doy na, dafa torox ba ñaq tooy xepp. Waawaaw. 
Aaa na muy def ? Am xaalis rekk ak jaay daraja, 
war naa tax ngay yónnee ci jabaru baay naan ko 
adada ? Nu daal la nit ñi naroon di njambaas ak a 
njambaas ba yeggloo mbir mi fu mu warul woon a 


yegg. Xam lu ni mel, ak natt la mënoon a xew, moo | 

tax ba Singali muñ lépp, ne tekk. Metti woon na lool 
nag. Ki mu gënoon a mere mooy benn xaritu Yaay 
Joor bu jigéen bu daawul géj ci kër gi. Ba ñuy gune 
lañu dooroon di ànd, ci li ñépp wax. Nee nañu sax 
loolu ci seeni maam lañu ko donne. Daanaka i 


doomi ndey lañu gise seen bopp. 


Saa yu Yaay Joor amaan mbir mu laaj taxawu, 
mbaa xew-xew bu am faayda bu mu war a teewe, 
walla leneen lu muy toppatoo, xaritam boobu mooy 
ne ci wetam. Ñoom ñaar rekk ñoo mën a natt 
kóolute ak kóllëre gi leen boole. Wóor na leen ne lu 
ñu bokk waxtaane, ba gas ko suul, keneen ku leen 
moy du ko xam. Kooku mooy géwélu juddoom. Moo 
raw ci moom ku mu bokkal deret, ndax ngor gi leen 
boole, reen baa nga sax ca ndortel xeet wi. Ndaw 
soosu, li ko Singali meree, mooy li muy dolli ci baat 


yi Yaay Joor di génne. 


- Ma ne kii soo ko gërëmee, def sa 
warugar. Man mi xam kër gi, te xam la, maa 
mën a seede. Baayam ba réccuwul bayyi fi taaw 


bu ni mel. Te kat, yow miy ndeyam it, sa loxo 

jógu ci. Waawaaw, Ndey kay ! Aa yow la xam, 
yow la mas di gis. Népp nga jaboote, ñépp nga 
uuf. Singali mii warugaram la def, waaye yow 
itam it gàcce ngaalaama. Yor kat yombul. Yor, 
ba mu barkeel nag, day fekk nga jig ko. Fekke 
naa ba tàyyi sa boroom kër gii wone gannaaw di 


la gërëm ak di seede ni nga téyee njaboot gi. 


Singali toog fa mu toog di dégg xaritu Yaay 
Joor bii di ràbbal jabaru baayam bi i kàddu vu taaru, 
yu mucc ayib, di ko ko solal ci kanam mbooloo mi 
jaalesi. Xanaa daal jàppuñu ne ci déj lañu ne. Aa 
walla kat, xéy na li ñuy jullit teewul aada ju jëkk ja 
mooy futti, jëm kow, di feeñal boppam. Ndak kat, bu 
jékk, ca jamonoy maam ya, déj doonutoon bésub 
nagar. Li ñu ko gise woon weesuwul di beneen bunt 
booy jaare, yeewooji seneen àddina soo fekk maam 
ya fàkkal la ko, ba noppi jitu la fa di la xaar. Data 
mel ni ba léegi ndono loolu mooy bañ a diig. Singali 
xalaat na ne ku dem looloo tax ak lu nit ñi séngéem 
séngéem ci déj, ca njalbéen, du yàgg dara lépp 


soppeeku xew mu wone ne kii fi jóge teewul àddina | 

wéy di mel na mu meloon. Bànneex mook naqar 
ñoo bokk ëmb bakkan te duñu tàggoo ba fàww. Ku 
leen jéem a tegale it, coono donn nga ciy jële, te 
doo ko mën. Céy Yaay Joor ak fi Singali jaar ak 
moom ! Ni mu ko xame. Fàttewul dara. Su nattee li 
mu daa sëf doomu jaambur ji, ak li mu ko 
dëkkewaan di yakkal ciy tuuma, ngir jaxase kook 
baayam, kersa dina ko gane. Xéy na, fa la kebetu gi 
jóge. Xaritam bi kenn gënul yeewu, te jang àddina 
ba mokkal ko, dafa daldi nànd ne Yaay Joor mii mu 
gis jaxasoo na. Looloo ko jóo ci nangu kàddu gi ci 
moom, ngir jàpple ko. Dem na cee dem ba yëkkati 
baatam, ba mëdd li Yaay Joor doon wax ba kenn 
déggatu ko. Te gannaaw xaritam bee gën a vam nu 
muy waxe, la mu war a wax ak fa mu koy waxeek 
na mu koy waxe, ñépp moom lañu far jox nopp. 
Ndax kat, li muy génne ciy kàddu moo ëpp xorom, 
tey yeete. Waxam du neen. Dina jàngale te léebu yi 
ko lal sakkan nañu te seen reen sore lool ci aadaay 
réew mi. Su kàddoom jógee rekk, rafetal ak daw 


ñaawtéef a ko yëkkati. Liy bawoo ci waxam du 


géey, du soot, dina ànd ak fulla te du tee mu reeloo 

mbaa mu woyofal tawat. Keroog daal xaritu Yaay 
Joor dimbali na ko ba kenn yóbbaalewu ko. Su dul 
woon loolu, dina wéy di kebetu ba wax njaaxum. 
Singali daal, ni mu waaroo ci Yaay Joor, xamul sax 
na mu koy natte. Mu ngi naan ci xelam, xéy na nii 
boroom kër gi génne àddina, dafa ci jële mbetteel 
gu ko yóbbe wax ju bare ji mu nekke. Tiitaange gi 


lay wut nu mu ko xeexe, xéy na. 


Nu mu def ba du feeñ rekk mu baax. Doom 
Aadama kat, ak lu mu gëm gëm Yaàlla, du miin dee 
mukk. Mbir la mu, saa yu nee jaas ci kanamam ba 
yóbbu sa mbokk, fàww nga tiit. Fa ngay natte nag 
sa ñàkk solo, ak sa doyadi. Doom Aadama mi defe 
ne moo yor, mooy dogal, te foo ko fekk muy tëkku 
ak a nisar ëllëgam, ku yebu yërëm ko. Yorul. Mënul. 
Xamul, ndax —andi, ne lu ne Boroom bi da ko cee 
abal as lëf rekk. Moo tax ku ci ràññee, doo naagu. 
Ndax dafa lay wóor ne, ak nu sa daraja mën di tollu, 
ak nu riirum ndiiraan mi tollu, lépp du weesu : - andi. 


Moo tax sa xel du jóg mukk ci yoruloo, danga 


yorandi. Mënuloo, danga mênandi. Xamoo, danga 

xamandi. Dee daal, lu mu teew soppi xelu doom 
aadama. Loolii rekk a tax ba Yaay Joor di kebetu 
nib toole. Xelam su yeboo mu dal. Wegeel gi Singali 
sédd baayam, fàww mu wal ba ci soxnaam sii. 
Góomu démb du wunni tey, di yàq lu bare. Baayam 
du fi jóge tax mu di fi yemale toppatoo bi. Bu Yaay 


Joor xalaat lu ni mel, doonte ñàkkul jaaxle doon 


raam jëm ci moom. Ku jàng jikko Singali, gis ne 
warugaram ci digganteem ak baayam ajuwul ci 
teewaayam. Nit ñi dañu war a ràññee ne, def lu 
baax, kenn jubluwu ci sàkku ngërëmal ña nga koy 
defal, walla seenug yëg gu leen jeñ ci di la màggal 
ak a raamal. Mbaax a ngi doore ci ki mu jóge, ba 
noppi, dellusi ci moom, doonte kenn newu ko jaa- 
jëf. Ndax mbaax dafay suuxat ruu, naq jikkoy 
bàyyima gi ci bépp doom aadama, ba tax du nukki 
mukk. Su ko defee nag, nite gi di féete kow foo tollu. 
Moo tax nit ku Yàlla dimbali ba sédd ko muy ku 


baax, fàww mu wuuteek ñu bare. Kenn du seede fu 


` mu génne ca nite ga, ndak jikko bàyyima ga du fëll 
mukk. Kon kay ki baax, boppam lay gën a dimbali, 


balaa mbaax gay walangaan bay jëm fenn. 

Gërëmaate bi Yaay Joor di jëme ci Singali, li mu 
yaakaar ne dina ko ko jural, dina wuute lool ak li 
am. Ki baax tigi, du dégg ngërëm, ba am ci mbég 
guy indi puukare, mbaa bànneex. Ndax jikkoom 
joojii, day maaseek cëram yépp. Dina ci dem sak ba 
defe ne, noonii mu mel, la ñépp mel. Te nag, 
Singali, su génnewul baayam ci jaaxle guy juddoo ci 
kër-kër gi yorum kër di sabab, rawatina su nit li 
jëmee mag, kon, xanaa mu wàcc andam. Doom kat, 
ak lu mën di dox digganteem ak way-juram, sidditu 
njureel du ko may muy seetaan seen coono, te mën 
ci dara. Singali nag, suy xalaat baatu way-jur, du ci 
génne Yaay Joor. Mook baayam la baat boobii di 
boole ëmb. Ana kuy yaakaar ne dina xàjjale ñaar 
ñooñii ko Yàlla booleel, ñu bokk séq ag ndawam, ba 
muy lu tuuti, ba ni mu mujje dugg ci coldaarug 
Tubaab ya. Waxul ne fàtte na fi mu jaar ci lu metti, 
ak yenn yu sew yi ko soxnas baayam daan dëkke 
teg. Ana loolu tey ? Ndax tee na koo fas jom, góor- 
géorlu, gën a takku, faaydaal njàngam ak 
yeewuteem ci àddina ? Ana lu mu fiy nekkee naan 


mu ngay jéem a sulli lu ñaaw mbaa lu ñagas, ci ni | 

mu nekke woon démb ? Ak loolu lu mu koy jariñ ? 
Waxi Yaay Joor jii, su xamoon ni mu ko ci meree, 
dina ko fa yemale. Lenn donn la koy jural. Day 
delloosi ci xelu ñenn ñi teew, te fekke woon démb, 
ag pàttaliku gu leen di yóbbe bàkkaar. Waawaaw ! 
Du ci ñàkk ñu waane, ñu koy jëw ci seen xel. Naan 
“kii moo doy waar. Xanaa dafa foog ne, Singali mii 
moos xelam da koo bayyi, ba du jàpp ni mu nekke 
woon ak ndaw si. Lu ne teg na ko ko ci àddina. 
Moom kay, li mu daj, mburu daju ko ci taal. 
Yërmande Yàlla ak cammam gi muy yiire jirim de 
moo ko tax a mucc. Su dul woon loolu kay, 
bakkanam sax, xajoon na ci. Nit ñi dañu dul dugg lu 
seen yoon nekk. Ku ci fekk ab taal, muy xuy-xuyi, 


doonte nga daw wuti am ndox sotti ca, dangay 


gaawtu yóotu am gànj roof ca, mu gën a jër-jëri. 

Singali xajalul kenn ciy mbiram ` daawul 
jooytook a jambat ciy jaambur. Baayam daawu ko 
wax, waaye gërëmoon na ko lool. Gisoon na ne 
taawam bi fexe woon na ba am kiiraay gu mu 
doxale diggante mbedd mi ak yorin wi ñu ko yore 
woon ci kër gi. Amul lu ko ci umpoon. Nattoon na it 
fa ca mën-mënam tollu. Yëgoon na ne Singali du 
dem di nettali ak di weer ndeyu jiitleem jile. Nit ku 
baax du jéebaane mbonu jaambur. Da koy bàyyeek 
àddina ak doxinu jamono. Ñaar ñooñii, ñooy tànn, | 
ba xam ndak jar na ñuy wuññi sutura si war a yiir 


bépp doom aadama ; doonte sax jàdd na yoon wi 


yiwe rêddal képp ku naw sa sopp. Jikko, ku yebu ba 
kook boroom. Bés ba muy def bërét, sulli boppam, 
kenn du ko fa fooge. Soxlawul yàkkamti tàbbi ci luy x 
yàq deru nit, ngir feyyu mbaa di ko yéene mu 
detteerlu ba ñépp di reetaan. Ku Yàlla sédd 
yërmande du xalaat jëf ju ni mel, jëme ci boroom 
ruu ni moom. Ndaxam nag Singali mii jége ca 
doxantoom ba, toog ci diggi këram, fekk guddi gu 
màggat gii jëm fajar, du waat ne démb far na cim 


xelam ba fàww. Bu kenn jaawatle fénati, jéllale x 

mbaa baale, ak fàtte. Nit am na sañ-sañ ci tënk 
xelam, mbaa nalaab ko, ba xiir ko ci fénati, walla 
jéllale. Fexe ba, lépp lees ko mas a ji, ci tooñ, mbaa 
metital, walla gënaatle, mu jeñ xelam ci bañ koo 
sulli, mbaa di ko gas ak a yokk. Fattaliku ci boppam 
la doom aadama mënalul dara. Mbir mu xewoon ca 
at ya ca gannaaw, fa mu naan fiiw, ba ne jaas ci sa 
kanam, sol mbubb ma mu soloon, léeg-léeg sax, 
mu mel ni, yëg ga, ak xet ga mu àndaloon, dañuy 
dekkiwaat, loolii daal kenn xamul noo koy gàntal- 
loo. Mbóot moomii xanaa Boroom bi rekk moo ko 
yeyoo. Ndax Singali xetu dunqi ganaar ga ko daan 
toppe fa mu daan fanaan ca pàntare ba, ba léegi 
day mel ni ci moom, ne tàggoowul ak nekkinam. 
Moone de, léegi, nguneem googii, jàll na bu yàgg a 
yàgg. Samp na kër, am lu ne, bay dimbali ku ko 
soob. Teewul pàttaliku giy gilli saa yu ko neexee, 
amu ci menn pexe. Gërëmaate gi doon balle ci 
gémmiñu Yaay Joor bay wal ni robine mbedd, tax 
na ba, Ketu dung ganaar ga dellusiwaat ba muy 


tisóoli, te nit ña fa teewoon, xamuñu lu ko indil soj 


mu gaawe noonii. Ndeysaan, fa mu toog, la daldi 

delluwaat démb. Xale yaa nga koy tooñ naan dafa 
ame xetu ngunu, wër ko nag ca jàngu ba. Daawu ca 
teg lu dul reetaan, mbaa door-dàqe, ne patt ak li mu 
xam. 


Li mu daawul caaxaane mooy téere ya mu 
daan jànge, walla tappug kayit yi mu daa binde. Da 
leen daan denc ci mbuus, di yaakaar mu wäññi xetu 
dunqi ganaar ya. Yàlla baax na ba benn Muse 
masul junj lu jëm ci xetu yëre yi muy jànge. Li 
itteeloon jàngalekat ya mooy na Singali di tontoo 
laaj yaak na muy firimfàccee cax ya, ngir wone ne 
mokkal na njang ma. Gannaaw defoon na 
cawarteem ca liggéey ba, Muse ya talu Du woon lu 
moy di niir la mu leen jébbal. Seen faayda wees 
woon na di nemmeeku xetu ya muy jànge. 
Jängalekat bu bëgg la muy def, te mokkal ko, la 
muy jublu du weesu la njàngaleem jur ca xelu kale 
ba. La muy y6otu mooy na ràññeem yokku. Mbégte 
mu réy la koy yébbe. Noonu lay defaruwaate ba gën 
a yaatal xam-xam ba ca ndongo la, leeral gis-gisam 
ak yoonu njängam. Xéy na looloo tax Singali 
dajewul ak benn jängalekat bu ko sikk ci deminam. 
Muusoon na it, ba fexee bañ a bokk ban ak jenn 
jigéen. Xamoon na ne ñoo épp lu ñuy seetlu. Su 

sàgganoon ba ñenn ci ñoom jege ko, ba bokk ak 
moom ab toogu, kon ñu xàmmee xetu dunqi ganaar 
giy jége ci yëreem yi, col gi, mbaa yi muy yore. Kale 
yu jigéen yi ku jaambure te baax lañu ko jàppe 
woon. Daawul seetaan fu ñu leen di néewale doole. 
Su ciy yem daldi nangu xeex ba. 


Su doon sagoom, Singali du beru, du daw 
kenn. Moom ni mu bëgge fo ak waxtaan. Waaye na 
muy def ? Ana fu pexe ne woon ? Nooy deme naan 
yaa ngiy ñuuxu jaambur, ñu rus la ba duñu taf seen 
bakkan, fekk ndekete, xet gu bon a ngi leen di rey ? 
Xel ak yar ñoo ko mayewul. Xéy na sax ci saa si, 
duñu xam ban xet mooy gillee noonii ci yi nga sol 
walla li nga yor. Du leen wóor. Duñu ràññee lu mu. 
Seex xel dina nàttable, dina werante, dina jéem a 
lëñbët, di laaj boppam, jéexaat te du xam. Koo ko 
waxul du jàpp ne yaak i ganaar, yéen ay bokk fu 
ngeen di fanaan. Ana kuy gëm ne foofu la leen seen 
xetu dunq toppe nii ? Singali nee, su ko xale bu 


góor waxulee njegemaar yi, duñu ci xam dara. Te 


looloo tane. Neena jigéen lu baax rekk, te jaadu, la 

war di yëg. Dafa bañ, su màggee, ëllëg, fekk njege 
yi soppeeku i jigéen yu taaru, ñu di ko ko seete. Ku 
xam ndax du ci am ku baax te rafet ba mu takk ko. 
Bu ko defee nag, mu samp kër. Ndeysaan nag xel 
maa ngi ko naan keroog kenn du ko wax lu muy def. 
Mu ngiy ñaan Yàlla bàyyi yaayu doomam ya ñu 
nekk ak seen ndey. Mu ngiy gis ni mu tooge ci kër 
gu rafet, njabootam wër ko. Jabar jaa ngiy dukk- 
dukki, di taxaw ci ndékki li. Lépp lu neex lu mu 
yaakaar, mbaa mu di ko séen ci jaayukaay yi, mu 
ngi ko teg ñu wër njaboot gi ci janeer gi muy janeer. 
Jabar ji muy am ëllëg, du ko yab ba naan mu ngiy 
teggi waxam, mbaa di weranteek moom. Waxul nag 
ne ab jaamam lay doon, ba lu mu joxoñ rekk mu 
dagg. Nawlante mooy sampu seen diggante ñu 
bokk uuf seen njaboot, fexe ba, bu ñépp yemul it ñu 
jéem ko boog. Aka neexoon mu jékkee-jékki rekk, 
daldi màgg ci saa si. Kon de, Singali dina won ñépp 
nan la nit war a aare njabootam. Xam na xéll ne, lii 
muy janeer, i nataal lañu rekk ; dañuy romb di wéy, 


te loo ci làmb doo daj tus. Ndokk ! Su ko neexee, 


topp janeer loolii, ndax day dundal xol, di soreloo 

naqar ak tiis, rawatina ci moom mii nga xam ne, lu 
muy gën di magg, gën di ràññee ne xamul fu 


ndeyam ne tey. 


Waaw, su Singali takkee ndaw su mu bëgg ba 
mu ëpp nag? Mbaa kon du def ni ki mu xalaat ! 
Kan ? Kan ngeen yaakaar ne moom lay xalaat ? 
Waay ! Xanaa dangeen dof? Ëy ! Xelam dafa 
ñemee jëm foofu. Gune la. Xamul bés bu ko 
mbëggeel roofoo, ba ommat ko jébbal ka mu war a 
àndal, xàll voonu samp kër, ndaw soosii, dootul niru 
kenn. Dafay daldi mel ni àddina sépp, xanaa moom 
donn moo fiy jongoma, ba tax dootoo gis kenn fenn 
ku dul moom. Soo wattuwul, réyal a réyal mbaaxam 
ba waat ne, nattukaayam keroog ba mu juddoo la 
yàqu, ngir mu wéetoo ko, bañ a nirook kenn. 
Sikkam dañuy sew ruuj ba raw sanqaleñ, ndegem 
sax dinga nangu ne am na lees mën a tudde sikk. Li 
metti Singali mooy li mu daan mel ni kuy daw 
ndongo yu jigéen ya te bokkoon ak ñoom kalaas. 


Aa ndeysaan, céy su ñu xamoon ! Aka neexoon ñu 


am mayu niit li ci biir xolam. Kon de, ñu gis lu wuute 


103 


lool ak li ñu foogoon. Balaa Singali daan am mbég, 
topp ci gannaaw ndongo yu jigéen yi, te fekk gisuñu 
ko, ñu jóge daara ja di ñibbi. Waxul ñoom ñépp de. 
Loolu soxlawul mu di ko leeral. Ñi mu bokkal gox 
ñoo ko tax di wax. Rawatina Kéwe. Moom la 
soppoon lool. Xaajul woon xalaat wan yoon lay jaar 
ba won ko ko. Ragaloon na mu jànni ko, mbaa mu 
booleji kook way-juram, walla mu jéebaane ko ci 
Muse. Li mu gënoon a moytu mooy Kéwe weer ko 
ci yeneen ndongo yi, ba ñu di ko ko ñaawale. 
Ndaxam de li ñu doon doon xale, teewul, su Kéwe 
lettuwaan, ba kawar gi def i laxas, di lang ci jë bi, 
saa yu ci Singali newaan jakk, day maare bay 
reetaan. Ñi mu daan fowal dañu ko daan kool, 
waaru, te duñu xam lu ko cuq. Bés daal, la jàpp ci 
yàlla dab Kéwe, ñu bokk ànd di ñibbi. Ëy waay, su 
yëgoon ! Ndaxte kat, keroog la koy dugal ci 
gilaawaali, te xamu ci dara. Dañuy dox di dem, wéer 
seen waxtaan ci seenum njàng ak yan pexe yu ñu 


war a jaar bay gaaw a mokkal li ñu leen di sa. 


Ndekete dox nañoo dox ba tollook kër soxna su 

màggat si kenn umplewul nekkam ci dëkk bi. Singali 


xalaat jàdd nuyuji ko. Noonu mu ne Kéwe : 


- Gunge ma, ma seeti maam... ndax ma seet ba 
xam ndax am na fu mu bëgg ma demal ko fa ab 


yónnént, ñu sog a ñibbi. 


- Fan ? Waay ! Xanaa dangaa bëgg su ko sama 


yaay yëgee rey ma. Maam... duma dugg ci | 
néegam boobule. Soo dul yàgg, demal ma xaar | 
la ci buntu kër gi. Yow sax de, billaay yaa ñeme ! | 
- Ndak lan ? Ci lan ? Lan laa ñemee ? Mel ni ku | 
séen gaynde daw di ko song. 
- Jigéen ju màggat ji ! Sunu yaay yi dañu ñu wax 
ne bu fa kenn jublu. Yow nga naan yaa ngi koy 
doxali yénnént. | 
- Dama ko yërëm. Amu fi kenn. Te gis nga ni mu 
doone mag. Ak ni mu ñàkke kättan. Xanaa 
xooloo ko bu baax ? 
- Moo yow loo bokk ak moom ? Luy sa yoon ci mu 
am ku mu yónni, mbaa mu bañ ko am. Xanaa sa 
waa kër yéguñu ne dangay dugg kër soxnaa 


sii ? 


e 

- ' Xéy na yëg nañu ko. Sama xel demul sax bay 
laaj lu jêm ci loolu. Gis naa rekk ku soxla 
ndimbal, ma ne naa ko dimbali. 

- Baax na. Boo ci jélee feebar, yaa koy wéetoo, 
walla nga or seen waa kër. Su la dara dalee, 
ñoo fay ne di la fai, di jéem lu ñu mënul, di ñàkk 
seen alal, ak di wër i buxaama. 

- Man de, ba léegi dara jotaguma. Te lekk sax 
dama koy def kër maam... 

- Lekk? Waaw ... Demal ! Demal ! Maa ngi lay 
jitu. Xawma ndax dangay yàgg ci biir, walla 


déet. 


Ba Singali taxawoo soxna si ci santaane yu 
sew yi aju ci biir kër gi ak tóokóor bi, ba yokk ci 
yeew xar yi ci gétt gi, boolewaale ci béy yi, ba ubal 


ko ngunu ganaar yi, la ko tàggu. 


Dafa génn fekk Kéwe dem. Yaakaaroon na ne 
dafa ko doon nax rekk, nde xanaa dina ko xaar. Ca | 
suba sa, ba ñu gisee ekool, Kéwe nettali Singali la | 


mu jële ca gunge ga mu ko gunge woon. Kenn | 

`xamul nu ko yaayam yëge. Kas na ko, ba mere ko. 
Nee na ko bu yàgg la ko artu woon. Ndeyu Kéwe 
jaaraat na ca la mu ko dénku woon. Màggat mu 
jigéen moomu xéy ne cëpp ci dëkk bi, amu fi mbokk 
te kenn xamul fu mu bawoo, niroowu feek wenn 
waaso, ci yi ñu miin, moytu daal, moo ciy ñag bu 
wóor. Singali, deful lu dul ne patt, te xam ne, 
soxlawul muy wutal xaritam bi aw lay. Nit ñi ñoo doy 
waar. Waxtaanuñu ak jigéen ji, laajuñu ko, 
jegewuñu ko. Kon, nu ñuy xame lu wóor ci moom ? 
Xéy rekk naan ku dem nii la mel. Ku dem fee la 
jóge. Ku dem béréb bee la bokk. Singali mi daan 
waxtaan ak jigéen ju màggat ji de, moom du wake 
noonu. Ndax nettali na ko tiis wa daloon ca dëkk ba 
mu jóge. Opp ju bon, daaneel ñu bare, faat lu jéggi 
lim. Booba, fekk na jëkkëram génn àddina. Faf 
mbas ma ñëw fëkk doom ya. Noona la dajalee i 
dëbësam, jiital jur gu ndaw gi mu yaroon, topp ci di 
toltolaan ba ni mu egsee fii. Boroom dëkk bi mu fi 
fekk moo ko féetale woon pàkk bii mu def kër. 
Keneen wuutu na ko, ngir noppaluji na bu yàgg. Ca 


booba, amul woon feneen fu ñu ko mën a may ab 


ee 

dal, lu moy peggu dëkk bi. Tuutee doxoon 
digganteem ak àll ba. Léegi sax la nit ñi jegesi, ba 
mu xaw a tane. Xéy na nag li muy mag, te 
jaambure, teg kumpa diggante biir këram ak waa 
dëkk ba, tax na ba ñu jël lépp luy mbir mu lëndëm 
féetale ko. Looloo ko yóbbu ci jàpp Singali ak fukki 
loko. Ñëw gi mu fay ñëw di ko nemmeeku ak a 
doxal yónnént fàtteegul leer gi mu koy indil. 
Wéetaay bu ëpp jigul doom aadama. Rawatina 
wéetaay bu mu tàmmalul boppam, xam ne daw ak 


ber ga ko nit ña teg ñoo ko ko yóbbe. 


Soxna sii, aka wéttaliku woon démb ba ko 
nattu bii tegoogul ! Ndeysaan toog ci biir kéram, 
njaboot gi wër ko, nit ñu bare di jaabante. Tey mu | 
ne fii, du gis kenn, ku ko ko waxoon du ko gëm. Lii 
ko dal nag, nit du dégg mu jooy ko, mbaa di ko | 
metitlu. Dafay wéy di dund, ba ba ko Boroom bi di 
woo ci wetam. Xanaa jëw rekk. Kenn du am fitu 
janook moom, naan ko lii nga, walla nee nañu yaay | 
def nii mbaa nee. Loolu de sante na ko Yàlla. Kenn 


du ko xamal dara. Du ñaan, du taxawaalu. Li mu 

soxla barewul. Su doon sagoom mu jaxasook nit ñi. 
Waaye kat soxna si nee, ni mu jàppe njaamburam, 
doxale ko diggam ak waa dëkk bi moo koy aar. Lu 
ko moy kat, ragal na mépp musiba mu fi dal doom 
aadama, ñu jël féetale ko ko, ba mu mel ni Boroom 
bi da koo dénk caabi ndogal. Merewul kenn nag. 
Yàgg gi mu yàgg ci àddina da koo jàngal. Nit lu mu 
xas noy, kenn du am doole ju tax mu nibbi waaraam 
ya. Ngëm noonu la mel ci nit. Gannaaw ñi ëpp ci 
dëkk bi japp nañu ne wuute naak ñoom, ragal ko ba 
su leen jubee ñu ne tekk, ba mu romb, mbaa ñu 
tasaaroo, na leen faf bàyyeek seen xalaat. Singali, 
suy waxtaan ak moom, léeg-léeg mu xool bakkanu 
soxna si, kawar gi ak der bi. Naan mbaa taar bi 


dëggalul ne du nitu neen ? Ndokk ! Wuute bi kay lu 


bir la. Moo ieen daq fuuf. Dafa leen waar, ba jaaxal 
leen, moo tax ñu naan du nitu neen. Singali daa na 
xalaat ne gisul ci moom benn sikk. Doon gune 
teewu ko woon seede loolu ci soxna si. Amul woon 


benn ras-ras bu der biy feeñal, doonte mag la woon. 


Taaram dafa di taar bu yiwe. Ndax kat taar dina am, 


te du tax, su ca bët tegoo, laajaat dellu ca. Taar tigi 

nag bët du ca doyle, te du ko sàppi. Soxna si, ci 
ñooñii Yàlla baaxe, ba sédd leen taar bu ni mel, la 
bokk. Ndeysaan Singali daal jaar ba ñu jaaroon kër 
soxna sa, yëg na ne moo tax Kéwe jóge ca, jàpp 
boppam ciy mbiram. Loolu la yaakaar boog, wóoru 
ko nag. Na mu bokke woon kalaas ak moom du ko 
fàtte mukk. Bëggoon na koo gên a miin. Ba mu 
jógee ca xareb Tubaab ya, fekk at ya tegaloo nañoo 
tegaloo ba mu am ab diir, bés Singali daje na ak 
Kéwe. Ndeysaan fekk teel na séy ba jiital sëtam ba 
ko taawam bu jigéen jox. Seenub nuyoo yàggul. 
Waxuñu lu bare. Ku ne sëgg, ba yàgg tàggoo, aw. 
yoonam. Singali naan ci xelam : < céy Yalla ! Xol 
daal ku ko ubbi woon, ba yëlëb li mu ëmb, dina bett 


ñu bare. > 


Ndeysaan. Singali de, janeeram rekk la: yilif. ` 
Walla boog mu di ko jéem, ndak loolu sax rëcc na 


doom aadama. Bés a ngi ci yoon wi. Dina mas a 

dajeek Singali. Su keroogee, dina mos àddina, daldi 
tàqamtiku, mu ànd ak gaññ. Ndax kat cafko ga 
daqaar la gën a jege ; njalbéenam dafay tem-temi, 
mujj ga wex as léf. Lépp noonu la tëdde. Gune 
moom, weeram a teroogul rekk, moo tax muy janeer 
ëllëgam na mu ko neexe. Nu mu ko soobe, mu gis 
na jabaram di meli, ak na mu war yore këram, su 
boobaa. Nobeel a tax ñu naan nobaan. At ya mu 
tollu, ca njàng ma, Singali xamagul loolu. Su ko 
Yalla mayee i fan, ba mu samp kër ci ni mu koy 
janeere, dina gis ne, ndekete yóo, nobeel dafay 
ruus niy xobi garab, jamonoy lolli. Waaye, fu xob 
wadde, weneen jebbi. Noir mbëggeel moo ëmb 
nobeel, te mooy sax ba ba nit di sàngoo suuf mook 
soxnaam. Kon nobeel, jéego bu jëkk la ci mbëggeel. 
Mooy bunt bi. Mooy jant bu fenk, di màgg ndànk 
nag, jëm so. Mbéggeel gi ko lal, te ëmb ko moom 
dafa tàlli ñareet jëm fàww. Moo tax du tàyyi, du 
màggat, du soppeeku. Ku seetlu ñaar ñu Yàlla 
boole ci séy, ba ñu màggat, bu kenn yaakaar ne, nu 


sa moroom mel tey, nga koy xoole. Déedéet. Ku ci 


nekk ci ñoom, su nee jàkk moroom ma. Xoolin wa 

dafay daw, xef ak xippi, delloosi seen jaar-jaar ca 
njalbéen, ba fi ñu yegsi tey. Loolii mooy mbëggeel, 
jamono ja ko ëmb, amul i dog-dog ; dafa ne màww 
rekk, fa mu doore woon ba fa ngeen tolloondi ci 
àddina ; kon daal, ku yebu jàpp ne, janeer lii di 
yóbbu Singali, di ko jey ba muy yaakaar ne, ëllëg du 
bokk ci góor ñooñii seeni jabar di ommat niy xar, ay 
naxi neen lay mujje. Waaw moom sax, kan lay 
gaaral ? Dafa mel ni am na fu mu jublu. Kersa, 
kiliftéef, weg, lii lépp tax na amul lenn lu koy jeñ ci 


muy màndargaal way-juram xalaat yu ni mel. Li 


Singali di ñaan daal mooy bés bu ko Yälla defee . 


boroom kër, ba mu am doom ju fa ndeyam newul, 
Yàlla bumu seetaan ñu di ko toroxal. Fàww mu 
“jéem cee mën dara. Ndeysaan ! Ku xam sax nu 
ëllëg di deme ? Su toogee ci diggi këram, njaboot 
wër ko, soxnaam di jaagar-jaagari, xéy na yoon wii 
di ko won nees war a yore kër dina fekk mu raaf ci 
xelam, ba watitam sax du ca des. Waawaaw, booba 
dina fekk àddina won ko ne doom aadama, daraam 


yombul. Léeg-léeg, mu fàkkal boppam, daldi xàll, 


ndekete yóo du jaar foofee mukk, te du xam lu tax. 

Dina am it, ay saa, mu feeñal jikko góor gu wex ni 
kaani, ba kenn du ko ñeme, ngir danar ja ñépp di 
jàmbat. Yàlla mi dara tëwul ne tegg ci wetam 
jongoma ja mu nar a bokkal samp kër. Ndaje 
moomu dem ba faf soppeeku leneen. Waa ja ñépp 
yaakaaroon ne xam nañu ko daldi mel ni, xanaa kii 
keneen la. Booba fekk na ndaw sa jël seeni mbir 
boole fas ci tu sëram, te yéene mu bañ a fecceeku 
seen giirug dund. Noonii la waay sa daa léjal nit ña 
weccee danaram ja ak lem ju ñu sotti suukar. 
Singali nag, jamono yooyee mu tollu, topp xelam 
mu di ko nax, mënul woon natt la baayam nekke. 
Doyadiwul, ñàkkul faayda, umplewul nees war a 
yore kër ak kiliftéef gu mat sëkk. Xanaa daal ku am 
seetiu te yagg a dox, yaav ais ne jabar jaa ko jekku 
donn. Moo ndak baatu jekku sax am na ci yoon ? 
Mbir mi kat du ab géew bu ñaari mbër séq di 
nattoonte, ku nekk di seet nooy naxe sa moroom, 
ba mu ne jirim ci suuf. Uü ! Déedéet du loolu kay ! 
Jëkkër ak jabar, seenub ànd bu àntu cereek soow 
lay misaal. Cere ndeyam ci suuf lay sax. Dina jaar 


fu bare balaa soppeeku, ba mën a dajeek soow. 

Peppu dugub, bët sébbi, ñu tobbi aw toobo, ne ko ci 
yulub ci biir suuf, suul. Ba na muy saxe, màgg, 
focci, nekk aw gub ba ba muy nekk cere bés. Soow 
moom jóge ci mala, romb fu kenn mënul lim ciy 
soppeeku ba dajeek dugub. Ñaar ñu wuutee nii, xéy 
ne fàww ñu maase ba dootoo leen xàmmee, wax 
dëgg loolii, neen juru ko. Bu ci yérmande Boroom bi 
andul, boole leen dina êpp ab tool, waxatuma aw 
waar. Gune, nu muy ràññee ne yoon wii dajale 
cereek soow la jëkkër ak jabar di jaar ba uuf 
njaboot ? Léeg-léeg mu mel ni cere ji day beru, 
léeg-léeg soow mi feggu. Teewul ñoom ñaar ñépp, 
ni leen leket ëmbe, la kër war a ëmbe jëkkër ak 
jabar. Moo tax jafe naa xam ku yilif, doonte sax du 
ñàkk jigéen ji bàyyee baat bi ku góor ki, su mbooloo 
teewee. Singali na ñaan rekk. Bés àddina dina ko 
sa nekkinu doom aadama. Su at yi demee ba 
dajaloo ci kanamam, dina gis ni jigéen mokkale nas 
ay pexe yu wéeru ci muñ ak bañ a yoqi. Ak ni mu 
mën a ràññatlee li wuutale doxub cëfar-cëfari, ak 


daagu ba yegg. Su ko defee dina xam lu tax 


baayam ne woon tekk ci wetu Yaay Joor. Wolof 

Njaay nee na, jongoma lu mu yéotu, jotu ci, ca 
moom la. Waaxu taxul jëkk a yegg. Yàkkamti dina 
jur fakkatalu ba tax temp gu ànd ak teey jékk a 
yegg. Jigéen ju baax te am yaru mag dina séoraale 
gil seetlu. Singali ku ko laajoon na mu def ba 
wëraalu, ba dellusi toog ci ëttu këram guddi googii 
du mën a tontu. Wax dëgg xamu ci dara. Moom 
daal dafa wéy di ràbb sori démb yu muy jaxaseek 
yoy tey, ba raññaatle leen dina ko jafe lool. Yaari 
jamono yooyii taqalewu leen ci kelam. Léeg-léeg 
mu nekk ca daaray Tubaab ya, ba muy ndaw, di 
fattaliku na mu daan jitoo éllëgam. Di janeer bés bu 
màggee ba yore kéram ` waaye léeg-léeg, mu am lu 
yéngu ci li ko wêr, mbaa ganaar ne pët-pët ci biir 
ngunu li, noonu xelam ne ràyy, jublu teyam ji ci 


kanamam. 


Su ko defee mu xam ne Yaay Joor lu muy 
metitlu, ak di gërëmaate, dëgg la ci moom. Te kat, 
loolu day dimbali Singali mu natt bu baax lu diis li ko 


baayam bataleel. Lépp la war a yenu ; boole kur- 

kuri këram, ak kër-këri njabootam gii ko baayam 


dénk, noir li muy taaw. Mbir mi nag du lu bees. 


Naka jekk, loxoom masu cee jóge, wànte 
diisaay yi duñu benn. Ndimbal lu yem ci taxawu ak 
di jéem a wut pexe ciy njambat, wuute naak yaa fi 
sês. Ndax su baayam demee bayyi kook waa kër gi, 
taxawu gi mbir mi laaj, du rekk di jéo loko ci jiba, 
jukki, joxe i dërëm. Daanaka, loolu, màndarga la 
donn. Li Singali tiit kay, lenn la. Mooy fu baayam 
waraan di teew, moom ci jëmmi boppam, léegi moo 
ko fay wuutu. Loolu nag, dina ko tële lool, ndax 
kenn du ko jàng. Te it nii mu yàgge woon àll tax na 
du ñàkk i aada yu mu dul mën a teewlu, ni mu ware. 
Fekke xew yu bare ak siyaare yu dul jeex du ci 
sawar. Du toog nag ba tollu ci at yi mu ne, naan mu 
ngiy jéem a soppi doxalinam. Xalaat yu ni mel, ñooy 
def bërét, ne paraax cim xelam, ba janeer ga ko 
yóbbu woon fu sore, ne ko tegg ci suuf, mu dellusi 


tey, xaw a nirook ku bawoo ci gént. Sànq bi muy 


doxantu, am na fu mu romb, mel ni ku xàmmee 

béréb ba. Taxaw na fa lu yàgg, ba yaramam di 


rëpp-rëppi, fitam di tëb di dal, te xamul lu tax. 


Wéoroon ria ko ne, daan na fa fosi, walla mu 
am kër gu fa nekkoon ñu ko fa daan yónni. Garabu 
sump ga fa ne woon, dafa mel ni, ba tey mu nga fa. 
Néegu ñax ba kay, la fa gisatul. Kër gu taaru, gu 
mucc ayib, te and ak jamano, moo fa ne déjj. Fii ci 
ëttam bii mu toog, fekk suuf di waaj a sedd, la ko ab 
pàttaliku ne wif, neeti wif jaar ci kanamam. Singali 
siggi, téen, xool asamaan si, mu fees dell ak 


biddéew ; weer wi féete nale, fa gën a suufe. 


Xelam ne ko, xanaa dangaa fàtte ne, fi nga 
taxawoon, te bañ a dem, moo doonoon sa kër xarit 
ba. Maam ju jigéen ja la daan fat, te bokku leen 
woon dara. Yaa ngi ni di ko gisaat ca tuutaay baak 
cet ga, ak doxin wu yiw wa, te àändoon ak 
dal. Turam sax wéoru la woon. Xéy na su xelu 
Singali dajalee ba ca kanam, du ñàkk mu delloosi 


na mu tuddoon ` Yaay Joor boole na kook baayam 


ba tàyyi, ngir soxna si. Ndegem sax du leneen. 

Waane ba naan dafa yërëm jigéen ji, di ko taxanali. 
Xanaa balaa dem di wutali matt ab jaambur, mu 
xalaat indi ko ci kër gi. Waxul dara sax, waaye lu ko 
fa dal ëllëg, moom mu di Yaay Joor, moom lañuy 
mbamb. Waawaaw ! Moo ko seetaan, la ñépp di 
jottali. Su ko toppatoo woon ni doomu boppam, kon 
li du am. Baayam bii kat...nga xam ne yenn yi du 
gâtteñlu, càggante la gën a niru ! Njàmbat lii lépp 
dara yëkkatiwu ko lu dul jéem a dox diggante 
Singali ak jigéen ju màggat ji. Singali dëkke 
tanqamlu. Baayam it doyal ci njambat li jabar ji di 
wéye, faf dog ci wor. Daawul yéy yàbbi ci ` rongooñi 
Singali door di wal, wuti suuf, di toq, ba fi mu toog 
tooy xepp. Ba ci yàgg, muy yikkët. Moom nu mu def 
ba fàtte jigéen ji nga xam ne yenn saa yi, moo ko 


daan xettali, ba tax du dee ak xiif ? 


Ba muy sog a dem, daan na bëgg a yónnee 
xaalis, waaye xamul woon ci kan la koy jaarale. Ana 
ku fiy mbokkam ci dëkk bi ? Ana kan moo koy 


demal post di ko ko jëlali ? Su ko bindoon bataaxal 


it, kan moo ko koy tekkil ? Ndaxam de, Yàlla seede 

na ne xelam masul jóg ci moom. Du moo ko fa 
newaloon maamam ju jigéen ? Ku nekk ci ñoom 
ñaar da daan wéttali moroomam. Looloo daan tax 
ba, su ñu boolee seen ñaari wéetaay yi, mu nekk 
seen wéttal. Ak li Singali daan am yar lépp, teewul, 
su daan jaaroondoo ak soxna si, ba ñu séq ab taal 
ci ruumu néegu ñaxam bi, léeg-léeg, mu daan ko 
geen-bëtu. Ndeysaan taaram baak cet ga, ak xef yu 
gudd ya! Mu lelli we ya ba ñu maase. Njamal 
tuñam ya di xaw xelmati melow baxa ; su muuñaan, 
gëñ ya weex ni wóori ceeb. Xelu Singali daan na 
laaj naan waaw ndax man sañ naa naan sama 
maam jii rafet na ? Mbaa loolu du ñàkk yar guy jur 
bàkkaar ? Kale kat warul kool jigéen ju mag, bay 
xalaat taar. Noonu Singali daldi baalu ci suuf, tey 
ñaan ñu bañ ko cee bindal bàkkaar. Du tee nag, mu 
mënal xelam dara. Mu nga naan, su màggee, jigéen 
ju taaroo nii, te yiw lay ñaan dajeel. Ku dem sax 
soxna si génn na àddina gannaawam, fekk moom 
mu nekk ca xareb Tubaab ya. Singali nag, 
rongooñam yii di bas-basi bay ànd ak yikkët, mu ngi 


leen di naq, ngir bañ ñu yee waa kër gi. 

Waay, xanaa soxna sii wéy rekk taxul ? Jooy 
yi kat dafa mel ni fa Singali taxawoon sang, te mu 
doonoon béréb ba soxna sa sampoon néegu ñaxam 
ba, am na ci yoon. Xew-xew bu tiis ba mu fa teewe 
bés moo dekkiwaat ci kanamam, ci fii mu toog nii. 
Waa dëkk bi dañu yemul woon rekk naan soxna si 
dees koy Toon, di ko joxoñ. Amoon na ñu naan saa 
vu Du déggee guddi xar-géjj' gu sab ci garab, du 
am picc, moom moomii la. Ba ca yàgg, ñu teg ca di 
laaj naan waaw bukki biy jooy fajar ci peggu dëkk 
ba nag, ku mu ? Callweeru keroog ba nag ? Ci diggi 
béccëgu ndarakàmm ? Te kat ngelaw looli, ba mu 
egsee buntu këram, dafa ne rati taxaw, ba am fa ab 
diir, sog di wéy. Am ñu ne, ku dem de, booba moo 
cay war, ànd ak moom, ñu topp njolloor ga di wêr. 


Singali nag, gémul woon la nit ñay wax, waaye 


wonewu ko woon. Ndak kat, soo nekkee ci dékk bu 
| ñépp di fecce benn tank, soo deful ni ñoom it, melal 


| ni kuy soox boog. Lu ko moy, ñu féetale la ca nooni 


| 1 Am picc la. 

dëkk ba, walla ñu ne, soo demee, yaak ka ñuy tulli, 
yéena bokk mbuus. Liy indi loolu kat, dañu naan 
ana luy ndeyu kilifa yaak nit ñu ràññeeku ña ñépp 
bokk ne fii la, walla nii la, yow kenn donn nga naan 
nee la, mbaa fee la ? Xale du fa nekk di weddi, ak di 
werante. Rongooñam yii di wal lenn donn a leen 


waral. 


Bés la wàcc, jaar kër soxna si ngir laaj ko ndax 
amul lu mu ko sant ci liggéey. Bi muy jub kër ga, 
fekk fukki waxtu ak ñaar tegal na ay saa ; noonu mu 
dégg am riir mu raglu ba jéggi dayo. Singali fëx yem 
ci ndiiraan mu mu masul gis lu ni tollu. Nit ñaa ngi 
yor yat, ñenn ñi gàddu jaasi. Yóoxu yi di jibe fu ne. 
Am ñuy wax naan yenn yi du sibbiru neen, am na lu 
ci rax. Am ñu naan diw timis la romb kër soxna si 
démb, te booba ba tey mu nga tëdd. Na ko jigéen ji 
yékkati, na ko wéral ci saa si, mbaà ñu leb 
bakkanam. Ñu diri soxna si, génne ko ci néeg bi, ba 
ci biti. Ndeysaan yëreem yépp xotteeku nañu, ba 
def i sagar. Bët yaa ngiy weraxle. Jooyul. Yóoxuwul. 


Waxul. Tiitaange ak mbetteel gi ko mëdd mi yóbbe 

tax na soxna si ne cell. Xéy na, yaakaar na ne loolii 
dina nekk kiiraay lu gën a wóor. Xëcc nañu koo 
xëcc, dóor koo dóor, ba mu daanu ci suuf, tëdde 
wet. Foofu mu banku la Singali egsee, dawe fale, 
tëdd ci kowam. Nit ñëw xëcc ko, sànni fale. As waay 
jóge fale, mel ni kuy jaayu, soo. ko seetloo, xam ne 
jëmm jee teew, waaye xel ma toxu na. Fa mu tiim 
jigéen ji la yeggalee butéel ba muy jolu, ne ko xërr. 
Daldi fëkk ab birig, sànni ko ci kowam, fu nit tollu 
dégg na mu dale ci faar yi. Nopp yépp for binneem 
ya. Seetleen lii rekk. Soo demee kat, ngóor si da 
doon romb, dégg coow li. Xamul li xew, ku dem ñëw 
na, yem ci jigéen ju banku, mu daldi def jëf ji mu 
def. Mbir mi dafa gaaw, bett ñi teew ñépp. Foofee la 
waññeekoo wone gannaaw, ne fiif. Fekk lay xew, 
xew na ba noppi. Yàllaa baax, nde kon fani jigéen ja 
yem fa keroog. Xawma ku xalaat woowi i alkaati. 
Naka la leen nit ña séen, daldi tasaaroo. Singali 
jàpple leen, ñu dugal soxna si néegam. Bi ñu ko 
laajee, te mu biral ne amul lu koy metti, alkaati ya 


dem, Singali des ak jigéen ji. Ñoom rekk. Mu taalal 


ko taal bi ci ruum bi. Yëngal gànj gi ba mu yànj, fekk 

muy jamonoy sedd. Fi màggat mi tëdd ci ndés gi, 
Singali toog ci ban bu ndaw tiim ko, mu ngiy xool 
tuutaay beek ñàkk kàttan gi mu andal. Kel maa ngi 
naan : waaw, kii, na mu mën a yore xam-xam bu tax 
muy soppeeku lu ko neex, di wër àddina ? Xanaa i 
mag ñu tollu ni Yaay Joor, su ñuy wax lu ni mel, 
dañu cee am lu leen wóor. Te dëkk bu yem nii, ak 
lim bi fiy yeewoo yépp, su ñépp dékket di artu xale 
yi, ci ñu moytu soxna si, ñàkkul mu am lu ko sooke. 
Te, wak dëgg Yälla, lu ko moy, moom Singali, kenn 
amul lu leer ci li fi indi màggat mu jigéen mi. Lu ko 
tee waxtaan ak mag ñi, ba kenn dootu ko ragal, ak 
di ko féetale fu mu féetewul. Gune gu tuutee ni 
Singali de, du moom moo koy digal nu mu war a 
def! Xam na rekk ne, li metti na. Ndak kat 
ndeysaan, yow dangay yaakaar ne ca nit ña nga 
bokk, .ndekete, nit ña ñoom boolewuñu la ci seen 
bopp. Dañuy yem ci maslaa, waaye dafa lay wóor 
ne, fu ñu tollu di muslu ci yow, ak di la daw. Lu ni 
mel kay du neex. Waaw kon, tee moo toxu boog ? 
At yi soxna si tollu, toxu weesu na. Léegi mu magal 


te nag fu mu jublu woon it, gan la fay nekkati, balaa 

dem bay miin, loolu gënatee doon aw tiis ci moom. 
Su yeboo daal toog fii, xaar fi bés bi ay fanam 
eggee ci seen àpp ci. kow suuf. Singali topp xelam, | 
fu ne, mu jëme ko fa. Moom sax am fit, walla ñàkk 
pexe moo tax lu ko'soxna si jox ciw ñam mu ne ko 
fuuf ! Yenn saa yi sax, day ñadd ndab li. Mbaa du li 
muy ñàkk a ndékki yenn bés yi, moo tax su jógee 
ekool, ba jàdd kër jigéen ji, du tal taamu ak a ñaaw 


njort ci la mu fay lekk ? 


Singali de, xam na ne, su soxna si bokkee ci 
ñooñu nit ñi jiiñ ne dañuy fëkk fit, aj ko ca kow 


garab, kon de moom bakkanam a ngi ci xott. Xéy na 


itam ne, doonte loolu am na, ñàkkul ne, fee ndeyam 
ja ne, ca àllaaxira, leeram gaa koy wattu, ba kenn 
du ko mënal dara. Nee nañu, jirim, way-jur wa dem, 
moo koy aar ca fa mu tollu ca wetu Boroom bi. 
Wenn lor du ko jublu. Singali sax, yoonam dafa 
newul ci loolu lépp. Soxna si daal, xaritam la. Gëm 
na it, li mu ko nettali, ci ni mu ñëwe ci dëkk bi. Yëg 
na it ne, buumu wéttalwante moo dox seen 


diggante yaari ruu. Da leen a boole ba raw deret. 

Li Singali japp mooy mbaax, ak xettali gi soxna 
si dëkke di ko won, ba dafay dem bay yaakaar ne, 
xanaa kii maamam ju jigéen ju mu xamutoon la 
woon, ba Yàlla jokkalewaat seent yoon. Fekk na 
booba, xamul sax ne, soxna saa ngiy def, fu mu 
jullee ñaanal ko Yalla aar ko, te may ko wér ak 
barke, ba ëllëg ak sibbir baayam di ko puukarewoo. 
Te loolu, su amee du ko bett, ndax jikko yërmande, 
fit, dogu gu ànd ak faayda, gi mu gis ci xale bile. Li 
Singali di def lu jafe la. Fekk ku wéete ni moom, ak 
nii ko nit ñiy dawe, ak li ñu koy jiiñ, teewul mu ñëw, 
di ko dimbali, di ko doxal yónnént, nit ku Yàlla sédd 
rekk moo ko mën. Ndax kat li ñu seetlu mooy, boo 
bokkee ci mbooloo, doonte ànduloo ca la ñépp 
tànn, mbaa la ñu gëm, soo amul fit lool, doo fésal 
sag beru. Danga naan cell, walla nga jëm fa 
mbooloo ma jëm, doonte ànduloo ca dogal ba. 
Singali seetul sax ne mën nañu wax ne moo tey di 


sóoru dëkk bi, di jaay dëgër bopp. 
Beddeeku ñu bare bañ nañu ko. Ndax ay sikk 


yu dul jeex lay jur. Nit ñi dañuy daldi wax ne, ku 

bokkul bay beru, danga melul ni Depp Te soo 
wuuteek ñépp, xamal ne, ñépp ragal la, mbaa ñu 
moytu la. Jigéen ju màggat ji, daal, nee na Yällaa 
sàkk lépp ci kow suuf. Dara umpu ko, bäyyi na kook 
mbiram ; dénk na ko Singali. Naan na ko mu feyal 


ko lu baax li mu ko ji. Moom Yàlla moo jél paar ñu 


seen xol tàmm metti mu xiir leen ci ñu bokk séddoo 
seen tiis, li leen àddina teg, ngir yaakaar loraange gi 
mu leen yébbe kaw a wäññeeku ci ku nekk ci foom. 
Singali, ba muy ndaw, ba ni mu nekke mag, yàgg 
naa dégg, li ñuy jiiñ soxna si, ñu di ko jëmale it, ci 
ñeneen. Am ci lu woor nag mooy lu jafe. Kersa daa 
na ko gane, ngir II mu daa am xel-ñaar ci mbirum 
soxna si. Waaw ni mu koy gise bëccëg, ku ko ne su 
guddee du nekk leneen nag ? Su amee xam-xamu 
soppeeku mbonaat nag? Su fekkee ne tukki 
soxlawu ci woto mbaa saxaar nag ? Dafay xéy rekk 
gis boppam ca dëkk ba mu bëggoon a dem ! Singali 
daal, sa karit bii mag ñépp ragal ci dëkk bi, ñàkkul lu 
ko waral. Bés jaaxle na lool. Timis muy ñibbi, Week 
yaari woroomi baayam yu jóge jàkka ja di ñibbi 


ñoom it. Nu ngiy waxtaan te xamuñu ne xale baa 

ngi ci seen gannaaw, te gisuñu ko. Fa la Singali 


jëkk a dégge baatu takkoo. 


- Waaw, saa waay, doo ñëw ñu may la soxna si. 
Yéena ngi ko bàyyi noonu rekk, muy wéet, 
moom kenn, ci peggu dëkk bi. 

- Yéeni guy, am yéeni daqaar ? Yow tee nga wax 
ilimaan ne, am na loo ca nar. 

- Man ? Yàlla tere ! Xanaa kon, sama jongoma ja 
rey ma. 

- Ndaxam, am na ñuy ñurumtu, naan gis nañu ba 
tàyyi kilifa gu koy seeti guddi. Ñu baree ngi naan 
ab takkoom là. 


Singali xam na ne xale warul déglu waxtaanu 


mag, rawatina su ñu yëgul teewaayam. 


- Xawma ab takkoo lees ciy nëbb. Kilifa gi ngay 
misaal, diine may na ko muy am takkoo. 
- Xéy na dafay rus nit ñi mbamb ko ndax li ñuy 


waxal soxna si, naan du nitu neen. 

- Kilifa gi sax, kan lañu ko teg ? Mbaa bokkul ci ñi 
am baat ci dëkk bi ? Te sax séy boobu, kenn 
yëgul fu ñu ko takke. 

- Yég bi amu ci solo. Yoonu kenn nekku ci. Ñaari 
way-dencante yi, su ñu amee seede rekk, doy 
na. . 

- Man daal gëwma ko. Dëgg la nag, ndaw si dégg 


naa ñaawul. Te kat taxu koo màggat. 


Singali taxaw, bàyyi ba boroom waxtaan ya 
wéy, mu sog a mottali yoonam. Li muy dem lépp, 
xel maa ngi ko naan ` waaw, ndekete mag ñi dinañu 
waxtaan waxtaan yu ni mel. Jége jàkka ja, yor seen 
kurus di kaf kaf yu ni deme. Luy takkoo sax ? Xanaa 
waxuñu jékkër de ? Nde kon, du ñàkk bés mu fekk 
ko fa, waaye kat nee nañu guddi rekk lay seeti 
jigéen ji. Mbaa su ko Singali di xoolaat, dina yëg la 
mu daa yëg? Na mu ko bëgge woon du 
wàññeeku ? Lu tee sax ba du am jékkër, su fekkee 
ne loolu la takkoo tekki? Ndak YàWa wéetaayu 


soxna si wàäññeeku ! Waaye góor googu de xanaa 


njariñam barewul. Lu mu def ci taxan mi, toppatoo 

gétt gi, ak dox yónnént yi? Kilifa ? Xanaa dafay 
tàggu yeneen jabar yi, suy seeti xaritu Singali bi ? 
Waaw, luy takkoo ? Kan la ko mën a laaj ? Ndax 
Kale am na sañ-sañu laaj ko mag ? Mbaa duñu ko 
teg ku yareediku ? Kon say waa kër am gàcce ! 
Mag ñi daal doy nañu waar | Màggat mu jigéen mii 
di doxandéem, ñu yàq deram; mu tumurànke lool ci 
dëkk bi, noir li ñu koy waxal, béccëg ñépp di ko 
moytu, ba noppi ñu naan, am na kenn ci Boom, ku ` 


ko ñeme, ba di ko def takkoo. 


Kon, gëmuñu xam-xam bu bon bi ñu koy jiiñ ? 
Kilifa gu mag googuy xaar ba xaaju guddi, mu yoot 
ndänk, ayeji kër soxna si, ñàkkul muy ànd ak pexe 
yu épp doole mën-mënu jigéen ji. Singali daal, su 
yégoon, du yem ci waxtaanu mag ñooñu. Xalaat yu 
ko léjal lañu ko yébbe. Aka bëggoon a ràññee kilifa 
googu di takkoob xaritam ba. Mu jariñ ko lan ? Luy 
yoonu Kale ci mbir yoo xam ne mag rekk ñoo am 
sañ-sañu lëñbët ko. Gune day yem ci kuddu, ñu 


roof ko ci gayet. Te Singali bumu fâtte nag ne, wax 


dégg Yälla, môok Soxna si bokkuñu dara. Li mu ko 

miin warul tax mu yaakaar ne moo ko moom, moom 
donn. Di ci siis ni, ba bañ koo bokk ak kenn ! Du 
maamam, du daraam. Xanaa du nobeel de ? Ey xel! 
Yow kenn xamul loo doon. Seytaaneem, walla lan ? 
Xale nu muy nobe mag ? Waxi dof weesuwul loolu. 
Wax ju ñaaw, ju lämbook bàkkaar du ko raw ! Kel 
kat nee xamul lu tollu ni. Yow Singali, dégmati rekk 
ne, soxna si, di sa xarit, am na kilifa gu fay dem, te 
yégoo ko woon, nga nar cee jële mer bay fuur. Nu 
ne déet, nga naan fàww noga laaïjteji. Loo ciy ame 
nagar ? Lu ci sab xol di téb-tébee ni ku naan yasi. 
Singali daal jàpp na ne dina def lépp lu mu mën, ba 
xam luy takkoo. Lu tee ñu ne jékkér, walla boroom 
kéram, mbaa sériñam ? Mbaa du ku ñéw wéeru ci 
jigéen ji, di wut nu mu ko naxe ba sakkal géttam gi 
pexe ? Wóor na Singali ne kilifa googu ne paraax ci 
` dundu soxna si, narul lu baax. Moo lu muy lëndëmtu 
sax, ba kenn xamul ne mu ngay seeti jigéen ja ? 
Singali, benn silmaxaa ko génne ci kumpa gi mu ne 
woon. Moo ko tekkil baatu takkoo. Ca taatu garab 
ga mu daa waxtaaneek moom, su ko saraxaan ba 


noppi, fa la ko Singali dénke la ko jaaxaloon. Ba mu 

fa jógee, la ca jêle vol bu féex. Kilifa googu ñuy 
misaal du boroom kër gu mën a teg loko ci alalu 
soxna sa. Góor gu màggat la rekk, gu diine yebal 
mu wékk buum ci baatu soxna sa, ngir bañ mu 
wujuji Boroom bi ak baatu neen. Ndax loolu jenn 
jigéen ñaanu ko Yalla. Taxul nag xelu Singali dal. 
Tegoon bët ci Kita ga doon na tax mu gën a 
yenneeku kumpa ga ca boppam. Ndeysaan, te kat 
soxna si du xalaat sax ne gune gu tuuti gu am 
yërmande gii, sawar lool ci di ko japplesi mu ngi ko 
taq bay bañ keneen ku ko jege. Su ko yëgoon, 


yaramam gën a daw, mu yokk koo def nib sëtam. 


Ndeysaan ! Yàllaa ngi leen boole nii, te ku 
nekk ci ñoom, am na loo denc ciy mbóot, te sa 
moroom du ko xam mukk, ba ngeen xéy tàggoo. 
Waawaaw, ndax kat Singali daal, nattable rekk la 
am ci kilifa googu daan maaseek guddi, sog a def 
yoloos, ca néegu xaritam bu jigéen ba. Gisul 
kanamam, xamul turam. Déggul benn mag mu jun) 


ne diw la. Kenn melalu ko, ba xel mën koo jëli. 

Aka neexoon Singali umple jëw googu mag ña 
jóge woon jàkka ja doon jëw ! Xamul ñan lañu 


woon, waaye mere na leen lool. 


Ba bër setee, ba Singali sangu, julli ba tàllal 
yoxoom ñaan, dafa daldi toog, laaj xelam fan la war 
a jublu léegi, ci li ko dese ci àddina. Mu vam ne 
keneen ku ko moy du ko tontu. Léegi, bi démb 
lemmeekoo ci kanamam, ba mu mel ni kuy dundaat 
la ca xewoon lépp, deful lu dul sant Yälla. Singali 
xam na bu baax ne kaani ak lem, ñoo téye ñaari lafi 
addina. Li dul wàcc doom aadama mooy dawloo xel 
ak pexe vu yiw. Noo koy dimbali ba fu ko itte dëkke 
cib géew, moom mu muijje ndam la. Loolu nag, am 
na ñu ciy ub làmb, am na ci it, ñu seen ndon di taq 
suuf. Singali bokk na ci ñi Yälla baaxe, su leen 
_neexee yékkati seen loxo ca kow, ndak yéesuñu ci 


seen maas. 


Li mu namm jublu léegi mooy yenu yen bu diis 
bi ko baayam bataleel. Du ci boole onk, te du 


jambat. Lépp luy metit démb, suul na ko ci kelam. 

Ba ba Boroom bi di far takkandeeram ci kow suuf, 
dina def warugaram. Bés bu demee fekki baayam 


fale mu ko jiituji, du ko jéppi, du ko mere. Noonu 


Singali jóg jublujiwaat kër baayam, seeti na njaboot 
ga fanaane. 

NOTE SUR L'ÉCRITURE 


Correspondances phonétiques entre l'alphabet 
officiel du wolof et l'alphabet latin. 


|. Les lettres suivantes ont la même valeur 


phonétique que dans l'alphabet latin utilisé pour ` 


la langue française. 

a) Consonnes 

p - paaka : couteau 

b - bakkan : nez 

m - mar : avoir soif 

f - for : ramasser 

t- taw : pluie 

n - nelaw ` dormir 

s - est toujours prononcé sourd comme dans si 
et non sonore comme dans base, suuf : sol 

r - est toujours prononcé roulé, rafet ` être joli 

| - lam : bracelet 

k - kër : maison 

g - est toujours prononcé occlusif comme dans 
gare et non constrictif comme dans page, garab : 


arbre 

b) Voyelles 

i - cin : marmite 
é - sér : pagne 

Il. Les lettres suivantes empruntées à l'alphabet latin 
ont, dans l'alphabet officiel du Sénégal, la valeur 
phonétique suivante : 

a) Consonnes 
c - Approximativement ce qu'on entend en français 
dans tiens 
caabi : clé 
j - Approximativement ce qu'on entend en français 
dans dieu 
jabar : épouse 
ñ - Existe en français dans agneau, ñaw : coudre 
x - Approximativement ce qu'on entend en français 
dans chercher. Ce son existe en espagnol (jota) et 
en allemand (ach-laut), xalam : guitare 
q - n'existe pas en français, mais existe en arabe 
(garib “proche”) ñaq : sueur 
w - existe en français dans oui, woo : appeler 
n - Ce qu'on entend parking, naam : mâchoire 
b) Voyelles 
a - Ce son est plus fermé qu'un a français mais 
plus ouvert que ë : 
ex : lal : lit 
C'est le son a du français, làkk ` parler une 
langue étrangère 
e - Son ë du français père, set : être propre 


— 

ë - Son e du français demain, bët : oeil 
à - Voyelle nasale : français banc, ex : sas : être 
très chaud 
o - C'est le o ouvert de pomme, gor ` abattre un 
arbre 
ó - C'est le o fermé de beau, jóg : se lever 
u - Son ou du français trou, bukki : hyëne 
3) Les sons transcrits par une double lettre 
Les sons mp - mb - nt - nd - nc - nj - nk - ng - 
doivent être réalisés sans e initial en début de 
mot : 
mbër ` lutteur 
ndab : récipient 
njaay : vente 
ngelaw : vent 
samp ` planter un pieu 
bunt : porte 
denc : garder 
tank : jambe 
xonq ` être rouge 
Les doubles-voyelles transcrivent des voyelles 
longues : suuf : sol Ë 
Les doubles-consonnes  transcrivent des 


consonnes fortes, bakkan : nez 

Catalogue des publications 


Site internet : www.osad-sn.com 
Tel. : (221) 825 39 10 ; port. 646 50 18, 
77 608 04 86, 70 106 58 07 


Affichages pour environnement lettré dans les 


classes 


e Abajada wolof (Alphabet) sur deux planches 70 
x 50 
e Carte du Sénégal avec noms des localités en 


wolof, en pulaar et en sereer 


Manuels d'initiation à la structure grammaticale du 


wolof et du sereer (formation des formateurs) 


e Eléments de grammaire sereer, 1995, 35 pages 


e Précis de grammaire fonctionnelle de la langue 
wolof, 1999, 152 pages 

Manuels didactiques pour l'apprentissage de la 


lecture et de l’écriture 


e Njàngum Wolof, syllabaire wolof, 1993, 32 
pages 

e A Cang a sereer, syllabaire sereer, 1993, 32 
pages 

e Yôbbalub Jàngalekat bi Guide du maître en 
wolof , 1994, 28 pages 

e A fatale no o caajangin oxe, Guide du maître en 
sereer, 1995, 27 pages 

e Cahier d'écriture en wolof, 1995, 32 pages 

e Mbindum baat yi ci wolof, dictionnaire 
orthographique de la langue wolof, illustré de 


proverbes, année 2000, 132 pages 


e  Alphabétisation en wolof : guide orthographique, 
2008, 32 pages 


139 


Livres de lecture 


Téere dawal, livre de lecture courante avec 
illustrations, 1995, 48 p. pages 

Ay du weesu baay dee na, recueil de 
nouvelles, 1996, 36 pages 
Nämm xel, tâggat jikko, recueil de pensées 
philosophiques, 1997, 60 p. pages 
Jigéen Faayda, recueil de nouvelles en wolof, 
1997, 64 p. pages | 
Aawo bi, roman en wolof, 2°"® édition, 1999, 76 
pages 
Toftalug. Jigéen Faayda, suite recueil de 
nouvelles en wolof, 1999, 72 pages | 
Liggéeyu ndey añub doom, recueil de contes en 
wolof, 2001, 64 pages | 
Yari jamono, roman en wolof, 2001, 64 pages 
Janeer, roman en wolof, 2001, 64 pages 


Taaral ak ladab ci lämmiñu wolof, Esthétique et 


littérature de langue wolof, 2003, 64 pages 

e Guy Njulli, pièce de théâtre en wolof, 2003, 160 
pages 

e Bokk Afrig, pièce de théâtre en wolof, 2004, 120 
pages 


e Pelu' Fela, recueil de poèmes en sereer, 2004, 


72 pages 

e Matt Fel Teen, recueil de contes en wolof, 2006 
72 pages 

e Ba jaar ganejee kaña, recueil de contes en 
wolof, 2006, 72 pages 

e Mellentaan Koote ak ngatoom, conte en wolof, 
2009, 28 pages 

e Mbaam Aakimoo ll, roman en wolof, 2009, 180 
pages 

e Ci Kepparug kalima ak xel, recueil de poèmes 
en wolof, 2009, 96 pages 

e Yóbbalu ndaw, recueil de pensées wolof, 2009, 
72 pages 

e Mellentaan Koote ak ngatoom, conte en wolof, 
2009, 28 pages | 

Mbaam Aakimoo ll, roman en wolof, 2009, 180 
pages 

Ci Kepparug kalima ak xel, recueil de poèmes 
en wolof, 2009, 96 pages 

Yóbbalu ndaw, recueil de pensées wolof, 2009, 
72 pages 

Ndeyu Àtte Repibligu Senegaal, La Constitution 
de la République du Sénégal, avec la version 


française en annexe, 2010, 126 pages 
Ü| njeekum tafil, roman en sereer, 2013, 78 
pages 

Livres de calcul 


Téere xayma I ak 2, 1996, 52 pages 
Tàggantu ci xayma 1 ak 2, exercices de calcul 


pour le formateur, 1996, 32 pages 


Manuels de vulgarisation sanitaire 


Ñakk yu mat : gallaaj gu wóor, PEV en wolof, 
1994, 24 pages 

Ñek teyu : teex booru, PEV en sereer, 1995, 24 
pages 

Téere Wer, Carnets de santé français-wolof, 26 
pages 

Safe o wod fo-baal, Carnets de santé français- 
sereer, 26 pages 

Deftel Yeewtindorgel cellal yumma e biddo, 
Carnets de santé français-pulaar, 26 pages 
Sama ‘doom dama koy nämpal, l'allaitement 
maternel en wolof, 1994, 16 pages 

Nun a numin, l'allaitement maternel en sereer : 
illustré couleurs, 1998, 20 pages 

Émbub Jàmm, La maternité en wolof, 1994, 16 
pages 

Bodafar fuubu, la maternité en sereer, 1998, 16 
pages 

Lexique français-wolof de la santé, 1995, 80 
pages 


Lekkug tànneef, manuel de nutrition en wolof, 60 


pages 

Education civique 


e Ndeyu Àtte Réewum Senegaal, La Constitution 
du Sénégal, 1996, 88 pages 

e Ndeyu Átte Repibligu Senegaal, La Constitution 
de la République du Sénégal, avec la version 


française en annexe, 2010, 126 pages 


Informatique 
> Baatukaayu x@mtéef, lexique informatique 
français - anglais — wolof et wolof - français — 


anglais, 2002, 64 pages. 


Sous presses 


Pexe du ñàkk, conte en wolof de Coura Sarr, 60 
pages 

Recueil de proverbes sereer, de Made Sadio Diouf, 
32 pages 

Lexique français-wolof/wolof-français relatif à la 
physique de Cheikh Anta Diop, 72 pages 

Mbaam aakimoo Ill, roman en wolof de Cheik Aliou 


Ndao, 160 pages 

Léebuy wolof ak yi ñu méngool ci frase 


Balaa soloo baax, solo 
yàqu 

On ne fait pas 
d'omelette sans casser 
des œufs 


Bey, ci sa wewu tànk 
Balayer devant sa porte 


Éllég, éllégu Yälla la 
Nul ne sait ce que lui 
garde l'avenir 


Fagaru moo gën faju 
Mieux vaut prévenir que 
guérir 


Wann boo gis ci benn 
lay doore 

Il y a un commencement 
à tout 


Ku béreey daan 
Qui ne risque rien n’a 
rien 


Njuumte du ñàkk, yàgg 
caa bon 

L'erreur est humaine, 
c'est persévérer qui est 
condamnable 

Ku var sa mbër, yow lay 
jëkk a daan 

Oignez vilain, il vous 
poindra 


Boroom lal a xam matti 
lalam 

Chacun sait où son 
soulier le blesse. 


Yalla Yàlla bey sa tool 
Aide-toi le ciel t'aidera 


Lu jot yomb 
Chaque chose en son 
temps 


Lu waay rendi ci loxoom 
lay nàcc 

On subit les 
conséquences de ses 
actes 


Lu yëngu am na lu ko 
yëngal 

II ny a pas de fumée 
sans feu 

Il ny a pas d'effet sans 
cause 


reb Sat nettali la + 


S yërmande. ` 


màgg faj gàcce. 


s Wana ba mu tekkee taxul muy -  feyyoonte. dafa —Ç St + 
~ taamu doon nit ku tabe, tey jéggale. | sc 
` Ndas kat dafa bokk ci ñi E ne € lépp a ngi ci cl SC 


: — bi. 


“Singali est un roman qui tente de raconter ` 
l'existence douloureuse de l'orphelin. Une situation ` 
qui devient plus ‘tragique lorsque la marâtre ne ZG 
montre ni affection ni générosité. 


Patience, persévérance et amour propre ont | aidé 


` Singali à s'en sortir. Il a réussi sa vie d'adulte. 


Tournant le dos à la vengeance, Singali a préféré le 
pardon et l'assistance à son prochain, car il est 
de ceux qui savent me tout est entre les mains du 


Seigneur. 

